CELEX: 52017PC0790
Language: et
Date: 2017-12-20
Title: Ettepanek: EUROOPA PARLAMENDI JA NÕUKOGU MÄÄRUS, mis käsitleb investeerimisühingute suhtes kohaldatavaid usaldatavusnõudeid ning millega muudetakse määrusi (EL) nr 575/2013, (EL) nr 600/2014 ja (EL) nr 1093/2010

EUROOPA KOMISJON
            Brüssel,20.12.2017
            COM(2017) 790 final
            2017/0359(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            mis käsitleb investeerimisühingute suhtes kohaldatavaid usaldatavusnõudeid ning millega muudetakse määrusi (EL) nr 575/2013, (EL) nr 600/2014 ja (EL) nr 1093/2010
            (EMPs kohaldatav tekst)
            {SWD(2017) 481 final}
            
               
         
         
            
               SELETUSKIRI
            
            
            
               1.
                     ETTEPANEKU TAUST
            
            
               •
                     Ettepaneku põhjused ja eesmärgid
            
            
               Euroopa Liit vajab tugevamaid kapitaliturge, et edendada investeeringuid, avada ettevõtjatele uusi rahastamisallikaid, pakkuda kodumajapidamistele paremaid võimalusi ning tugevdada majandus- ja rahaliitu. Komisjon on võtnud kohustuse panna paika kõik veel puuduvad elemendid, et kujundada kapitaliturgude liit välja 2019. aastaks
                  1
               .
            
            
               Investeerimisühingud osutavad mitmesuguseid teenuseid (investeerimisnõustamine, portfelli valitsemine, maaklerlus, korralduste täitmine jne), mis annavad investoritele juurdepääsu väärtpaberi- ja tuletisinstrumentide turgudele. Investeerimisühingud ja nende osutatavad teenused on hästi toimiva kapitaliturgude liidu tähtis osa. Neil on oluline roll hoiuse- ja investeeringuvoogude soodustamisel kogu ELis, sest nende eri teenuseid kasutatakse tulemusliku kapitalipaigutuse ja riskijuhtimise toetamiseks.
            
            
               Investeerimisühinguid on kõikides liikmesriikides. Euroopa Pangandusjärelevalve (EBA) kogutud teabe põhjal oli Euroopa Majanduspiirkonnas (EMP) 2015. aasta lõpus 6 051 investeerimisühingut
                  2
               . Nende seas on nii ühinguid, kes osutavad piiratud hulka teenuseid peamiselt jaeklientidele, kui ka ühinguid, kes osutavad mitmesuguseid teenuseid väga erinevatele jae-, kutselistele ja äriklientidele.
            
            
               EBA esitatud teabe põhjal piirdub umbes 85 % EMP investeerimisühingute tegevus järgmiste teenustega:
            
            
               ·investeerimisnõustamise pakkumine,
            
            
               ·korralduste vastuvõtmine ja edastamine,
            
            
               ·portfelli valitsemine ja
            
            
               ·korralduste täitmine.
            
            
               Kõige rohkem EMP investeerimisühinguid asub Ühendkuningriigis kui kapitaliturgude ja investeerimistegevuse olulises keskuses (umbes pooled neist asuvad seal), millele järgnevad Saksamaa, Prantsusmaa, Madalmaad ja Hispaania. Enamik EMP investeerimisühinguid on väikesed või keskmise suurusega. EBA hinnangul kontrollib umbes kaheksa investeerimisühingut, kes on peamiselt koondunud Ühendkuningriiki, ligikaudu 80 % kõigi EMP investeerimisühingute varadest.
            
            
               Seepärast teatas komisjon oma kapitaliturgude liidu tegevuskava vahearuandes
                  3
                kapitaliturgude tugevdamise ja kapitaliturgude liidu loomise uue prioriteetse meetmena, et ta teeb ettepaneku luua tulemuslikum investeerimisühingute usaldatavus- ja järelevalveraamistik, mis on kalibreeritud investeerimisühingute suuruse ja laadi järgi, eesmärgiga suurendada konkurentsi ja parandada investorite juurdepääsu uutele võimalustele ning parematele viisidele oma riskide juhtimiseks. Võttes arvesse Ühendkuningriigi investeerimisühingute senist keskset rolli selles valdkonnas, tõi Ühendkuningriigi otsus EList lahkuda esile vajaduse ELi õigusraamistikku ajakohastada, et seda arengut toetada. 
            
            
               Käesoleva määruse ja sellega kaasneva direktiivi ettepanekud (edaspidi „ettepanekud“) lisati õigusloome kvaliteedi ja tulemuslikkuse programmi osana komisjoni 2017. aasta tööprogrammi. Nende eesmärk on tagada, et investeerimisühingute suhtes kohaldatakse kapitali-, likviidsus- ja muid peamisi usaldatavusnõudeid ning asjakohast järelevalvekorda, mida on kohandatud nende äritegevusega, kuid mis on investeerimisühingute riskide usaldusväärseks hõlmamiseks piisavalt tõhusad, et kaitsta ELi finantsturgude stabiilsust. Ettepanekud on määruse (EL) nr 575/2013 (kapitalinõuete määrus, CRR)
                  4
                artikli 493 lõikega 2, artikli 498 lõikega 2 ning artikli 508 lõigetega 2 ja 3 ette nähtud läbivaatamise tulemus; see määrus ja direktiiv 2013/36/EL (kapitalinõuete direktiiv IV, CRD IV)
                  5
                moodustavad praeguse investeerimisühingute usaldatavusraamistiku. Kaasseadusandjad otsustasid neid tekste kokku leppides, et investeerimisühingute suhtes kohaldatav raamistik tuleks läbi vaadata, kuna selle nõuded on suuresti suunatud krediidiasutustele.
            
            
               Erinevalt krediidiasutustest ei kaasa investeerimisühingud hoiuseid ega anna laene. Neil on seega palju väiksem krediidirisk ja risk, et hoiustajad võtavad raha välja lühikese etteteatamisajaga. Nende teenused keskenduvad finantsinstrumentidele, mida erinevalt hoiustest ei maksta välja nimiväärtuses, vaid mille väärtus kõigub vastavalt turuliikumistele. Nad konkureerivad krediidiasutustega siiski nende investeerimisteenuste osutamisel, mida krediidiasutused võivad klientidele pangalitsentsi alusel pakkuda. Krediidiasutused ja investeerimisühingud on seega kvalitatiivselt erinevad asutused, millel on erinevad esmased ärimudelid, kuid teataval määral kattuvad teenused.
            
            
               ELi usaldatavusnõudeid on kohaldatud nii investeerimisühingute kui ka krediidiasutuste suhtes alates 1993. aastast, mil jõustus esimene investeerimisühingute tegevust reguleeriv liidu raamistik. Selles raamistikus – mis on nüüd asendatud finantsinstrumentide turgude direktiiviga (MiFID)
                  6
                ning alates 2018. aasta jaanuarist asendatakse MiFID 2 ja finantsinstrumentide turgude määrusega
                  7
                – on sätestatud tegevusloa andmise tingimused ning organisatsioonilised ja äritegevust käsitlevad nõuded, mille kohaselt võib investoritele investeerimisteenuseid osutada, ja muud nõuded, mis reguleerivad finantsturgude nõuetekohast toimimist.
            
            
               Kapitalinõuete määruses ja kapitalinõuete direktiivis sätestatud investeerimisühingute usaldatavusraamistik toimib kooskõlas finantsinstrumentide turgude direktiiviga. Tavaliselt on finantseerimisasutuste usaldatavusnõuete eesmärk i) tagada, et neil on piisavalt vahendeid majandusliku elujõulisuse säilitamiseks ja teenuste osutamiseks kõigis majandustsüklites, või ii) võimaldada nõuetekohast lõpetamist, tekitamata põhjendamatut majanduslikku kahju klientidele või turgudele, millel nad tegutsevad. Seetõttu peaksid need püüdma kajastada riske, millega erinevad finantseerimisasutused kokku puutuvad või mida nad põhjustavad, olema proportsionaalsed riskide tekkimise tõenäosusega ning leidma laias laastus tasakaalu eri finantseerimisasutuste turvalisuse ja usaldusväärsuse tagamise ja nende äritegevuse elujõulisust takistavate ülemääraste kulude vältimise vahel.
            
            
               Süsteemselt oluliste investeerimisühingute (millest paljud on globaalsed) või muude kapitalinõuete direktiivi artikli 131 kohaselt süsteemselt oluliste ettevõtjate suhtes tuleks jätkuvalt kohaldada kapitalinõuete määruse ja kapitalinõuete direktiivi raamistikku, sealhulgas komisjoni poolt 23. novembril 2016 välja pakutud muudatusi,
                  8
                järgides ettepanekutes esitatud nende kindlakstegemist käsitlevat muudetud lähenemisviisi. Seda seetõttu, et need investeerimisühingud võtavad ja katavad tavaliselt märkimisväärses ulatuses riske kogu ühtsel turul. Oma tegevusest tulenevalt on neil krediidirisk, mis esineb peamiselt vastaspoole krediidiriski kujul, ning kas klientidele või endale oma arvel võetavate positsioonidega seotud tururisk. Seetõttu on nad nende suurust ja seotust arvestades finantsstabiilsusele suuremaks ohuks. Neid riske silmas pidades ja võrdsete tingimuste tagamiseks tuleks selliseid süsteemselt olulisi investeerimisühinguid kohelda nii nagu krediidiasutusi.
            
         
         
            
               Nagu on märgitud komisjoni 2017. aasta septembri teatises Euroopa järelevalveasutuste läbivaatamise kohta,
                  9
                tähendaks see muu hulgas, et nende tegevus pangandusliidus osalevates liikmesriikides kuuluks ühtse järelevalvemehhanismi raames Euroopa Keskpanga (EKP) otsese järelevalve alla. Praegu on need investeerimisühingud suuresti koondunud Ühendkuningriiki, kuid nad kaaluvad oma tegevuse osalist ümberpaigutamist EL 27-sse, eelkõige pangandusliidus osalevatesse liikmesriikidesse. Neid ühinguid on küll vähe, kuid nende varad ja äritegevuse maht moodustavad märgatava osa kõigi ELi investeerimisühingute koguvarast ja äritegevuse mahust.
            
            
               Muude investeerimisühingute jaoks on suurem probleem praeguse usaldatavusraamistiku keskendumine mitte investeerimisühingutele, vaid krediidiasutustele ja riskidele, millega krediidiasutused kokku puutuvad või mida nad põhjustavad. Kehtivad õigusnormid ei käsitle enamasti otseselt nende investeerimisühingute osutatavaid teenuseid ega võimalikke tekitatavaid riske. Kaheksast investeerimisteenusest, mida investeerimisühingutel on lubatud finantsinstrumentide turgude direktiivi
                  10
                kohaselt osutada, on kapitalinõuete määruses sätestatud selged nõuded ainult i) oma arvel kauplemise ning ii) finantsinstrumentide emissiooni tagamise või siduva kohustuse alusel finantsinstrumentide pakkumise korraldamise kohta. Muude investeerimisteenuste (korralduste vastuvõtmine ja edastamine, korralduste täitmine, portfelli valitsemine, investeerimisnõustamine, finantsinstrumentide pakkumise korraldamine ilma siduva kohustuseta, mitmepoolse kauplemissüsteemi korraldamine) kohta sellised nõuded puuduvad ja seetõttu on asjaomased riskid kaetud ligikaudselt. Sellisest tegevusest investeerimisühingule ja selle tagajärjel tema klientidele ja laiematele turgudele, kus nad tegutsevad, tulenevad riskid on küll mõningatel juhtudel piiratud, kuid need ei ole järelikult sihipäraselt hõlmatud.
            
            
               See tekitab kolm peamist probleemi, mida hinnatakse ettepanekutele lisatud komisjoni talituste töödokumendis.
            
            
               Esiteks, kuigi raamistikus võetakse investeerimisühingute äriprofiilide erinevusi erandeid kasutades teataval määral arvesse, on see paljude ühingute jaoks üldiselt suure regulatiivse keerukuse allikas. Teiseks kajastavad selle üksikasjalikud nõuded ja erandid ligikaudu ja riskitundlikkuseta riske, millega investeerimisühingud tegelikult kokku puutuvad ja mida nad põhjustavad ning mis erinevad pankade omadest. Kolmandaks tekitab raamistiku rakendamine selle olemusliku keerukuse ja riskitundlikkuse puudumise tõttu investeerimisühingute üldise õiguskeskkonna killustatust liikmesriikides, võimaldades kahjulikku õiguslikku arbitraaži. See võib ohustada ühtse turu usaldusväärsust ja toimimist.
            
            
               Ettepanekute eesmärk on kõrvaldada kehtiva raamistikuga seotud probleemid, hõlbustades samal ajal võimaluse korral investeerimisühingute asutamist ja tegevust. Konkreetsemalt on neis sätestatud investeerimisühingute ärimudelitega paremini kohandatud usaldatavusraamistik. Ettepanekud sisaldavad investeerimisühingute suhtes kohaldatavaid asjakohasemaid ja riskitundlikumaid nõudeid, mis on täpsemalt suunatud tegelikele riskidele, mida ühingud eri ärimudelite puhul põhjustavad ja võtavad. Nendega kehtestatakse ühtsemad regulatiivsed vahendid, mis võimaldavad usaldatavusnõuete täitmise järelevalve asutustel teha tulemuslikku järelevalvet.
            
            
               Nagu kapitalinõuete määruse artiklites on ette nähtud, konsulteeriti investeerimisühingute usaldatavusraamistiku läbivaatamisel EBA, Euroopa Väärtpaberiturujärelevalve (ESMA) ja neis Euroopa järelevalveasutustes esindatud liikmesriikide pädevate asutustega. Pärast komisjoni esimest, 2014. aasta detsembri nõuandetaotlust avaldas EBA 2015. aasta detsembris esimese aruande investeerimisühingute usaldatavusraamistiku kohta, kutsudes üles muutma praegust lähenemisviisi kõigi investeerimisühingute puhul peale kõige suuremate ja süsteemselt kõige olulisemate investeerimisühingute
                  11
               . Pärast komisjoni teist, 2016. aasta juuni nõuandetaotlust avaldas EBA 2016. aasta novembris konsulteerimiseks aruteludokumendi, mis käsitles võimalikku uut usaldatavusnõuete täitmise korda, mida kohaldataks enamiku investeerimisühingute suhtes
                  12
               . Võttes arvesse tagasisidet ja lisateavet, mida ta oli koos liikmesriikide pädevate asutustega investeerimisühingutelt kogunud, avaldas EBA 2017. aasta septembris oma lõplikud soovitused
                  13
               . Ettepanekud tuginevad neile soovitustele kõikides olulistes aspektides peale süsteemselt oluliste investeerimisühingute kindlakstegemise; selle põhjuseid on selgitatud komisjoni talituste töödokumendis ja kokkuvõtlikult käsitletud allpool jaotises „Mõjuhinnang“.
            
            
               •
                     Kooskõla poliitikavaldkonnas praegu kehtivate õigusnormidega
            
            
               Käesolev ettepanek täiendab kapitalinõuete määruse ja kapitalinõuete direktiivi kohaselt krediidiasutuste suhtes kohaldatava korra käimasolevat läbivaatamist pärast 23. novembril 2016 vastu võetud komisjoni ettepanekuid, millega lubati kõikidel süsteemselt mitteolulistel investeerimisühingutel loobuda muudetud sätete kohaldamisest
                  14
               . See võimalus lisati seetõttu, et neid muudetud sätteid ei kavandatud enamikku investeerimisühinguid silmas pidades ja need oleksid kehtivad normid veelgi keerukamaks muutnud. Sel ajal oli juba alanud enamiku investeerimisühingute suhtes kohaldatava usaldatavusnõuete täitmise korra läbivaatamine, mida on nimetatud ka käesolevas ettepanekus, ning veelgi keerukama korra lühiajalist kohaldamist kuni uue korra jõustumiseni peeti ebaproportsionaalseks. Käesoleva ettepanekuga nähakse seetõttu enamiku investeerimisühingute jaoks ette uus kord, arvates nad kapitalinõuete määruse ja kapitalinõuete direktiivi raamistikust täiesti välja ning jättes direktiivi, sealhulgas selle muudetud sätete kohaldamisalasse ainult süsteemselt olulised investeerimisühingud kooskõlas käesolevas ettepanekus ette nähtud nende kindlakstegemist käsitleva muudetud lähenemisviisiga.
            
            
               Ettepanek on kooskõlas ka MiFIDi ja MiFID 2-ga ning finantsinstrumentide turgude määrusega. Investeerimisühingute äritegevuse ja riskidega kohandatud usaldatavusnõudeid sätestades selgitatakse selles, millal ja miks neid nõudeid kohaldatakse. Sellega kõrvaldatakse mõned praeguse raamistiku usaldatavusnõuete meelevaldse kohaldamise võimalused, mis tulenevad sellest, et need nõuded on kehtestatud eelkõige seoses finantsinstrumentide turgude direktiivis loetletud investeerimisteenustega, mitte riskide tegeliku tekkimisega sõltuvalt investeerimisühingu äritegevuse liigist ja mahust.
            
            
               MiFID 2 ja finantsinstrumentide turgude määrus võeti vastu finantskriisi järel ning need hõlmavad väärtpaberiturge, investeerimisvahendajaid ja kauplemiskohti. Uue raamistikuga täiendatakse ja asendatakse praegust MiFID 1 raamistikku. Tulenevalt investeerimisühingute usaldatavusraamistiku läbivaatamisest on vaja tagada ka see, et ELis piiriüleselt teenuseid osutavate kolmandate riikide ühinguid ei kohelda usaldatavus-, maksustamis- ja järelevalvenõuete puhul soodsamalt kui ELi ühinguid. Käesoleva ettepanekuga muudetaks sihipäraselt finantsinstrumentide turgude määruse artiklite 46 ja 47 kohast samaväärsuskorda kolmandate riikide ühingute jaoks, et tagada ELi ja kolmandate riikide ühingutele võrdsed tingimused.
            
            
               •
                     Kooskõla muude liidu tegevuspõhimõtetega
            
            
               Investeerimisühingutel on oluline roll investeeringuvoogude hõlbustamisel kogu Euroopa Liidus. Seetõttu on läbivaatamine ka osa komisjoni algatustest tugeva ja õiglase ühtse turu ning hästi toimiva finantssüsteemi ja kapitaliturgude liidu tagamiseks, et kaasata investeeringuid ning hoogustada majanduskasvu ja töökohtade loomist
                  15
               . Sobivam usaldatavus- ja järelevalveraamistik, mille puhul on investeerimisühingute nõuete täitmisega seotud kulud väiksemad, peaks aitama i) parandada üldisi ettevõtlustingimusi, ii) soodustada seejuures turule sisenemist ja konkurentsi ning iii) parandada investorite juurdepääsu uutele võimalustele ja parematele viisidele oma riskide juhtimiseks.
            
            
               Selliste süsteemselt oluliste investeerimisühingute kindlakstegemist käsitlev muudetud lähenemisviis, mis peaksid jääma kapitalinõuete määruse ja kapitalinõuete direktiivi raamistiku kohaldamisalasse, on kooskõlas ka eesmärgiga vältida lünki pangandusliidu toimimises. Hiljutised struktuursed muutused turul näitavad, et kolmandate riikide pangagruppidel on ELis järjest keerulisem struktuur ning nad tegutsevad läbi üksuste, mis ei kuulu ühtse järelevalvemehhanismi raames EKP pangandusjärelevalve alla. Nagu on märgitud komisjoni 2017. aasta oktoobri teatises pangandusliidu väljakujundamise kohta,
                  16
                tähendab süsteemselt oluliste investeerimisühingute jäämine kapitalinõuete määruse ja kapitalinõuete direktiivi kohaldamisalasse kooskõlas käesolevas ettepanekus ette nähtud nende kindlakstegemist käsitleva lähenemisviisiga ka seda, et nende üle teevad usaldatavusnõuete täitmise järelevalvet pangandusjärelevalveasutused ja et nende tegevus pangandusliidus osalevates liikmesriikides kuulub EKP usaldatavusjärelevalve alla.
            
            
               2.
                     ÕIGUSLIK ALUS, SUBSIDIAARSUS JA PROPORTSIONAALSUS
            
            
               •
                     Õiguslik alus
            
            
               Euroopa Liidu toimimise lepinguga on Euroopa institutsioonidele antud pädevus võtta vastu asjakohased sätted, mille eesmärk on siseturu rajamine ja toimimine (ELi toimimise lepingu artikkel 114). See hõlmab usaldatavusnõudeid ja finantsteenuste, käesoleval juhul investeerimisteenuste osutajate suhtes kohaldatavaid muid eeskirju käsitlevaid õigusakte. Kavandatud määruse sätted asendavad samuti ELi toimimise lepingu artiklil 114 põhinevad määruse (EL) nr 575/2013 sätted, kuna need käsitlevad investeerimisühinguid.
            
            
               •
                     Subsidiaarsus
            
            
               Ettepanekuga muudetakse ja lihtsustatakse kehtivaid liidu õigusnorme, mis reguleerivad investeerimisühingute usaldatavusnõudeid, et i) paremini hõlmata ja maandada nende ärimudelite riske, ii) veelgi võrdsustada ühingute tingimusi ja iii) suurendada järelevalvealast ühtsust. Selle saavutamiseks peaks uus ELi raamistik olemasoleva pigem asendama, mitte jätma valikute tegemise liikmesriikide õigusraamistikele. Seda seetõttu, et finantsinstrumentide turgude direktiivi kohaselt tegevusloa saanud investeerimisühingud osutavad klientidele korrapäraselt piiriüleseid teenuseid. Õigusnormide eraldiseisev ja ebaühtlane muutmine liikmesriikides võib põhjustada konkurentsimoonutusi ja diskrimineerivat kohtlemist, mis killustaks ühtset turgu. See võib suurendada kahjuliku õigusliku arbitraaži juhtumite arvu, millel võib probleemide korral olla järelmõju finantsstabiilsusele ja investorite kaitsele teistes liikmesriikides. See võib muuta ka teatavas liikmesriigis kättesaadavate investeerimisteenuste valikut ja liiki, mis võib kahjustada turu üldist tõhusust ja investorite valikuvõimalusi. Muudetud õigusnormid peaksid vältima põhjendamatuid regulatiivseid erinevusi ja tagama kõigile tegevusloa saanud investeerimisühingutele võrdsed tingimused kogu ühtsel turul.
            
            
               •
                     Proportsionaalsus
            
            
               Õigusloome kvaliteedi ja tulemuslikkuse programmi osana on põhieesmärk muuta uus raamistik kehtivast investeerimisühingute raamistikust sobivamaks, asjakohasemaks ja proportsionaalsemaks. Seetõttu saavutatakse käesoleva ettepanekuga tasakaal tagamisel, et nõuded oleksid ühtaegu:
            
         
         
            
               ·kõikehõlmavad ja piisavalt tõhusad, et investeerimisühingute riske usaldusväärselt hõlmata, ja
            
            
               ·piisavalt paindlikud, et arvestada eri liiki ärimudeleid, kahjustamata ühingute võimet majanduslikult elujõuliselt tegutseda.
            
            
               Ettepanekuga püütakse selle tasakaalu saavutamiseks hoolikalt tagada, et kõnealuse korraga kaasnevad kapitalinõuete ja seonduvad nõuete täitmise kulud ja halduskulud, mis tekivad vajadusest juhtida töötajaid ja süsteeme uute nõuete täimiseks ning anda järelevalveasutustele aru nõuete täitmise kohta, oleksid minimaalsed.
            
            
               Nagu lisatud komisjoni talituste töödokumendis on märgitud, peaksid need seonduvad kulud pidevalt vähenema, sest alguses tekivad mõned uued ühekordsed kulud. Kapitali puhul on üldiseks poliitikavalikuks, mis toetas läbivaatamisel tehtud tööd ja mõjutab eeltoodut, eesmärk tagada, et investeerimisühingute suhtes kohaldatavad üleliidulised kapitalinõuded ei suureneks kokkuvõttes liiga palju. See mõjutab eri liiki ühinguid erinevalt. Ettepaneku sätetega leevendatakse olukorda nii, et suurimat mõju avaldavad muudatused lisanduvad järk-järgult ja neile on seatud ülempiir.
            
            
               •
                     Vahendi valik
            
            
               Määrus valitakse seetõttu, et selle sätted asendavad määruse (EL) nr 575/2013 investeerimisühingutega seotud sätted. Sellega saavutatakse kehtivate õigusnormidega samasugune vahetu õigusmõju, tagades ettepaneku eesmärkide järjekindla saavutamise kogu ELis ning aidates luua investeerimisühingute jaoks suurema kindluse ja võrdsed tingimused.
            
            
               3.
                     JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •
                     Praegu kehtivate õigusaktide järelhindamine
            
            
               Lisatud komisjoni talituste töödokumendis on esitatud kokkuvõte kehtiva kapitalinõuete määruse ja kapitalinõuete direktiivi raamistiku hindamisest, mis tugines eelkõige EBA ja ESMA 2015. aasta aruandes
                  17
                esitatud analüüsile ning komisjoni talituste samaaegsele tööle ja analüüsile.
            
            
               Selles järeldatakse, et kehtivad õigusnormid, mis põhinevad suurte pangagruppide suhtes kohaldatavatel rahvusvahelistel regulatiivsetel standarditel ja keskenduvad pankade riskidele, saavutavad ainult osaliselt oma eesmärgi i) tagada enamiku investeerimisühingute riskide jaoks piisava kapitali olemasolu, ii) hoida kontrolli all nõuete täitmisega seotud kulud, iii) tagada võrdsed tingimused kogu ELis ja iv) tagada tulemuslik usaldatavusjärelevalve. Paljusid raamistiku sätteid peetakse sellega seoses mittetulemuslikuks ja ebatõhusaks. Erandiks on suured ja süsteemselt olulised investeerimisühingud, kelle suurus, riskiprofiil ja seotus teiste finantsturu osalistega muudab nad olemuselt pangalaadseks.
            
            
               Ülejäänute puhul leiti, et praegust olukorda iseloomustab i) liigne keerukus ja ebaproportsionaalne nõuete täitmisega seotud koormus, eriti paljude väikeste ja keskmise suurusega ühingute jaoks; ii) investeerimisühingute riskide täpseks hõlmamiseks halvasti kohandatud ja riskitundetud usaldatavusnäitajad ja -nõuded ning iii) eeskirjade erinev rakendamine liikmesriikides ja killustatud õiguskeskkond ELis.
            
            
               •
                     Konsulteerimine sidusrühmadega
            
            
               Sidusrühmadega konsulteeriti läbivaatamise käigus mitu korda. Mis puutub peamistesse vahe-eesmärkidesse, siis EBA avaldas pärast komisjoni esimest, 2014. aasta detsembri nõuandetaotlust 2015. aasta detsembris praegust investeerimisühingute usaldatavusraamistikku käsitleva aruande koos muudatusettepanekutega. See on terviklik ja avalikult kättesaadav hetkeolukorra analüüs, mis sisaldab andmeid investeerimisühingute arvu ja liikide kohta liikmesriikides. Analüüs aitas kaasata läbivaatamisse sidusrühmad, kes ei pruugi olla õigusnormidest otseselt mõjutatud, ning julgustas neid osalema järgnevas arutelus.
            
            
               4. novembril 2016 avaldas EBA konsulteerimiseks aruteludokumendi, milles käsitleti investeerimisühingute võimalikku uut usaldatavusnõuete täitmise korda. Dokumendi kohta sai kolme kuu jooksul märkusi esitada. EBA avaldas 3. juulil 2017 oma soovituste projekti, kutsudes sidusrühmi üles märkusi esitama. Tema tööd toetas ka üksikasjalike andmete kogumine, millesse olid kaasatud investeerimisühingud. Seda tegid EBA nimel liikmesriikide pädevad asutused kahes etapis 2016. ja 2017. aastal.
            
            
               EBA korraldatud üksikasjalikku avalikku konsultatsiooni ja andmete kogumist arvesse võttes ei pidanud komisjon üldise avaliku konsultatsiooni paralleelset korraldamist vajalikuks. Komisjoni talitused konsulteerisid selle asemel sihtotstarbeliselt sidusrühmadega, et koguda läbivaatamise põhielementide kohta täiendavaid arvamusi. See hõlmas järgmist:
            
            
               ·27. jaanuari 2017. aasta ümarlaud sektori sidusrühmadega (investeerimisühingud, investorid, õigusbürood, konsultandid) seoses tulevast korda käsitlevate EBA ettepanekute projektiga;
            
            
               ·30. mai 2017. aasta seminar praeguse korra kulude kohta ja
            
            
               ·17. juuli 2017. aasta seminar EBA lõplike soovituste projekti kohta.
            
            
               Läbivaatamist arutati liikmesriikidega 2017. aasta märtsis ja oktoobris finantsteenuste komitees ning 2017. aasta juunis ja septembris panganduse, maksete ja kindlustuse eksperdirühmas. Arvesse võeti ka sidusrühmade seisukohti 2017. aasta märtsis avaldatud komisjoni esialgse mõjuhinnangu kohta
                  18
               . Samuti võttis komisjon arvesse varasemaid seisukohti, mis oli saadud seoses ulatusliku üleskutsega avaldada arvamust ELi üldise finantsteenuste õigusraamistiku tõhususe, järjekindluse ja sidususe kohta, mille raames mitu vastajat osutas mitmesugustele läbivaatamisel asjakohastele küsimustele
                  19
               .
            
            
               Investeerimisühingutel on erinevad ärimudelid ja nende arvamused käsitlevad üldiselt konkreetselt neid puudutavaid ettepanekute aspekte. See raskendab sidusrühmade seisukohtade suhtelise kaalu horisontaalset võrdlemist. Üldiselt peab enamik sidusrühmi nende ärimudeliga paremini sobivat kohandatud usaldatavusraamistikku siiski tervitatavaks. Nad rõhutavad, et nende süsteemne olulisus on piiratud ja kapitalinõuded peaksid keskenduma nõuetekohase lõpetamise tagamisele. Investeerimisühingud, kes osutavad ainult hoidmisteenuseid ega tee finantsinstrumentidega tehinguid oma bilanssi kasutades, kritiseerivad ettepanekuid seoses oma konkreetse ärimudeli suhtes kohaldatavate erinõuetega üldiselt seetõttu, et kapitalinõuded seotakse lineaarselt nende poolt valitsetavate kliendiportfellide suurusega. Kuigi paljud oma arvel kauplevad investeerimisühingud nõustuvad, et kehtival tururiski hõlmamise raamistikul on mõningad eelised, pidades silmas riske, millega nad kokku puutuvad või mida nad põhjustavad, märgivad teised, et nende meetodite ja kaubeldavate toodetega kaasnevad riskid on selle raamistiku tõttu liialdatud. Neid arvamusi võeti arvesse kavandatud uute riskinäitajate (vt allpool K-tegurid) kalibreerimisel ning suuremate nõuete järkjärgulise kohaldamise ja neile ülempiiri seadmise võimaluses.
            
         
         
            
               •
                     Eksperdiarvamuste kogumine ja kasutamine
            
            
               Läbivaatamisel lähtuti EBA poolt ESMAga konsulteerides antud põhjalikest nõuannetest, nagu nõuavad määruse (EL) nr 575/2013 asjakohased artiklid, mis on läbivaatamise õiguslikuks aluseks (eelkõige artikli 508 lõiked 2 ja 3). EBA peamised avalikud väljundid olid järgmised:
            
            
               ·2015. aasta detsembri aruanne, mis sisaldab praeguse olukorra terviklikku hinnangut ja esialgseid muudatussoovitusi;
            
            
               ·2016. aasta novembri aruteludokument, mis avaldati konsulteerimiseks võimaliku uue korra üldtingimuste üle, ja
            
            
               ·üksikasjalikke soovitusi sisaldav 2017. aasta septembri lõpparuanne.
            
            
               Uusi kapitalinõudeid käsitlevate soovituste täpset kalibreerimist toetas üksikasjalike andmete kogumine, millesse olid kaasatud investeerimisühingud. Seda tegid EBA nimel liikmesriikide pädevad asutused kahes etapis 2016. ja 2017. aastal. Komisjon oli kogu aeg kaasatud ja sai kasu aruteludest, mille käigus hinnati jooksvalt üksikasjalike poliitikasoovituste eeliseid ja puudusi.
            
            
               •
                     Mõjuhinnang
            
            
               Parema õigusloome vahendite (vahendi nr 9) kohaselt ei ole komisjoni mõjuhinnang vajalik, kui ELi asutusele on antud volitus poliitikat kujundada ja sellega seotud analüüsi teha ning kui komisjoni ettepanek ei erine oluliselt asutuse soovitustest ja komisjoni talitused peavad tema hinnangut piisavalt kvaliteetseks.
            
            
               Kuigi õiguskontrollikomitee kontrollis käesoleva algatuse mõjuhinnangu kavandit, peeti komisjoni talituste töödokumenti sobivamaks, sest läbivaatamise erivolitus põhineb Euroopa järelevalveasutuste nõuannetel ning nende konsulteerimisel sidusrühmadega ja tehnilisel tööl. Ettepanekutele lisatud komisjoni talituste töödokumendi eesmärk on seega selgitada Euroopa järelevalveasutuste antud nõuandeid, sealhulgas nende analüüsi ja konsulteerimise tulemusi, esitades ühtlasi komisjoni talituste seisukohad järelduste kohta, et juhtida komisjoni otsustusprotsessi.
            
            
               EBA hinnangul suurendaks tema ettepanek kõigi süsteemselt mitteoluliste investeerimisühingute kapitalinõudeid koondarvestuses 10 % võrreldes praeguste esimese samba nõuetega ja vähendaks neid 16 % võrreldes teise samba lisanõuete tulemusel kohaldatavate kogunõuetega. See, kuidas mõju investeerimisühingute vahel jaotuks, sõltub nende suurusest, nende osutatavatest investeerimisteenustest ja sellest, kuidas uusi kapitalinõudeid nende suhtes kohaldatakse. Nagu ettepanekutele lisatud komisjoni talituste töödokumendis ning selle II lisas kirjeldatud, on esimese samba nõuete 10 % suurenemine koondarvestuses mõnede ühingute märkimisväärselt väiksemate nõuete ja teiste ühingute üle 10 % suurenemiste summa. Kasutada olevate omavahendite kohta leiab EBA, et ainult vähestel investeerimisühingutel ei oleks uute nõuete raskusteta täitmiseks piisavalt kapitali – see puudutab vaid väikest arvu investeerimisnõustajaid, kauplemisega tegelevaid ühinguid ja mitut teenust osutavaid ühinguid. Sellesse rühma kuuluvate investeerimisühingute suhtes, kelle puhul nõuded suureneksid praegustega võrreldes üle kahe korra, võiks siiski mitme aasta jooksul kohaldada ülempiiri.
            
            
               Lisatud komisjoni talituste töödokumendis peetakse EBA soovitusi kokkuvõttes sobivaks ja proportsionaalseks vahendiks, et saavutada läbivaatamise eesmärgid tulemuslikult ja tõhusalt võrreldes praeguse olukorraga. Üldiselt on EBA nõuanded selgelt positiivne samm sellise investeerimisühingute usaldatavusraamistiku suunas, mis tagab nende tegevuseks kindla finantsbaasi, kuid ei pärsi nende ärilisi väljavaateid. Seega peaks see läbivaatamise eesmärke tasakaalustatult toetama. Ühelt poolt peaks see aitama tagada, et investeerimisühingute põhjustatud riske klientidele ja turgudele maandatakse sihipärasemalt nii nende tegevuse jätkumise kui ka lõpetamise korral. Teiselt poolt peaks see aitama tagada, et nad saavad täielikult täita oma rolli investeeringuvoogude hõlbustamisel ELis, mis on kooskõlas kapitaliturgude liidu eesmärgiga kaasata hoiuseid ja investeeringuid, et hoogustada majanduskasvu ja töökohtade loomist.
            
            
               See erineb EBA soovitustest vaid süsteemselt oluliste investeerimisühingute kindlakstegemise poolest. Selle asemel, et see edasi lükata eesmärgiga seda ettepanekuid rakendavates tehnilistes normides välja töötatavate kriteeriumidega täpsustada, nagu soovitab EBA, peetakse asjakohasemaks näha see ette ettepanekutes endis, et tagada krediidiasutustele ja süsteemselt olulistele investeerimisühingutele regulatiivselt võrdsed tingimused. Selles küsimuses lähevad ettepanekud kaugemale kui EBA nõuanded tema arvamuses investeerimisühingute läbivaatamise kohta. Ettepanekud järgivad seejuures siiski EBA arvamust küsimustes, mis on seotud Ühendkuningriigi otsusega EList lahkuda
                  20
               .
            
            
               •
                     Õigusnormide toimivus ja lihtsustamine
            
            
               Nagu lisatud komisjoni talituste töödokumendis on märgitud, peaks enamiku investeerimisühingute usaldatavusnõuete lihtsustamine märgatavalt vähendama nende haldus- ja nõuete täitmisega seotud koormust. Mitmesugused liigsed regulatiivsed ja aruandlusnõuded võiks kaotada, et regulatiivseteks eesmärkideks ette nähtud kapitali saaks kasutada tootlikumalt. Ettepanekutega, millega kehtestatakse investeerimisühingute suhtes proportsionaalsed kapitali- ja muud usaldatavusnõuded, sealhulgas tasustamist ja juhtimist käsitlevad nõuded, vähendatakse esmakordselt märkimisväärseid kulusid, mida ühingud praeguse korra pangakesksete nõuete tõttu kannavad. See kaotaks keerulise ülesande sobitada ja ühitada äriandmeid halvasti sobiva õigusraamistiku ja aruandluskorraga.
            
            
               Peamised kasusaajad oleksid VKEdest investeerimisühingud
                  21
               . Nende jaoks proportsionaalsem ja sobivam usaldatavusraamistik peaks parandama ettevõtlustingimusi ja vähendama turule sisenemise takistusi. Näiteks peaks koormava aruandlusraamistiku otstarbekamaks muutmine vähendama VKEde, sealhulgas digivahendite kaudu kasvada soovivate innovaatiliste äriühingute halduskoormust ja nõuete täitmisega seotud kulusid. Samuti vähendaks väikeste ja mitteseotud investeerimisühingute vabastamine praegustest juhtimis- ja tasustamiseeskirjadest, mis on sätestatud kehtivas kapitalinõuete direktiivi ja kapitalinõuete määruse raamistikus, nende ettevõtjate halduskoormust ja nõuete täitmisega seotud kulusid. Tekivad mõningad ühekordsed uuele korrale ülemineku kulud, sest investeerimisühingud peavad uuendama riskijuhtimissüsteeme, ajakohastama vastavuskontrolli osakondi ning muutma praegu nõuete täitmise hõlbustamiseks kasutatavaid lepinguid õigusbüroode ja teiste teenuseosutajatega. Nõuete täitmisega seotud kulude kokkuhoid peaks siiski üldiselt toetama kapitaliturgude liidu eesmärke, aidates investeerimisühingutel suunata investorite säästud tootlikumatesse valdkondadesse.
            
            
               Investeerimisühingud peaksid nõuete täitmisega seotud kulude arvelt säästma kümneid kuni sadu tuhandeid eurosid olenevalt ühingu liigist ja suurusest. Praegu ei ole teada, kuidas see nõuete täitmisega seotud kulude vähenemine on seotud ja võrreldav eri liiki ühingute kapitalinõuete muutustega, kuid seda tuleks raamistiku tulevasel jälgimisel ja hindamisel uurida.
            
            
               •
                     Põhiõigused
            
            
               Käesolev ettepanek suurendab eri investeerimisühingute õigust tegeleda majandustegevusega, olemata koormatud normidega, mis on välja töötatud peamiselt teist liiki majandustegevuses osalejate jaoks. Nendes ettepanekutes sisalduvad seadusandlikud meetmed, milles sätestatakse investeerimisühingutes kohaldatavad tasustamiseeskirjad, järgivad Euroopa Liidu põhiõiguste hartas tunnustatud põhimõtteid, eelkõige ettevõtlusvabadust ning kollektiivläbirääkimiste ja kollektiivse tegutsemise õigust.
            
            
               4.
                     MÕJU EELARVELE
            
            
               Ettepanek ei mõjuta ELi eelarvet.
            
         
         
            
               5.
                     MUU TEAVE
            
            
               •
                     Rakenduskavad ning järelevalve, hindamise ja aruandluse kord
            
            
               Ettepanekutes kavandatud muudatusi tuleks hinnata, et teha kindlaks, mil määral on täidetud järgmised eesmärgid:
            
            
               ·investeerimisühingute lihtsam liigitamine, võttes arvesse nende erinevaid riskiprofiile; 
            
            
               ·usaldatavusnõuded, eelkõige kapitali-, likviidsus-, tasustamis- ja juhtimisnõuded, mis on sobivad, proportsionaalsed ja arvestavad investeerimisühingutele eriomaseid riske ning tagavad kapitali suunamise sinna, kus seda vajatakse; 
            
            
               ·raamistik, mis vastab otseselt ja nähtavalt investeerimisühingute tegevuse laadist ja ulatusest tulenevatele riskidele ning toetab seega tegevuse alustamist, ja
            
            
               ·ühtsed järelevalvevahendid, mis võimaldavad äritavade ja nendega seotud riskide täielikku ja täpset järelevalvet. 
            
            
               Selleks võiks tulevase läbivaatamise käigus koguda järgmist teavet, mis aitab hinnata kavandatud muudatuste mõju: i) nõuete täitmisega seotud kulud töötajate, õigusnõustamise ja nõutava aruandluse vallas; ii) kapitalinõuete tasemed; iii) muud uued kulud (nt likviidsuseeskirjade tõttu); iv) eri kategooria ühingute arvu muutus; v) muutused teise samba lisanõuete kasutamises pädevate asutuste poolt; vi) investeerimisühingute maksejõuetuse juhtumid ja mõju uue korra raames ning vii) investeerimisühingute suuruse muutumine varade ja klientide korralduste hulga poolest.
            
            
               •
                     Ettepaneku sätete üksikasjalik selgitus
            
            
               Reguleerimisese ja kohaldamisala
            
            
               Ettepanekus nähakse ette omavahendeid, miinimumkapitali taset, kontsentratsiooniriski, likviidsust ning käesoleva määruse kohast aruandlust ja avalikustamist käsitlevad nõuded kõikidele süsteemselt mitteolulistele investeerimisühingutele.
            
            
               Kohaldamise tasand
            
            
               Kõik määruse kohaldamisalasse kuuluvad investeerimisühingud peavad selle sätteid kohaldama individuaalsel alusel. Erand on ette nähtud väikestele ja mitteseotud ühingutele, mis kuuluvad pangagruppidesse, mille suhtes kehtib konsolideeritud kohaldamine ja järelevalve vastavalt kapitalinõuete määrusele ja kapitalinõuete direktiivile. Konkreetset grupi kapitalinõuet kohaldatakse ainult investeerimisühingutest koosnevate gruppide suhtes, mille emaettevõtja on kohustatud tagama piisava kapitali, et toetada oma osalusi investeerimisühingutest tütarettevõtjates. 
            
            
               Omavahendid
            
            
               Kapitaliinstrumendid, mis kvalifitseeruvad käesoleva määruse kohaste kapitalinõuete täitmisel investeerimisühingute omavahenditeks, on samad nagu kapitalinõuete määruses ja kapitalinõuete direktiivis. Seejuures peaks esimese taseme põhikapital moodustama vähemalt 56 % regulatiivsest kapitalist ning täiendav esimese taseme kapital kuni 44 % ja teise taseme kapital kuni 25 % regulatiivsest kapitalist.
            
            
               Kapitalinõuded
            
            
               Kõik investeerimisühingud hoiavad pidevalt alalise miinimumkapitalina summat, mis võrdub tegevusloa saamiseks nõutud algkapitaliga. Väikesed ja mitteseotud investeerimisühingud kohaldavad kapitalinõudena nimetatud nõuet või nõuet, mis põhineb neljandikul nende eelmise aasta püsivatest üldkuludest, mis on arvutatud vastavalt komisjoni delegeeritud määrusele (EL) 2015/488,
                  22
                olenevalt sellest, kumb nõue on suurem. Need ühingud on määratletud ühingutena, kellel ei ole lubatud kaitsta ja valitseda kliendi varasid, hoida kliendi raha või kaubelda oma arvel enda nimel või kes valitsevad nii portfelle omal äranägemisel valitsedes kui ka kaalutlusõigust välistavate (nõuandvate) kokkulepete alusel vähem kui 1,2 miljardi euro väärtuses varasid, kes käsitlevad klientide päevaseid korraldusi, mis jäävad alla 100 miljoni euro kassatehingute puhul või 1 miljardi euro tuletisinstrumentide puhul, ning kelle bilanss on alla 100 miljoni euro ja kogubrutotulu investeerimistegevuselt alla 30 miljoni euro. Neid künniseid ületavad investeerimisühingud kohaldavad alalise miinimumkapitali nõuet, püsivate üldkulude nõuet või K-teguri nõude summal põhinevat nõuet, olenevalt sellest, milline neist on suurim.
            
            
               K-tegurid
            
            
               K-tegurid väljendavad kliendile tekitatavaid riske (RtC) ning oma arvel kauplevate ja kliendi korraldusi enda nimel täitvate ühingute puhul turule tekitatavaid riske (RtM) ja ühingule tekitatavaid riske (RtF). Kliendile tekitatavad riskid hõlmavad järgmiseid K-tegureid: valitsetavad varad (K-AUM), hoitav kliendi raha (K-CHM), kaitstavad ja hallatavad varad (K-ASA) ning käsitletavad kliendi tellimused (K-COH). Turule tekitatavad riskid hõlmavad netopositsiooni riski K-tegurit (K-NPR), mis põhineb kapitalinõuete määruse (III osa IV jaotis) tururiski nõuetel, või kui pädev asutus seda lubab, siis K-tegurit, mis põhineb kliirivatele liikmetele antud võimendustagatistel nende tagatud tehingute puhul (K-CMG).
            
            
               Künnist, millest allapoole jääv investeerimisühing saab tururiski puhul kasutada lihtsustatud standardmeetodit, muudetakse nii, et see viitab ainult koguvara absoluutsummale 300 miljonit eurot. Ühingule tekitatavad riskid hõlmavad tehingu vastaspoole makseviivituse K-tegurit (K-TCD), kindlaksmääratud künniseid ületava kontsentratsiooniriski K-tegurit (K-CON, vt allpool) ja igapäevase kauplemisvoo K-tegurit (K-DTF).
            
         
         
            
               K-CMH, K-ASA, K-COH ja K-DTF arvutatakse eelmise kolme kuu libiseva keskmise põhjal, K-AUM aga eelmise aasta põhjal. Kapitalinõude kindlaksmääramiseks korrutatakse need K-tegurid käesolevas määruses sätestatud asjakohaste koefitsientidega. K-NPRi puhul määratakse kapitalinõuded kindlaks kapitalinõuete määruse kohaselt ning K-CONi ja K-TCD puhul kohaldatakse lihtsustatult kapitalinõuete määruse asjakohaseid nõudeid, mis käsitlevad vastavalt riskide kontsentreerumist kauplemisportfellis ja vastaspoole krediidiriski.
            
            
               Kontsentratsioonirisk
            
            
               Investeerimisühingud peaksid oma kontsentratsiooniriski jälgima ja kontrollima, sealhulgas seoses oma klientidega. Ainult ühingud, mida ei peeta väikeseks ja mitteseotuks, peaksid pädevatele asutustele aru andma, milline on nende kontsentratsioonirisk (nt tulenevalt selliste vastaspoolte makseviivitusest, kelle juures nad hoiavad klientide raha, väärtpabereid ja oma raha, ning tuludega seotud kontsentratsioonirisk). Nende ühingute puhul, kes kauplevad oma arvel või täidavad kliendi korraldusi enda nimel, ei tohiks ühe vastaspoolega või seotud vastaspooltega seotud riskipositsioon ületada 25 % nende regulatiivsest kapitalist, kui krediidiasutuste või muude investeerimisühingutega seotud riskipositsioonide suhtes kohaldatavatest konkreetsetest eranditest ei tulene teisiti. Neid piirmääri võib ületada ainult juhul, kui on täidetud täiendavad K-CONi kapitalinõuded. Kauba tuletisinstrumentidele, lubatud heitkoguse väärtpaberitele või nende tuletisinstrumentidele spetsialiseerunud investeerimisühingud, kelle riskid võivad olla kontsentreerunud seoses mittefinantsgruppidega, millesse nad kuuluvad, võivad neid piirmääri ületada lisakapitalita, kui see on grupi likviidsuse või riskijuhtimise huvides.
            
            
               Likviidsus
            
            
               Investeerimisühingud peaksid olema sisse seadnud sisemenetlused oma likviidsusvajaduste jälgimiseks ja juhtimiseks ning neilt tuleks nõuda, et nad hoiaksid vähemalt kolmandikku oma püsivate üldkulude nõudest likviidsetes varades. Need peaksid koosnema kõrge kvaliteediga likviidsetest varadest, mis on loetletud komisjoni delegeeritud määruses likviidsuskatte kohta,
                  23
                ja lisaks ühingu koormamata rahast (mis ei või hõlmata klientide raha) ning väikeste ja mitteseotud ühingute puhul (kelle suhtes ei kohaldata K-tegureid) teatavatel tingimustel 30 päeva jooksul saadaolevatest nõuetest klientide vastu ja komisjoni- või teenustasudest. Investeerimisühingud võivad erandjuhul jääda allapoole nõutavat künnist, kui nad muudavad oma likviidsed varad likviidsusvajaduste katmiseks rahaks, tingimusel et nad teavitavad viivitamata pädevat asutust.
            
            
               Järelevalveline aruandlus ja avalikustamine
            
            
               Investeerimisühingud on kohustatud andma pädevatele asutustele usaldatavusraamistiku nõuete täitmise kohta aru vastavalt üksikasjalikele nõuetele, mis täpsustatakse teise tasandi rakendusmeetmetes. Ühingutel, kelle suhtes kohaldatakse K-tegureid, on üksikasjalikumad aruandlusnõuded kui neil, kelle suhtes kohaldatakse alalisel miinimumkapitalil või püsivatel üldkuludel põhinevat kapitalinõuet. Need ühingud avalikustavad oma kapitalitaseme, kapitalinõuded, tasustamispoliitika ja -tavad ning juhtimiskorralduse, kuid väikeste ja mitteseotud ühingute suhtes avalikustamisnõudeid ei kohaldata.
            
            
               Üleminekusätted
            
            
               Selleks et hõlbustada investeerimisühingute sujuvat üleminekut uuele korrale, kohaldataks kapitalinõuete suhtes üleminekusätteid. Viie aasta jooksul alates käesoleva määruse kohaldamise alguskuupäevast peaks investeerimisühingutel, kelle puhul oleksid uue korra kohased kapitalinõuded üle kahe korra suuremad kui kehtiva raamistiku kohased kapitalinõuded, olema võimalik kohalda piirangut, mille kohaselt võivad nende kapitalinõuded olla maksimaalselt kuni kaks korda suuremad kui kapitalinõuete määruse ja direktiivi kohased asjaomased kapitalinõuded. Lisaks võiksid uued investeerimisühingud, kelle suhtes ei ole kapitalinõuete määruse ja direktiivi kohaseid kapitalinõudeid kunagi kohaldatud, kohaldada sellel ajavahemikul piirangut, mis vastab kahekordsele püsivate üldkulude nõudele, investeerimisühingud, kelle suhtes kohaldati ainult kapitalinõuete määruse ja direktiivi kohast algkapitali nõuet, võiksid suurenemiste mõju leevendamiseks aga kohaldada oma kapitalinõuete suhtes piirangut, mis vastab kahekordsele kõnealusele nõudele. Viie aasta jooksul alates käesoleva määruse kohaldamise alguskuupäevast või kuni selliste muudatuste kohaldamise alguskuupäevani, mis tehakse kapitalinõuete määruses ja kapitalinõuete direktiivis seoses tururiski kapitalinõuetega vastavalt komisjoni ettepaneku kohase määruse (millega muudetakse määrust (EL) nr 575/2013) artikli 1 punktile 84, olenevalt sellest, kumb on varasem, peaksid investeerimisühingud, kelle suhtes kohaldatakse käesoleva määruse vastavaid sätteid, arvutama kauplemisportfelli kapitalinõuet jätkuvalt vastavalt kapitalinõuete määrusele.
            
            
               Süsteemselt olulised investeerimisühingud
            
            
               Käesoleva ettepanekuga muudetakse kapitalinõuete määruse artikli 4 lõike 1 punkti 1 kohast krediidiasutuste määratlust. Sellega antakse krediidiasutuse staatus suurtele investeerimisühingutele, kes tegelevad finantsinstrumentide turgude direktiivi I lisa A jao punktides 3 ja 6 osutatud tegevustega ja kelle varade väärtus on üle 30 miljardi euro. Selle tulemusel jätkavad süsteemselt olulised suured investeerimisühingud kapitalinõuete määruse ja direktiivi kohaldamist ning nende suhtes hakatakse täielikult kohaldama krediidiasutuste suhtes kohaldatavaid usaldatavus- ja järelevalvenõudeid. See tähendab ka sätteid, milles käsitletakse emaettevõtja individuaalset ja konsolideeritud järelevalvet pädevate asutuste poolt. See tähendab muu hulgas, et pangandusliidus osalevates liikmesriikides asutatud suurte investeerimisühingute tegevus kuulub ühtse järelevalvemehhanismi raames EKP otsese järelevalve alla. See lähenemisviis oleks kooskõlas ka regulatiivse arenguga muudes jurisdiktsioonides (nt Ühendkuningriik, Šveits, Jaapan), kus süsteemselt oluliste investeerimisühingute regulatiivne ja järelevalvealane kohtlemine on alates finantskriisist viidud üha rohkem vastavusse krediidiasutuste omaga.
            
            
               2017/0359 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               mis käsitleb investeerimisühingute suhtes kohaldatavaid usaldatavusnõudeid ning millega muudetakse määrusi (EL) nr 575/2013, (EL) nr 600/2014 ja (EL) nr 1093/2010
               
            
               (EMPs kohaldatav tekst)
            
            
               EUROOPA PARLAMENT JA EUROOPA LIIDU NÕUKOGU,
            
            
            
               võttes arvesse Euroopa Liidu toimimise lepingut, eriti selle artiklit 114,
            
            
               võttes arvesse Euroopa Komisjoni ettepanekut,
            
         
         
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Keskpanga arvamust
                  24
               ,
            
            
               võttes arvesse Euroopa Majandus- ja Sotsiaalkomitee arvamust
                  25
               ,
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)Ranged usaldatavusnõuded on oluline osa õiguslikest tingimustest, mille alusel võivad finantseerimisasutused liidus teenuseid pakkuda. Investeerimisühingute ja krediidiasutuste suhtes kohaldatakse usaldatavusnõuetekohase käsitlemise ja järelevalve valdkonnas direktiivi 2013/36/EL
                  26
                ja määrust (EL) nr 575/2013
                  27
               , nendele tegevusloa andmine ning muud organisatsioonilised ja tegutsemisega seotud nõuded on aga sätestatud direktiivis 2004/39/EÜ
                  28
               .
            
            
               (2)Kehtiv määruse (EL) nr 575/2013 ja direktiivi 2013/36/EL kohane usaldatavusnõuete täitmise kord põhineb suures osas Baseli pangajärelevalve komitee järjestikustel rahvusvahelistel reguleerivatel standarditel, mis on nähtud ette suurte pangandusgruppide jaoks ja milles käsitletakse investeerimisühingute mitmekesisele tegevusele omaseid spetsiifilisi riske ainult osaliselt. Investeerimisühingutele omaseid spetsiifilisi nõrkusi ja riske tuleks seega konkreetselt käsitleda asjakohaste ja proportsionaalsete usaldatavusnõuetega liidu tasandil.
            
            
               (3)Riskid, mida investeerimisühing tekitab endale, oma klientidele ja kogu turule, kus ta tegutseb, sõltuvad tema tegevuse laadist ja mahust, sealhulgas sellest, kas investeerimisühing tegutseb oma klientide jaoks vahendajana ja ei ole ise tehtavates tehingutes osaline või kas ta kaupleb oma arvel.
            
            
               (4)Usaldusväärsed usaldatavusnõuded peaksid tagama, et investeerimisühinguid juhitakse nõuetekohaselt ja nende klientide parimates huvides. Arvesse tuleks võtta seda, et investeerimisühingud ja nende kliendid võivad võtta liigseid riske, ning investeerimisühingute võetud riski ja investeerimisühingute põhjustatava riski eri tasemeid. Usaldatavusnõuete eesmärk peaks olema ka investeerimisühingutele tarbetu halduskoormuse tekitamise vältimine.
            
            
               (5)Paljud määruse (EL) nr 575/2013 ja direktiivi 2013/36/EL raamistikust tulenevad nõuded on mõeldud krediidiasutuste üldiste riskidega tegelemiseks. Kehtivad nõuded on seetõttu suures osas kalibreeritud nii, et säilitada krediidiasutuste laenuandmisvõimet majandustsüklite käigus ning kaitsta hoiustajaid ja maksumaksjaid võimaliku maksejõuetuse eest, ning need ei ole ette nähtud investeerimisühingute erinevate riskiprofiilidega tegelemiseks. Investeerimisühingutel ei ole suuri jaeklientidele ja äriühingutele antud laenude portfelle ning nad ei võta vastu hoiuseid. Tõenäosus, et nende maksejõuetusel on üldisele finantsstabiilsusele kahjulik mõju, on väiksem kui krediidiasutuste puhul. Investeerimisühinguid ohustavad ja nende tekitatud riskid on järelikult krediidiasutusi ohustavatest ja nende tekitatud riskidest tunduvalt erinevad ning seda erinevust tuleks liidu usaldatavusraamistikus selgelt kajastada.
            
            
               (6)Investeerimisühingute suhtes kohaldatavad määruse (EL) nr 575/2013 ja direktiivi 2013/36/EL kohased usaldatavusnõuded põhinevad krediidiasutuste suhtes kohaldatavatel usaldatavusnõuetel. Investeerimisühingute suhtes, kellele on antud tegevusluba üksnes selliste konkreetsete investeerimisteenuste pakkumiseks, mis ei kuulu kehtiva usaldatavusraamistiku alla, tehakse nendest nõuetest mitmeid erandeid. Sellega tunnistatakse, et sellised investeerimisühingud ei tekita samasuguseid riske nagu krediidiasutused. Investeerimisühingute suhtes, kelle tegevus kuulub kehtiva raamistiku alla ja kes kauplevad finantsinstrumentidega, kuid üksnes piiratud mahus, kohaldatakse raamistiku vastavaid kapitalinõudeid, kuid nende suhtes võib teha erandeid sellistes muudes valdkondades nagu likviidsus, riskide kontsentreerumine ja finantsvõimendus. Investeerimisühingute suhtes, kellele on antud tegevusluba ilma kõnealuste piiranguteta, kohaldatakse kogu raamistikku nii, nagu seda tehakse krediidiasutuste suhtes.
            
            
               (7)Finantsinstrumentidega kauplemine riskide juhtimiseks, riskide maandamiseks ja likviidsuse juhtimiseks või finantsinstrumentide väärtuse muutusele suunatud positsioonide võtmiseks on tegevus, millega nii krediidiasutused kui ka investeerimisühingud, kellele on antud luba oma arvel kauplemiseks, võivad tegeleda ning mida juba reguleeritakse direktiivi 2013/36/EL ja määruse (EL) nr 575/2013 usaldatavusraamistikuga. Selleks ei vältida ebavõrdseid tingimusi, mis võivad viia õigusliku arbitraažini krediidiasutuste ja investeerimisühingute vahel selles valdkonnas, tuleks kõnealuste investeerimisühingute suhtes jätkuvalt kohaldada kõnealustest eeskirjadest tulenevaid kapitalinõudeid, et katta seda riski. Kõnealuste investeerimisühingute riskipositsioonid konkreetsete tehingute vastaspoolte suhtes ja vastavad kapitalinõuded on samuti eeskirjadega hõlmatud ja seepärast tuleb jätkata nende kohaldamist lihtsustatud viisil. Kehtiva raamistiku kohased riskide kontsentreerumist käsitlevad eeskirjad on samuti asjakohased, kui kõnealuste investeerimisühingute kauplemisriski positsioonid konkreetsete vastaspoolte suhtes on väga suured ja need tekitavad investeerimisühingule seoses vastaspoole makseviivitusega ülemäärase riskikontsentratsiooni. Seepärast tuleks kõnealuseid sätteid jätkuvalt kohaldada investeerimisühingute suhtes lihtsustatud viisil.
            
            
               (8)Eri liikmesriigid kohaldavad kehtivat raamistikku erinevalt ja see ohustab liidus investeerimisühingute võrdseid võimalusi. Erinevused tulenevad sellest, et raamistiku kohaldamine eri investeerimisühingute suhtes, lähtudes nende osutatavatest teenustest, on üldiselt keerukas ning mõni riiklik asutus kohandab või ühtlustab kohaldamist siseriiklikus õiguses või tavas. Kuna kehtivas usaldatavusraamistikus ei käsitleta kõiki teatavat liiki investeerimisühinguid ohustavaid ja nende tekitatud riske, kohaldatakse mõnes liikmesriigis teatavate investeerimisühingute suhtes suuri lisakapitalinõudeid. Selleks et tagada kogu liidus investeerimisühingute usaldatavusnõuete täitmise ühtlustatud järelevalve, tuleks kehtestada kõnealuseid riske käsitlevad ühtsed sätted.
            
            
               (9)Seetõttu on vaja, et investeerimisühingutel, mis ei ole oma suuruse ning muude finants- ja majandustegevuses osalejatega seotuse seisukohast süsteemselt olulised, oleks spetsiifiline usaldatavusnõuete täitmise kord. Süsteemselt oluliste investeerimisühingute suhtes tuleks aga jätkuvalt kohaldada kehtivat direktiivi 2013/36/EL ja määruse (EL) nr 575/2013 kohast usaldatavusraamistikku. Need investeerimisühingud on selliste investeerimisühingute alamkategooria, mille suhtes direktiivi 2013/36/EL ja määruse (EL) nr 575/2013 raamistikku praegu kohaldatakse, ja neile ei võimaldata vabastusi ühestki peamisest nõudest. Suurimate ja kõige seotumate investeerimisühingute ärimudel ja riskiprofiilid on sarnased oluliste krediidiasutuste ärimudeli ja riskiprofiilidega; nad osutavad pangateenustega sarnaseid teenuseid ning võtavad märkimisväärses ulatuses riske. Seepärast on asjakohane, et nende investeerimisühingute suhtes kohaldataks ka edaspidi direktiivi 2013/36/EL ja määruse (EL) nr 575/2013 sätteid. Lisaks on süsteemselt olulised investeerimisühingud piisavalt suured ning nende ärimudelid ja riskiprofiilid kujutavad endast finantsturgude stabiilsele ja nõuetekohasele toimimisele sama suurt ohtu nagu krediidiasutuste tekitatav oht.
            
            
               (10)Spetsiifiline usaldatavusnõuete täitmise kord, mida kohaldatakse investeerimisühingute suhtes, mis ei ole oma suuruse ning muude finants- ja majandustegevuses osalejatega seotuse seisukohast süsteemselt olulised, peaks käsitlema eri liiki investeerimisühingute konkreetseid äritavasid. Eelkõige tuleks investeerimisühingute suhtes, mis suure tõenäosusega tekitavad riske klientidele, turgudele või nende enda nõuetekohasele toimimisele, kohaldada selgeid ja tulemuslikke usaldatavusnõudeid, mis võtavad arvesse kõnealuseid spetsiifilisi riske. Kõnealused usaldatavusnõuded tuleks kalibreerida nii, et need oleks proportsionaalsed investeerimisühingu liigiga, asjaomast liiki investeerimisühingu klientide parimate huvidega ning selliste turgude sujuva ja korrapärase toimimise edendamisega, kus sellist liiki investeerimisühingud tegutsevad. Need peaksid maandama kindlaksmääratud riske ja aitama tagada, et juhul, kui investeerimisühing muutub maksejõuetuks, saab selle nõuetekohaselt likvideerida, nii et see võimalikult vähe kahjustaks finantsturgude stabiilsust.
            
            
               (11)Usaldatavusnõuete täitmise korda, mida kohaldatakse investeerimisühingute suhtes, mis ei ole oma suuruse ning muude finants- ja majandustegevuses osalejatega seotuse seisukohast süsteemselt olulised, tuleks kohaldada iga investeerimisühingu suhtes individuaalselt. Kuna väikeste ja mitteseotud investeerimisühingute riskid on enamasti piiratud, tuleks nendele ühingutele võimaldada vabastust spetsiifilistest usaldatavusnõuetest, kui nad kuuluvad pangandusgruppi, mille peakontor asub samas liikmesriigis, ja määruse (EL) nr 575/2013 ja direktiivi 2013/36/EL kohase konsolideeritud järelevalve alla samas liikmesriigis, pidades silmas, et sel juhul peaks määruse (EL) nr 575/2013 / direktiivi 2013/36/EL kohaldamine grupi suhtes konsolideeritud tasandil kõnealuseid riske asjakohaselt katma. Selleks et kajastada määruse (EL) nr 575/2013 / direktiivi 2013/36/EL kohast investeerimisühingugruppide praegust võimalikku käsitlust, tuleks ette näha, et selliste gruppide emaettevõtjatel peab olema piisavalt kapitali, et toetada tütarettevõtjates olevate osaluste bilansilist väärtust. Võtmaks arvesse juhtusid, kus sellised investeerimisühingugrupid tekitavad suurt riski või kui nad on väga seotud, võiks nende suhtes kohaldada kapitalinõudeid grupi konsolideeritud tasandil.
            
            
               (12)Selleks et investeerimisühingud saaksid jätkuvalt kasutada oma olemasolevaid omavahendeid investeerimisühingute suhtes kohaldatava usaldatavusraamistiku kohaste kapitalinõuete täitmiseks, tuleks omavahendite määratlus ja koosseis viia kooskõlla määrusega (EL) nr 575/2013. See hõlmab vastavalt määrusele (EL) nr 575/2013 omavahenditest selliste bilansikirjete täielikku mahaarvamist nagu edasilükkunud tulumaksu vara ja muudes finantssektori ettevõtjates olevad osalused. Investeerimisühingutel peaks siiski olema võimalik teha mahaarvamisest erand finantssektori ettevõtjates olevate kapitaliinstrumentide mitteoluliste osaluste puhul, kui neid hoitakse kauplemise eesmärgil, et toetada kõnealustele instrumentidele turutegemist. Selleks et viia omavahendite struktuur kooskõlla määrusega (EL) nr 575/2013, peaks vähemalt 56 % investeerimisühingu kapitalinõuetest olema kaetud esimese taseme põhiomavahendite kirjetega, samas kui täiendavate esimese taseme omavahendite ja teise taseme omavahendite kirjed tohiks moodustada vastavalt kuni 44 % ja 25 % regulatiivsest kapitalist.
            
            
               (13)Tagamaks, et investeerimisühingutel on kogu aeg kapitali sama palju, nagu oli nõutud nendele tegevusloa andmise ajal, peaksid kõik investeerimisühingud kogu aeg täitma püsivat miinimumkapitalinõuet, mis võrdub algkapitaliga, mis on ette nähtud loa saamiseks asjaomaste investeerimisteenuste pakkumiseks vastavalt direktiivile (EL) ----/--/[investeerimisühinguid käsitlev direktiiv].
            
            
               (14)Selleks et miinimumkapitalinõuet oleks lihtne kohaldada väikeste ja mitteseotud investeerimisühingute suhtes, peaks neil olema kapitali vähemalt sama palju, nagu on nende püsiv miinimumkapitalinõue või neljandik nende püsivatest üldkuludest, olenevalt sellest, kumb on suurem, kusjuures neid mõõdetakse investeerimisühingu eelmise aasta tegevuse alusel vastavalt komisjoni delegeeritud määrusele (EL) 2015/488
                  29
               .
            
            
               (15)Selleks et võtta arvesse selliste investeerimisühingute suuremat riski, kes ei ole väikesed ega mitteseotud, peaks nende miinimumkapitalinõue olema sama suur, nagu on nende püsiv miinimumkapitalinõue, neljandik nende eelmise aasta püsivatest üldkuludest või nõue, mis põhineb investeerimisühingute jaoks kehtestatud riskiteguritel (K-tegurid), mille alusel määratakse kindlaks kapital seoses investeerimisühingu teatavate tegevusvaldkondade riskidega, olenevalt sellest, milline eespool nimetatud kolmest on suurim.
            
         
         
            
               (16)Investeerimisühinguid tuleks nende jaoks ette nähtud usaldatavusnõuete kohaldamisel pidada väikeseks ja mitteseotuks, kui nad ei paku investeerimisteenuseid, millega kaasneb suur risk klientidele, turgudele või neile endile ja kes oma piiratud suuruse tõttu tõenäoliselt ei avalda olulist negatiivset mõju klientidele ja turgudele, kui nende äritegevusega seotud riskid peaksid realiseeruma või kui nad muutuvad maksejõuetuks. Seega tuleks väikesed ja mitteseotud investeerimisühingud määratleda kui ühingud, kes ei kauple oma arvel või kellel ei ole finantsinstrumentide kauplemisest tulenevat riski; kelle kontrolli all ei ole klientide vara ega raha; kelle nii kaalutlusõigusel põhineva väärtpaberiportfelli valitsemise kui ka kaalutlusõigusevälise (nõustamis)korralduse alusel hallatavate varade maht on alla 1,2 miljardi euro; kes käsitlevad klientide korraldusi, mille maht on päevas alla 100 miljoni euro kassatehingute puhul või 1 miljardi euro tuletisinstrumentide puhul, ning kelle bilansimaht on alla 100 miljoni euro ja kogubrutotulu investeerimisteenustelt aastas alla 30 miljoni euro.
            
            
               (17)Selleks ei vältida õiguslikku arbitraaži ja vähendada investeerimisühingu stiimuleid struktureerida oma tegevus nii, et hoida ära künniste ületamine, mille korral nad ei kvalifitseeruks väikeseks ja mitteseotud investeerimisühinguks, tuleks valitsetavate varade, käsitletavate kliendi korralduste, bilansimahu ja kogubrutotuluga seotud künniseid kohaldada kõigi samasse konsolideerimisgruppi kuuluvate investeerimisühingute suhtes kombineeritud alusel. Muud kriteeriumid, nt kas investeerimisühing hoiab klientide raha, haldab või hoiab klientide varasid või kaupleb finantsinstrumentidega ja on avatud turu- või vastaspooleriskile, on taandunud kahele valikule ja nende puhul ei ole selline restruktureerimine võimalik, mistõttu tuleks neid hinnata individuaalselt. Selleks et võtta pidevalt arvesse uusi ärimudeleid ja nendega kaasnevaid riske, tuleks kõnealuseid kriteeriume ja künniseid hinnata päeva lõpu seisuga, välja arvatud hoitavat klientide raha, mida tuleks hinnata päevasiseselt, ja bilansimahtu ja kogubrutotulu, mida tuleks hinnata investeerimisühingu viimase majandusaasta lõpu olukorra alusel.
            
            
               (18)Investeerimisühingut, kes ületab regulatiivseid künniseid või kes ei suuda täita muid kriteeriume, ei tuleks käsitada väikese ja mitteseotuna ning tema suhtes tuleks kohaldada muude investeerimisühingute nõudeid, võttes arvesse käesolevas määruses sätestatud asjaomaseid üleminekusätteid. See peaks stimuleerima investeerimisühinguid kavandama oma äritegevust nii, et nad selgelt kvalifitseeruks väikeseks ja mitteseotud investeerimisühinguks. Investeerimisühingute puhul, kes ei täida väikeseks ja mitteseotud investeerimisühinguks kvalifitseerumise nõudeid, tuleks ette näha seireperiood, mida kohaldataks juhul, kui kõnealused investeerimisühingud täidavad kriteeriume ja jäävad allapoole asjaomaseid künniseid, kusjuures nad peavad seda tegema vähemalt kuue järjestikuse kuu jooksul.
            
            
               (19)Kõik investeerimisühingud peaksid arvutama oma kapitalinõude K-tegurite alusel, mis kajastavad kliendile tekitatavat riski (Risk-To-Customer ehk RtC), turule tekitatavat riski (Risk-to-Market ehk RtM) ja investeerimisühingule tekitatavat riski (Risk-to-Firm ehk RtF). RtC kohased K-tegurid hõlmavad valitsetavaid kliendi varasid ja pidevat nõustamist (K-AUM), hoitavaid ja hallatavaid varasid (K-ASA), hoitavat klientide raha (K-CMH) ja käideldavaid kliendi korraldusi (K-COH).
            
            
               (20)RtMi kohane K-tegur hõlmab netopositsiooniriski (K-NPR) vastavalt kapitalinõuete määruse kohastele tururiski sätetele või juhul, kui pädeva asutus on seda lubanud teatavat liiki investeerimisühingute puhul, kes kauplevad oma arvel kliirivate liikmete kaudu, investeerimisühingu kliirivale liikmele antud tagatiste põhjal (K-CMG).
            
            
               (21)RtFi kohased K-tegurid hõlmavad investeerimisühingu riskipositsiooni seoses tema tehingute vastaspoolte makseviivitusega (K-TCD) vastavalt kapitalinõuete määruse kohastele vastaspoole krediidiriski lihtsustatud sätetele, kontsentratsiooniriski seoses investeerimisühingu riskide kontsentreerumisega konkreetsetesse vastaspooltesse vastavalt kapitalinõuete määruse kohastele kauplemisportfelli riskide kontsentreerumise sätetele (K-CON) ja investeerimisühingu päevasest kauplemismahust tulenevaid operatsiooniriske (K-DTF).
            
            
               (22)K-tegurite kohane üldine kapitalinõue on RtC, RtMi ja RtFi kohaste K-tegurite nõuete summa. K-AUM, K-ASA, K-CMH, K-COH ja K-DTF on seotud iga K-teguri puhul osutatud tegevusmahuga. K-CMH, K-ASA, K-COHi ja K-DTFi summa arvutatakse eelneva kolme kuu libiseva keskmisena, samas kui K-AUM arvutatakse eelmise aasta põhjal. Et määrata kindlaks kapitalinõue, korrutatakse summad vastavate käesolevas määruses sätestatud koefitsientidega. K-NPRi kapitalinõue tuletatakse kapitalinõuete määrusest, samas kui K-CONi ja K-TCD kapitalinõuete puhul kohaldatakse lihtsustatud viisil kapitalinõuete määruse nõudeid, mis käsitlevad vastavalt riskide kontsentreerumist kauplemisportfellis ja vastaspoole krediidiriski. Kui investeerimisühing teatava tegevusega ei tegele, on asjaomase K-teguri summa null.
            
            
               (23)RtC kohased K-tegurid on lähendid, mis hõlmavad investeerimisühingu tegevusvaldkondi, kust kliendid võivad saada probleemide korral kahju. K-AUM kajastab klientidele kahju tekitamise riski, mis tuleneb klientide portfellide ebaõigest kaalutusõigusepõhisest valitsemisest või korralduste halvast täimisest, ning annab kindluse ja toob klientidele kasu, tagades pideva portfelli valitsemise ja nõustamise teenuse jätkumise. K-ASA kajastab kliendi varade hoidmise ja haldamisega seotud riske ning tagab, et investeerimisühingul on selliste varadega proportsionaalsel hulgal kapitali, olenemata sellest, kas neid varasid hoitakse oma bilansis või eraldi muudel kontodel. K-CMH kajastab võimalikku kahju tekitamise riski seoses investeerimisühingu hoitava klientide rahaga, olenemata sellest, kas seda hoitakse oma bilansis või eraldi muudel kontodel. K-COH kajastab klientide võimalikku riski, kui ühing täidab korraldusi (kliendi, mitte ühingu enda nimel) näiteks ainult klientide korralduste täitmise teenuste osana või kui ühing on kliendi korralduste ahela osa.
            
            
               (24)RtMi K-tegur oma arvel kauplevate investeerimisühingute puhul põhineb finantsinstrumendi-, valuuta- ja kaubapositsioonide tururiski käsitlevatel eeskirjadel, mis on sätestatud muudetud määruses (EL) nr 575/2013
                  30
               . See võimaldab investeerimisühingutel kohaldada kas määruse (EL) nr 575/2013 kohast standardmeetodit (või muudetud määruse (EL) nr 575/2013 kohast lihtsustatud standardmeetodit), kui nende varade maht on alla 300 miljoni euro, või muudetud määruse (EL) nr 575/2013 kohast läbivaadatud standardmeetodit või sisemudeleid. Kahel viimati nimetatud juhul võib tulenevat kapitalinõuet vähendada 65 %, muutes sellega alaliseks muudetud määrusega (EL) nr 575/2013 ette nähtud võimaluse kohaldada seda ajutiselt kolme aasta jooksul, et võtta arvesse investeerimisühingute üldiselt väiksemat olulisust usaldatavusnõuete seisukohast. Samas peaks selliste kauplevate investeerimisühingute kapitalinõue, kelle tehinguid kliiritakse keskselt, võrduma tema kliirivatele liikmetele antud tagatistega ja selle peaks heaks kiitma pädev asutus.
            
            
               (25)Oma arvel kauplevate investeerimisühingute puhul on RtFi kohaste K-TCD ja K-CONi K-tegurite puhul tegemist vastavalt kapitalinõuete määruse kohaste vastaspooleriski ja riskide kontsentreerumise eeskirjade lihtsustatud kohaldamisega. K-TCD kajastab investeerimisühingu riski seoses sellega, et börsiväliste tuletistehingute, repotehingute, väärtpaberite ja kaupade laenuks andmise või võtmise tehingute, pika arveldustähtajaga tehingute ja võimenduslaenu tehingute vastaspooled ei suuda täita oma kohustusi, korrutades riskipositsioonide väärtuse (võttes aluseks asenduskulu ja potentsiaalse tuleviku riskipositsiooni lisakapitalinõude) määruse (EL) nr 575/2013 kohaste riskiteguritega ning võttes arvesse tegeliku tasaarvestuse ja tagatise vahetamise leevendavat mõju. K-CON kajastab kontsentratsiooniriski seoses üksikute või väga seotud erasektori vastaspooltega, kelle suhtes on investeerimisühingul riskipositsioon, mis ületab 25 % tema regulatiivsest kapitalist või muud krediidiasutuste või muude investeerimisühingute suhtes kohaldatavat spetsiifilist künnist, kehtestades kõnealuseid piiranguid ületavate riskipositsioonide suhtes kooskõlas määrusega (EL) nr 575/2013 lisakapitalinõude. K-DTF kajastab investeerimisühingu operatsiooniriski seoses oma arvel või klientide jaoks enda nimel ühe päeva jooksul tehtavate tehingute suure mahuga, võttes aluseks päevaste tehingute tingliku väärtuse, kusjuures see risk võib tuleneda ebapiisavatest või mittetoimivatest sisemistest protsessidest, töötajatest ja süsteemidest või välistest sündmustest.
            
            
               (26)Kõik investeerimisühingud peaksid jälgima ja kontrollima oma kontsentratsiooniriski, muu hulgas seoses oma klientidega. Pädevatele asutustele peaksid oma kontsentratsiooniriski kohta esitama teabe siiski üksnes need investeerimisühingud, kelle suhtes kohaldatakse K-tegurite kohast miinimumkapitalinõuet. Investeerimisühingute puhul, kes on spetsialiseerunud kaubatuletisinstrumentidele või lubatud heitkoguse väärtpaberitele või nende tuletisinstrumentidele ja kellel on suured kontsentreeritud riskipositsioonid finantssektoriväliste gruppide suhtes, kuhu nad kuuluvad, võib kontsentratsiooniriski piiranguid ületada ilma täiendavat K-CONi kohast kapitalinõuet täitmata, kui neid instrumente ja riskipositsioone kasutatakse grupiülese likviidsuse või riskijuhtimise eesmärgil.
            
            
               (27)Kõigil investeerimisühingutel peaks olema sisekord likviidsusnõuete jälgimiseks ja haldamiseks. Kõnealune kord peaks aitama tagada, et nad suudavad kogu aeg korrakohaselt toimida, ilma et oleks vaja panna likviidsust kõrvale spetsiaalselt stressiperioodiks. Selleks peaks kõigil investeerimisühingutel olema vähemalt üks kolmandik püsivate üldkulude nõudest kogu aeg täidetud likviidsete varadega. Kõnealused likviidsed varad peaksid olema kõrge kvaliteediga ja kooskõlas komisjoni delegeeritud määruses (EL) 2015/61 (likviidsuskattekordaja kohta
                  31
               ) loetletud varadega, võttes arvesse kõnealuse delegeeritud määruse kohaselt selliste varade suhtes kohaldatavaid väärtuskärpeid. Selleks et võtta arvesse investeerimisühingute ja krediidiasutuste likviidsusprofiilide erinevust, tuleks asjakohaste likviidsete varade loetelu täiendada investeerimisühingu koormamata oma rahaliste vahenditega (mis ei tohi hõlmata klientide raha). Väikesed ja mitteseotud investeerimisühingud võivad likviidsete varade hulka täiendavalt arvata nõuded ostjate vastu ning 30 päeva jooksul saadavad teenus- või komisjonitasud, tingimusel et need ei ületa ühte kolmandikku miinimumlikviidsusnõudest, et neid ei võeta arvesse pädeva asutuse kehtestatud mis tahes täiendavas likviidsusnõudes ja et nende suhtes kohaldatakse väärtuskärbet 50 %. Erandjuhtudel peaks investeerimisühingul olema lubatud langeda allapoole nõutud künnist, et realiseerida oma likviidseid varasid likviidsusnõude täitmise eesmärgil, tingimusel et nad teavitavad viivitamata pädevat asutust. Kõik klientidele antavad finantstagatised, mis võivad nende realiseerimise korral põhjustada suurema likviidsusvajaduse, peaksid vähendama likviidsete varade summat vähemalt mahus, mis vastab 1,6 %-le selliste tagatiste koguväärtusest.
            
            
               (28)Seoses uue usaldatavusnõuete täitmise korraga tuleks välja töötada asjakohane proportsionaalne nõutava aruandluse raamistik, mida tuleks hoolikalt kohandada investeerimisühingute äritegevusega ja usaldatavusraamistiku nõuetega. Investeerimisühingute aruandlusnõuded peaksid hõlmama nende omavahendite taset ja koosseisu, kapitalinõudeid, kapitalinõuete arvutamise alust, tegevusprofiili ja suurust sõltuvalt investeerimisühingute väikesteks ja mitteseotuteks liigitamise parameetritest, likviidsusnõudeid ja kontsentratsiooniriski käsitlevate sätete täitmist. Euroopa Pangandusjärelevalvele (EBA) tuleks teha ülesandeks koostada rakenduslike tehniliste standardite eelnõu, milles täpsustatakse sellise nõutava aruandluse üksikasjalikud vormid ja korraldus, kusjuures need standardid peaksid olema proportsionaalsed eri investeerimisühingute suuruse ja keerukusega ning võtma eelkõige arvesse, kas investeerimisühinguid peetakse väikeseks ja mitteseotuks.
            
            
               (29)Investorite ja turgude jaoks läbipaistvuse tagamiseks peaksid investeerimisühingud, mida ei peeta väikeseks ja mitteseotuks, avalikustama oma kapitalitaseme, kapitalinõuded, juhtimiskorralduse ning tasustamispoliitika ja -tavad. Suure sissetulekuga isikute tasustamise läbipaistvus vastab üldisele huvile edendada kindlaid ja stabiilseid finantsturge, kuna neil isikutel on oluline roll investeerimisühingute äritegevuse suunamisel ja pikaajalise tulemuslikkuse kujundamisel. Konfidentsiaalsuse kaalutlustel tuleks suure sissetulekuga isikute tasustamise kohta avalikustada koondteave. Väikeste ja mitteseotud ühingute suhtes tuleks avalikustamisnõudeid kohaldada ainult juhul, kui nad emiteerivad täiendavatesse esimese taseme omavahenditesse kuuluvaid instrumente, et nendesse instrumentidesse investeerijate jaoks oleks tagatud läbipaistvus.
            
            
               (30)Selleks et hõlbustada investeerimisühingutel sujuvat üleminekut määruse (EL) nr 575/2013 ja direktiivi 2013/36/EL kohastelt nõuetelt käesoleva määruse ja direktiivi (EL) ----/--[investeerimisühinguid käsitlev direktiiv] nõuetele, on asjakohane näha ette asjakohased üleminekumeetmed. Viie aasta jooksul alates käesoleva määruse kohaldamise alguskuupäevast peaks investeerimisühingutel, kelle puhul oleksid käesoleva määruse kohased kapitalinõuded üle kahe korra suuremad kui määruse (EL) nr 575/2013 / direktiivi 2013/36/EL kohased kapitalinõuded, olema võimalik sellise võimaliku suurenemise mõju leevendada, kohaldades piirangut, mille kohaselt võivad nende kapitalinõuded olla maksimaalselt kuni kaks korda suuremad kui määruse (EL) nr 575/2013 / direktiivi 2013/36/EL kohased asjaomased kapitalinõuded.
            
            
               Selleks et uued investeerimisühingud ei sattuks võrreldes olemasolevate ühingutega ebasoodsamasse olukorda, peaks investeerimisühingutel, kelle suhtes ei ole kunagi kohaldatud määruse (EL) nr 575/2013 / direktiivi 2013/36/EL kohaseid kapitalinõudeid, olema võimalik kohaldada viie aasta jooksul alates käesoleva määruse kohaldamise alguskuupäevast piirangut, mille kohaselt võivad nende käesoleva määruse kohased kapitalinõuded olla maksimaalselt kuni kaks korda suuremad kui nende püsivate üldkulude nõue.
            
            
               Samamoodi peaks investeerimisühingutel, kelle suhtes kohaldati üksnes määruse (EL) nr 575/2013 / direktiivi 2013/36/EL kohast algkapitali nõuet ja kelle puhul oleksid käesoleva määruse kohased kapitalinõuded üle kahe korra suuremad kui määruse (EL) nr 575/2013 / direktiivi 2013/36/EL kohased kapitalinõuded, olema võimalik kohaldada viie aasta jooksul alates käesoleva määruse kohaldamise alguskuupäevast piirangut, mille kohaselt võivad nende käesoleva määrus kohased kapitalinõuded olla maksimaalselt kuni kaks korda suuremad kui nende määruse (EL) nr 575/2013 / direktiivi 2013/36/EL kohane algkapitali nõue.
            
            
               Kõnealuseid üleminekumeetmeid peaks olema vajaduse korral võimalik kohaldada ka määruse (EL) nr 575/2013 artiklis 498 osutatud investeerimisühingute puhul, kes on kõnealuse artikli kohaselt vabastatud kõnealuse määruse kohaste omavahendite nõuete täitmisest, samas kui kõnealuste investeerimisühingute algkapitali nõuded sõltuvad nende pakutavatest investeerimisteenustest ja tegevusest. Viie aasta jooksul alates käesoleva määruse kohaldamise alguskuupäevast tuleks nende suhtes käesoleva määruse üleminekusätete kohaselt kohaldatavate kapitalinõuete arvutamisel võtta arvesse kõnealuseid kohaldatavaid tasemeid.
            
            
               Viie aasta jooksul alates käesoleva määruse kohaldamise alguskuupäevast või kuni selliste muudatuste kohaldamise alguskuupäevani, mis tehakse määrusesse (EL) nr 575/2013 / direktiivi 2013/36/EL seoses tururiski kapitalinõuetega vastavalt komisjoni ettepaneku kohase määruse (millega muudetakse määrust (EL) nr 575/2013) artikli 1 punktile 84, olenevalt sellest, kumb on varasem, peaks investeerimisühing, kelle suhtes kohaldatakse käesoleva määruse vastavaid sätteid, jätkuvalt arvutama kauplemisportfelli kapitalinõuet vastavalt määrusele (EL) nr 575/2013.
            
            
               (31)Olulisi hulgituru- ja investeerimispangandusteenuseid osutavatel suurimatel investeerimisühingutel (mis kauplevad oma arvel finantsinstrumentidega või tagavad finantsinstrumentide emissiooni või korraldavad finantsinstrumentide pakkumisi siduva kohustuse alusel) on ärimudelid ja riskiprofiilid, mis sarnanevad oluliste krediidiasutuste omadega. Oma tegevusest tulenevalt on ühingutel krediidirisk, peamiselt vastaspoole krediidiriski kujul, ja tururisk seoses oma arvel võetavate positsioonidega, mis on klientidega seotud või mitte. Seetõttu kujutavad nad oma suuruse ja süsteemse olulisuse tõttu riski finantsstabiilsusele.
            
         
         
            
               (32)Nende suurte ühingute tõhus usaldatavusjärelevalve on liikmesriikide pädevate asutuste jaoks keeruline. Kuigi suurimad investeerimisühingud osutavad märkimisväärses ulatuses piiriüleseid investeerimispangandusteenuseid, teevad nende kui investeerimisühingute üle usaldatavusjärelevalvet direktiivi 2004/39/EL kohaselt määratud asutused, kes võivad erineda direktiivi 2013/36/EL kohaselt määratud pädevatest asutustest, mis võib kaasa tuua ebavõrdsed tingimused määruse (EL) nr 575/2013 / direktiivi 2013/36/EL sätete kohaldamisel liidus. See takistab järelevalveasutustel usaldatavusolukorrast üldise ülevaate saamist, mis on suurte rahvusvaheliste investeerimisühingutega seotud riskide tõhusaks maandamiseks väga oluline. See võib vähendada usaldatavusjärelevalve tõhusust ja moonutada konkurentsi liidus. Suurimatele investeerimisühingutele tuleks seetõttu anda krediidiasutuse staatus, et luua sünergia järelevalve tegemisest võrdlusrühma piiriülese tegevuse üle hulgimüügiturul, edendades võrdseid võimalusi ja võimaldades teha gruppide üle järjekindlat järelevalvet.
            
            
               (33)Kuna kõnealused investeerimisühingud muutuvad krediidiasutusteks, peaksid nad jätkuvalt kohaldama määrust (EL) nr 575/2013 ja direktiivi 2013/36/EL ning nende üle peaksid tegema järelevalvet krediidiasutuste järelevalve eest vastutavad pädevad asutused, sealhulgas Euroopa Keskpank ühtse järelevalvemehhanismi raames. See tagaks, et krediidiasutuste usaldatavusnõuete täitmise järelevalvet tehtaks ühtsel ja tõhusal viisil ning et finantsteenuste ühtset reeglistikku kohaldatakse kõigi krediidiasutuste suhtes nende süsteemset olulisust silmas pidades samal viisil. Selleks et vältida õiguslikku arbitraaži ja vähendada nõuete täitmisest kõrvalehoidumise riski, peaksid pädevad asutused püüdma vältida olukordi, kus potentsiaalselt süsteemselt olulised grupid struktureerivad oma tegevuse nii, et ei ületata artikli 4 lõike 1 punkti 1 alapunktis b sätestatud künniseid ja hoitakse kõrvale kohustusest taotleda krediidiasutuse tegevusluba vastavalt direktiivi 2013/36/EL artiklile 8a.
            
            
               (34)Krediidiasutuste konsolideeritud järelevalve eesmärk on muu hulgas tagada finantssüsteemi stabiilsus ning selleks, et selline järelevalve oleks tõhus, tuleks seda kohaldada kõigi gruppide suhtes, sealhulgas gruppide suhtes, kelle emaettevõtja ei ole krediidiasutus ega investeerimisühing. Seepärast peaksid pädevad asutused kõigi krediidiasutuste (sealhulgas need, kellel varem oli investeerimisühingu staatus) suhtes kohaldama individuaalset ja emaettevõtja konsolideeritud järelevalvet vastavalt direktiivi 2013/36/EL VII jaotise 3. peatüki I jaole.
            
            
               (35)Määrusega (EL) nr 600/2014 on kehtestatud liidus ühtne kord siseturule juurdepääsu andmiseks kolmandate riikide investeerimisühingutele, kes pakuvad investeerimisteenuseid või muid tegevusi liidus asutatud kõlblikele vastaspoolte ja kutselistele klientidele. Siseturule juurdepääsu saamiseks on vaja, et komisjon võtaks vastu samaväärsusotsuse ja Euroopa Väärtpaberiturujärelevalve (ESMA) registreeriks kolmanda riigi investeerimisühingu. On oluline, et samaväärsust hinnataks asjakohase kohaldatava liidu õiguse alusel ja et oleksid olemas tõhusad vahendid, millega jälgida, kas samaväärseks tunnustamise tingimused on täidetud. Seepärast tuleks ette näha, et registreeritud kolmanda riigi investeerimisühingud peavad igal aastal esitama ESMA-le teabe nende poolt liidus osutatavate teenuste ja teostatavate tegevuste mahu ja ulatuse kohta. Samuti tuleks tõhustada järelevalvealast koostööd seoses samaväärsustingimuste jälgimise, jõustamise ja täitmisega.
            
            
               (36)Selleks et tagada liidus investorite kaitse ning finantsturgude usaldusväärsus ja stabiilsus, peaks komisjon samaväärsusotsuste vastuvõtmisel võtma arvesse võimalikke riske, mis tulenevad teenustest ja tegevustest, mida kõnealuse kolmanda riigi investeerimisühingud võivad kõnealuse otsuse vastuvõtmise järel liidus osutada ja teostada. Arvesse tuleks võtta nende süsteemset olulisust selliste kriteeriumide alusel nagu asjaomase kolmanda riigi investeerimisühingute teenuste ja tegevuste tõenäoline maht ja ulatus. Samal eesmärgil võib komisjon arvesse võtta seda, kas kolmas riik on liidu asjaomase poliitika alusel määratletud kui maksustamise seisukohast koostööd mittetegev jurisdiktsioon või direktiivi (EL) 2015/849
                  32
                artikli 9 lõike 2 kohaselt kui suure riskiga kolmas riik.
            
            
               (37)Kuna käesoleva määruse eesmärki, milleks on tulemusliku ja proportsionaalse usaldatavusraamistiku loomine tagamaks, et liidus tegevusloa saanud investeerimisühingutel on tugev finantsbaas ja et neid juhitakse nõuetekohaselt, muu hulgas asjakohasel juhul nende klientide parimates huvides, ei suuda liikmesriigid piisavalt saavutada, küll aga saab seda selle ulatuse ja toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärkide saavutamiseks vajalikust kaugemale.
            
            
               (38)EBA on andnud koostöös ESMAga välja aruande, mis põhineb põhjalikul taustauuringul, andmete kogumisel ja konsultatsioonil, milles käsitleti kõigile süsteemselt mitteolulistele investeerimisühingutele mõeldud spetsiifilist usaldatavusnõuete täitmise korda, mis on läbivaadatud investeerimisühingute usaldatavusraamistiku alus.
            
            
               (39)Käesoleva määruse ühtse kohaldamise tagamiseks peaks EBA välja töötama tehnilised standardid, millega täpsustatakse püsivate üldkulude arvutamist, selliste kapitalinõuete arvutamist, mis võrduvad kliirivatele liikmetele antud alustamise tagatisega, ja kehtestatakse käesoleva määruse kohase teabe avalikustamise ja nõutava aruandluse vormid.
            
            
               (40)Selleks et tagada käesoleva määruse ühetaoline kohaldamine ja võtta arvesse suundumusi finantsturgudel, tuleks komisjonile anda volitus võtta kooskõlas Euroopa Liidu toimimise lepingu artikliga 290 vastu õigusakte, millega veelgi täpsustatakse käesoleva määruse kohaseid määratlusi ja tehakse tehnilisi kohandusi käesoleva määruse kohaste kapitalinõuete vähem olulistes elementides. On eriti oluline, et komisjon korraldaks oma ettevalmistava töö käigus asjakohaseid konsultatsioone, muu hulgas ekspertide tasandil, ja et kõnealused konsultatsioonid toimuksid kooskõlas 13. aprilli 2016. aasta institutsioonidevahelises parema õigusloome kokkuleppes sätestatud põhimõtetega. Eelkõige selleks, et tagada võrdne osalemine delegeeritud õigusaktide ettevalmistamises, saavad Euroopa Parlament ja nõukogu kõik dokumendid liikmesriikide ekspertidega samal ajal ning nende ekspertidel on süstemaatiliselt juurdepääs komisjoni eksperdirühmade koosolekutele, kus valmistatakse delegeeritud õigusakte ette.
            
            
               (41)Selleks et tagada käesoleva määruse rakendamiseks ühtsed tingimused ja eelkõige seoses teabe avalikustamist ja aruandlusvorme käsitlevate EBA rakenduslike tehniliste standardite eelnõu vastuvõtmisega, tuleks komisjonile anda rakendamisvolitused.
            
            
               (42)Õiguskindluse tagamiseks ning kehtiva, nii krediidiasutuste kui ka investeerimisühingute suhtes kohaldatava usaldatavusraamistiku ja käesoleva määruse kattumise vältimiseks, muudetakse määrust (EL) nr 575/2013 ja direktiivi 2013/36/EL, et jätta investeerimisühingud nende kohaldamisalast välja. Pangagruppi kuuluvate investeerimisühingute suhtes tuleks aga ka edaspidi kohaldada määruse (EL) nr 575/2013 ja direktiivi 2013/36/EL sätteid pangagruppide kohta, nagu sätted direktiivi 2013/36/EL [artiklis 21b] osutatud vahepealse ELis tegutseva emaettevõtja kohta, ning norme määruse (EL) nr 575/2013 I osa II jaotise 2. peatükis sätestatud usaldatavusnõuetekohase konsolideerimise kohta,
            
            
            
               ON VASTU VÕTNUD KÄESOLEVA MÄÄRUSE:
            
            
               I OSA 
                  ÜLDSÄTTED
            
            
               I JAOTIS
            
            
               REGULEERIMISESE, KOHALDAMISALA JA MÕISTED
            
            
               Artikkel 1
            
            
               Reguleerimisese ja kohaldamisala
               
            
            
               Käesolevas määruses sätestatakse ühtsed usaldatavusnõuded, mida kohaldatakse investeerimisühingute suhtes, kellele on antud tegevusluba ja kelle üle tehakse järelevalvet direktiivi 2014/65/EL kohaselt ning kelle üle tehakse usaldatavusnõuete täitmise järelevalvet direktiivi (EL) ----/--[investeerimisühinguid käsitlev direktiiv] kohaselt seoses järgmisega:
            
         
         
            
               (a)kapitalinõuded seoses investeerimisühingule tekitatava riski, kliendile tekitatava riski ja turule tekitatava riski kvantitatiivselt mõõdetavate, ühtsete ja standarditud elementidega;
            
            
               (b)kontsentratsiooniriski piiravad nõuded;
            
            
               (c)likviidsusnõuded seoses likviidsusriski kvantitatiivselt mõõdetavate, ühtsete ja standarditud elementidega;
            
            
               (d)punktidega a, b ja c seotud aruandlusnõuded;
            
            
               (e)avalikustamisnõuded.
            
            
            
               Artikkel 2
            
            
               Järelevalvevolitused
            
            
               Selleks et tagada vastavus käesolevale määrusele, on pädevatel asutustel direktiivis (EL) ----/--[investeerimisühinguid käsitlev direktiiv] sätestatud volitused ja nad järgivad kõnealuses direktiivis sätestatud menetlusi.
            
            
               Artikkel 3 
                  Rangemate nõuete kohaldamine investeerimisühingute poolt
            
            
            
               Käesoleva määrusega ei takistata investeerimisühingutel hoidmast suuremaid omavahendeid ja nende komponente või kohaldamast rangemaid meetmeid, kui on ette nähtud käesoleva määrusega.
            
            
               Artikkel 4
                  Mõisted 
            
            
            
               1.Käesolevas määruses kasutatakse järgmisi mõisteid:
            
            
               (1)„abiettevõtja“ – määruse (EL) nr 575/2013 artikli 4 lõike 1 punktis 18 määratletud abiettevõtja;
            
            
               (2)„klient“ – direktiivi 2014/65/EL artikli 4 lõike 1 punktis 9 määratletud klient;
            
            
               (3)„kaubadiiler“ – määruse (EL) nr 575/2013 artikli 4 lõike 1 punktis 145 määratletud kaubadiiler;
            
            
               (4)„kaubatuletisinstrument“ – määruse (EL) nr 600/2014 artikli 2 lõike 1 punktis 30 määratletud kaubatuletisinstrument;
            
            
               (5)„pädev asutus“ – direktiivi (EL) ----/--[investeerimisühinguid käsitlev direktiiv] artikli 3 punktis 5 määratletud pädev asutus;
            
         
         
            
               (6)„krediidiasutus“ – määruse (EL) nr 575/2013 artikli 4 lõike 1 punktis 1 määratletud krediidiasutus;
            
            
               (7)„päevane kauplemismaht“ – kauplemisportfelli raames tehtud tehingute väärtus, kui investeerimisühing kaupleb oma arvel kas iseenda või kliendi nimel;
            
            
               (8)„kauplemine oma arvel“ – direktiivi 2014/65/EL artikli 4 lõike 1 punktis 6 määratletud kauplemine oma arvel;
            
            
               (9)„tuletisinstrument“ – määruse (EL) nr 600/2014 artikli 2 lõike 1 punktis 29 määratletud tuletisinstrument;
            
            
               (10)„K-tegurite kohaselt konsolideeritud olukord“ – olukord, mis tuleneb käesoleva määruse nõuete kohaldamisest vastavalt K-teguritele investeerimisühingu suhtes nii, nagu kõnealune investeerimisühing moodustaks samasse gruppi kuuluva ühe või mitme muu üksusega üheainsa investeerimisühingu;
            
            
               (11)„korralduste täitmine kliendi nimel“ – korralduste täitmine kliendi nimel, nagu on määratletud direktiivi 2014/65/EL artikli 4 lõike 1 punktis 5;
            
            
               (12)„riskipositsioon“ tähendab järgmist:
            
            
               (a)kontsentratsiooniriski piirangute puhul mis tahes vara või bilansiväline kirje, mis kuulub kauplemisportfelli ja mille suhtes ei tehta sõnaselgelt erandit artikli 40 alusel;
            
            
               (b)kontsentratsiooniriski aruandluse puhul mis tahes vara või bilansiväline kirje;
            
            
               (13)„finantseerimisasutus“ – ettevõtja, kes ei ole krediidiasutus ega investeerimisühing ning kelle põhitegevuseks on osaluste omandamine või tegelemine ühe või mitme direktiivi 2013/36/EL I lisa punktides 2–12 ja punktis 15 loetletud tegevusega, sealhulgas finantsvaldusettevõtjad, segafinantsvaldusettevõtjad, investeerimisvaldusettevõtjad, makseasutused Euroopa Parlamendi ja nõukogu 13. novembri 2007. aasta direktiivi 2007/64/EÜ (makseteenuste kohta siseturul) tähenduses ja varahaldusettevõtjad, kuid mitte kindlustusvaldusettevõtjad ega segakindlustusvaldusettevõtjad, nagu need on määratletud direktiivi 2009/138/EL artikli 212 lõike 1 punktis g;
            
            
               (14)„finantsinstrument“ – määruse (EL) nr 575/2013 artikli 4 lõike 1 punktis 50 määratletud finantsinstrument;
            
            
               (15)„finantsvaldusettevõtja“ – määruse (EL) nr 575/2013 artikli 4 lõike 1 punktis 20 määratletud finantsvaldusettevõtja;
            
            
               (16)„finantssektori ettevõtja“ – määruse (EL) nr 575/2013 artikli 4 lõike 1 punktis 27 määratletud finantssektori ettevõtja;
            
            
               (17)„algkapital“ – direktiivi (EL) ----/--[investeerimisühinguid käsitlev direktiiv] artikli 3 punktis 17 määratletud algkapital;
            
            
               (18)„omavahel seotud klientide rühm“ – määruse (EL) nr 575/2013 artikli 4 lõike 1 punktis 39 määratletud omavahel seotud klientide rühm;
            
            
               (19)„investeerimisnõustamine“ – direktiivi 2014/65/EL artikli 4 lõike 1 punktis 4 määratletud investeerimisnõustamine;
            
            
               (20)„investeerimisühing“ – direktiivi 2014/65/EL artikli 4 lõike 1 punktis 1 määratletud investeerimisühing;
            
            
               (21)„investeerimisvaldusettevõtja“ – finantseerimisasutus, kelle tütarettevõtjad on eranditult või peamiselt investeerimisühingud või finantseerimisasutused, millest vähemalt üks on investeerimisühing, ja kes ei ole määruse (EL) nr 575/2013 artikli 4 lõike 1 punktis 20 määratletud finantsvaldusettevõtja;
            
            
               (22)„investeerimisteenused ja -tegevus“ – direktiivi 2014/65/EL artikli 4 lõike 1 punktis 2 määratletud investeerimisteenused ja -tegevus;
            
            
               (23)„investeerimisühingugrupp“ – ettevõtjate grupp, kuhu ei kuulu krediidiasutusi ning mille puhul emaettevõtja on investeerimisühing, investeerimisvaldusettevõtja või segafinantsvaldusettevõtja ja kuhu võivad kuuluda muud finantseerimisasutused ja investeerimisühingu omanduses olevad seotud vahendajad. Investeerimisühingugrupp võib koosneda emaettevõtjast ja selle tütarettevõtjatest või ettevõtjatest, kes vastavad direktiivi 2013/34/EL artikli 22 tingimustele;
            
         
         
            
               (24)„K-tegurid“ – III osa II jaotises sätestatud kapitalinõuded riskide puhul, mis kaasnevad investeerimisühingu tegevusega klientidele, turgudele ja talle iseendale;
            
            
               (25)„K-AUM“ ehk „K-tegur seoses valitsetavate varadega“ – kapitalinõue seoses selliste varade väärtusega, mida investeerimisühing valitseb oma klientide nimel nii kaalutlusõigusel põhineva väärtpaberiportfelli valitsemise kui ka kaalutlusõigusevälise korralduse alusel, mis kujutab endast investeerimisnõustamist, samuti seoses teisele ettevõtjale delegeeritud varade väärtusega, välja arvatud varad, mille teine ettevõtja on delegeerinud investeerimisühingule;
            
            
               (26)„K-CMH“ ehk „K-tegur seoses hoitava klientide rahaga“ – kapitalinõue seoses klientide rahaga, mida investeerimisühing hoiab või kontrollib, sõltumata ühestki õiguslikust korraldusest seoses varade eraldamisega ja raamatupidamiskorrast, mida kohaldatakse investeerimisühingu hoitava klientide raha suhtes;
            
            
               (27)„K-ASA“ ehk „K-tegur seoses hoitavate ja hallatavate varadega“ – kapitalinõue seoses selliste varade väärtusega, mida investeerimisühing hoiab või haldab oma klientide jaoks, sealhulgas teisele ettevõtjale delegeeritud varad ja varad, mille teine ettevõtja on delegeerinud investeerimisühingule, sõltumata sellest, kas varasid kajastatakse investeerimisühingu enda bilansis või eraldatult muudel kontodel;
            
            
               (28)„K-COH“ ehk „K-tegur seoses käideldavate kliendi korraldustega“ – kapitalinõue seoses selliste korralduste väärtusega, mida investeerimisühing klientide jaoks käitleb, sealhulgas klientide korralduste vastuvõtmise ja edastamise kaudu ning klientide nimel nende korralduste täitmise kaudu;
            
            
               (29)„K-CON“ ehk „K-tegur seoses kontsentratsiooniriskiga“ – kapitalinõue seoses investeerimisühingu kauplemisportfelli kuuluvate kliendi või omavahel seotud klientide rühma suhtes olevate riskipositsioonidega, mille väärtus ületab artikli 36 lõikes 1 sätestatud ülempiire;
            
            
               (30)„K-CMG“ ehk „K-tegur seoses kliirivale liikmele antud tagatisega“ – kapitalinõue, mis võrdub kliirivale liikmele antud alustamise tagatise summaga, kui oma arvel kaupleva investeerimisühingu tehingute täitmise ja arveldamise eest vastutab üldine kliiriv liige;
            
            
               (31)„K-DTF“ ehk „K-tegur seoses päevase kauplemismahuga“ – kapitalinõue seoses selliste tehingute päevase väärtusega, mida investeerimisühing teeb omal arvel kaubeldes või enda nimel klientide korraldusi täites;
            
            
               (32)„K-NPR“ ehk „K-tegur seoses netopositsiooniriskiga“ – kapitalinõue seoses investeerimisühingu kauplemisportfellis kajastatud tehingute väärtusega;
            
            
               (33)„K-TCD“ ehk „K-tegur seoses tehingu vastaspoole makseviivituse riskiga“ – kapitalinõue seoses investeerimisühingu kauplemisportfelli kuuluvate riskipositsioonidega, mis on seotud artiklis 25 osutatud instrumentide ja tehingutega, millega kaasneb tehingu vastaspoole makseviivituse risk;
            
            
               (34)„pika arveldustähtajaga tehingud“ – määruse (EL) nr 575/2013 artikli 272 punktis 2 määratletud pika arveldustähtajaga tehingud;
            
            
               (35)„võimenduslaenu tehingud“ – määruse (EL) nr 575/2013 artikli 272 punktis 3 määratletud võimenduslaenu tehingud;
            
            
               (36)„juhtorgan“ – direktiivi 2014/65/EL artikli 4 lõike 1 punktis 36 määratletud juhtorgan;
            
            
               (37)„emaettevõtja“ – emaettevõtja direktiivi 2013/34/EL artikli 2 punkti 9 ja artikli 22 tähenduses;
            
            
               (38)„osalus“ – määruse (EL) nr 575/2013 artikli 4 lõike 1 punktis 35 määratletud osalus;
            
            
               (39)„kasum“ – määruse (EL) nr 575/2013 artikli 4 lõike 1 punktis 121 määratletud kasum;
            
            
               (40)„nõuetele vastav keskne vastaspool“ – nõuetele vastav keskne vastaspool, nagu on määratletud määruse (EÜ) nr 575/2013 artikli 4 lõike 1 punktis 88;
            
            
               (41)„väärtpaberiportfelli valitsemine“ – direktiivi 2014/65/EL artikli 4 lõike 1 punktis 8 määratletud väärtpaberiportfelli valitsemine;
            
            
               (42)„regulatiivne kapital“ – artiklis 11 kindlaks määratud kapitalinõue;
            
            
               (43)„repotehing“ – määruse (EL) nr 575/2013 artikli 4 lõike 1 punktis 83 määratletud repotehing;
            
         
         
            
               (44)„tütarettevõtja“ – tütarettevõtja direktiivi 2013/34/EL artikli 2 punkti 10 ja artikli 22 tähenduses, sealhulgas kõrgeima tasandi emaettevõtja tütarettevõtja tütarettevõtja;
            
            
               (45)„seotud vahendaja“ – direktiivi 2014/65/EL artikli 4 lõike 1 punktis 29 määratletud seotud vahendaja;
            
            
               (46)„kogubrutotulu“ – investeerimisühingu aastane tegevustulu seoses tema investeerimisteenuste ja tegevusega, mida tal on lubatud osutada ja teostada, sealhulgas tulu saadaolevatest intressidest, aktsiatelt ja muudelt muutuvtuluga või fikseeritud tulumääraga väärtpaberitelt, saadaolevatest komisjoni- ja teenustasudest ning kasum või kahjum, mida investeerimisühing saab kaubeldavatelt varadelt, õiglases väärtuses hoitavatelt varadelt ja riskimaandamisest, kuid välja arvatud tulu, mis ei ole seotud investeerimisteenustega ja teostatud tegevustega;
            
            
               (47)„kauplemisriski positsioon“ – määruse (EL) nr 575/2013 artikli 4 lõike 1 punktis 91 määratletud kauplemisriski positsioon;
            
            
               (48)„kauplemisportfell“ – määruse (EL) nr 575/2013 artikli 4 lõike 1 punktis 86 määratletud kauplemisportfell;
            
            
               (49)„liidus emaettevõtjana tegutsev investeerimisühing“ – liikmesriigis tegutsev investeerimisühing, mis ei ole mis tahes liikmesriigis tegevusloa saanud investeerimisühingu või mis tahes liikmesriigis asutatud investeerimisvaldusettevõtja või segafinantsvaldusettevõtja tütarettevõtja;
            
            
               (50)„liidus emaettevõtjana tegutsev investeerimisvaldusettevõtja“ – liikmesriigis tegutsev investeerimisvaldusettevõtja, mis ei ole mis tahes liikmesriigis tegevusloa saanud investeerimisühingu või mis tahes liikmesriigis tegutseva teise investeerimisvaldusettevõtja tütarettevõtja;
            
            
               (51)„liidus emaettevõtjana tegutsev segafinantsvaldusettevõtja“ – investeerimisühingugrupi emaettevõtja, mis on direktiivi 2002/87/EÜ artikli 2 punktis 15 määratletud segafinantsvaldusettevõtja.
            
            
               2.Komisjonile antakse õigus võtta kooskõlas artikliga 54 vastu delegeeritud õigusakte eesmärgiga täpsustada:
            
            
               (a)lõikes 1 sätestatud mõisteid, et tagada käesoleva määruse ühtne kohaldamine;
            
            
               (b)lõikes 1 sätestatud mõisteid, et võtta käesoleva määruse kohaldamisel arvesse suundumusi finantsturgudel.
            
            
            
               II JAOTIS
            
            
               NÕUETE KOHALDAMISE TASAND
            
            
               1. PEATÜKK
            
            
               Nõuete individuaalne kohaldamine
            
            
               Artikkel 5
                  Üldpõhimõte
            
            
               Investeerimisühing järgib II–VII osas sätestatud nõudeid individuaalselt.
            
            
            
               Artikkel 6
                  Erandid
            
         
         
            
            
               1.Pädevad asutused võivad teha investeerimisühingule erandi artikli 5 kohaldamisest seoses II–IV, VI ja VII osaga, kui täidetud on kõik järgmised tingimused:
            
            
               (a)investeerimisühing on tütarettevõtja ja ta on hõlmatud krediidiasutuse, finantsvaldusettevõtja või segafinantsvaldusettevõtja konsolideeritud järelevalvega vastavalt määruse (EL) nr 575/2013 I osa II jaotise 2. peatüki sätetele;
            
            
               (b)nii investeerimisühingu kui ka tema emaettevõtja tegevusloa annab ja nende üle teeb järelevalvet sama liikmesriik;
            
            
               (c)päevad asutused, kes vastutavad konsolideeritud järelevalve eest vastavalt määrusele (EL) nr 575/2013, on sellise erandiga nõus;
            
            
               (d)omavahendid on emaettevõtja ja investeerimisühingu vahel adekvaatselt jaotatud ning täidetud on kõik järgmised tingimused:
            
            
               i)investeerimisühing vastab artikli 12 lõikes 1 sätestatud tingimustele;
            
            
               ii)emaettevõtjal ei ole praegu ega prognooside kohaselt olulisi praktilisi ega õiguslikke takistusi kapitali kiireks ülekandmiseks või kohustuste tagasimaksmiseks;
            
            
               iii)pädeva asutuse eelneval heakskiidul kinnitab emaettevõtja, et ta tagab investeerimisühingu võetud kohustused või et investeerimisühinguga seonduvad riskid ei ole märkimisväärse tähtsusega;
            
            
               iv)emaettevõtja riskide hindamise, mõõtmise ja kontrollimise menetlused hõlmavad ka investeerimisühingut ja
            
            
               v)emaettevõtjale kuulub enam kui 50 % investeerimisühingu aktsiate või osadega seotud hääleõigustest või emaettevõtjal on õigus määrata ametisse või vabastada ametist enamik investeerimisühingu juhtorgani liikmetest.
            
            
               2.Pädevad asutused võivad teha investeerimisühingutele erandi artikli 5 kohaldamisest seoses V osaga, kui täidetud on kõik järgmised tingimused:
            
            
               (a)investeerimisühing on hõlmatud konsolideeritud järelevalvega vastavalt määruse (EL) nr 575/2013 I osa II jaotise 2. peatükile;
            
            
               (b)grupp on kehtestanud kesksed likviidsuse juhtimise funktsioonid ning
            
            
               (c)päevad asutused, kes vastutavad konsolideeritud järelevalve eest vastavalt määrusele (EL) nr 575/2013, on sellise erandiga nõus.
            
            
               2. PEATÜKK
            
            
               Grupi kapitalitestiga seotud vastavusnõuete kohaldamine ja erandid
            
            
               Artikkel 7
                  Grupi kapitalitest
            
            
            
               1.Liidus emaettevõtjana tegutseval investeerimisühingul, liidus emaettevõtjana tegutseval investeerimisvaldusettevõtjal ja liidus emaettevõtjana tegutseval segafinantsvaldusettevõtjal peab olema piisavalt omavahendeid, et katta vähemalt järgmiste summa:
            
         
         
            
               (a)investeerimisühingugruppi kuuluvates investeerimisühingutes, finantseerimisasutustes, abiettevõtjates ja seotud vahendajates olevate määruse (EL) nr 575/2013 artikli 36 lõike 1 punktide h ja i, artikli 56 punktide c ja d ning artikli 66 punktide c ja d kohaste osaluste, allutatud nõuete ja instrumentide täieliku bilansilise väärtuse summa ning
            
            
               (b)investeerimisühingute, finantseerimisasutuste, abiettevõtjate ja seotud vahendajate ees võetud mis tahes tingimuslike kohustuste kogusumma.
            
            
               2.Pädevad asutused võivad lubada liidus emaettevõtjana tegutseval investeerimisvaldusettevõtjal või liidus emaettevõtjana tegutseval segafinantsvaldusettevõtjal hoida väiksemas summas omavahendeid kui lõike 1 kohaselt arvutatud summa, tingimusel et kõnealune summa ei ole väiksem kui gruppi kuuluvatele investeerimisühingutele, finantseerimisasutustele, abiettevõtjatele ja seotud vahendajatele individuaalselt kehtestatud omavahendite nõuete ning kõnealuste ettevõtjate ees võetud tingimuslike kohustuste kogusumma summa.
            
            
               Kui lõikes 1 osutatud üksuste suhtes ei kohaldata ühtegi liidu ega riiklikku usaldatavusnõuetealast õigusakti, kohaldatakse lõike 1 kohaldamisel tinglikke omavahendite nõudeid.
            
            
               3.Liidus emaettevõtjana tegutseval investeerimisühingul, liidus emaettevõtjana tegutseval investeerimisvaldusettevõtjal ja liidus emaettevõtjana tegutseval segafinantsvaldusettevõtjal on süsteemid, et jälgida ja kontrollida kõigi investeerimisühingugruppi kuuluvate investeerimisühingute, investeerimisvaldusettevõtjate, segafinantsvaldusettevõtjate, finantseerimisasutuste, abiettevõtjate ja seotud vahendajate kapitali- ja rahastamisallikaid.
            
            
               Artikkel 8 
                  K-tegurite konsolideerimine 
            
            
            
               Liidus emaettevõtjana tegutseva investeerimisühingu pädevad asutused või direktiivi (EL) ----/--[investeerimisühinguid käsitlev direktiiv] artikli 42 lõike 2 kohaselt kindlaks määratud pädevad asutused võivad nõuda, et liidus emaettevõtjana tegutsev investeerimisühing, liidus emaettevõtjana tegutsev investeerimisvaldusettevõtja või liidus emaettevõtjana tegutsev segafinantsvaldusettevõtja täidaks artiklis 15 sätestatud nõudeid K-tegurite konsolideeritud olukorra alusel, kui täidetud on üks järgmistest tingimustest:
            
            
               (a)grupist tervikuna tulenevad klientidele või turule märkimisväärsed olulised riskid , mida ei võeta täielikult arvesse gruppi kuuluvate investeerimisühingute suhtes individuaalselt kohaldatavate kapitalinõuete puhul, või
            
            
               (b)investeerimisühingugruppide puhul, kus on suurem omavaheline seotus riskijuhtimise seisukohast, võib nõuete individuaalse kohaldamisega investeerimisühingu suhtes kaasneda nende ühingute jaoks nõuete dubleerimine.
            
            
               II OSA
               OMAVAHENDID
            
            
               Artikkel 9
                  Omavahendite nõuded
            
            
            
               1.Investeerimisühingul peavad olema esimese taseme omavahendite ja teise taseme omavahendite summast koosnevad omavahendid, kusjuures:
            
            
               (a)vähemalt 56 % summast moodustavad esimese taseme põhiomavahendid vastavalt määruse (EL) nr 575/2013 II osa I jaotise 2. peatükile;
            
            
               (b)kuni 44 % summast võivad moodustada täiendavad esimese taseme omavahendid vastavalt määruse (EL) nr 575/2013 II osa I jaotise 3. peatükile;
            
            
               (c)kuni 25 % summast võivad moodustada teise taseme omavahendid vastavalt määruse (EL) nr 575/2013 II osa I jaotise 4. peatükile.
            
            
               2.Erandina lõikest 1 ei kohaldata omavahendite kindlaksmääramisel järgmist:
            
            
               (a)määruse (EL) nr 575/2013 artikli 48 kohased künnisega seotud erandid;
            
            
               (b)määruse (EL) nr 575/2013 artiklites 46, 60 ja 70 osutatud mahaarvamised;
            
         
         
            
               (c)määruse (EL) nr 575/2013 artikli 54 lõike 1 punktis a osutatud käivitav sündmus. Selle asemel määrab käivitava sündmuse kindlaks investeerimisühing lõikes 1 osutatud täiendavatesse esimese taseme omavahenditesse kuuluva instrumendi seisukohast;
            
            
               (d)määruse (EL) nr 575/2013 artikli 54 lõike 4 punktis a osutatud kogusumma. Allahinnatav või konverteeritav summa on lõikes 1 osutatud täiendavatesse esimese taseme omavahenditesse kuuluva instrumendi täielik põhisumma.
            
            
               3.
                     Investeerimisühingud kohaldavad käesoleva määruse kohaselt omavahendite nõuete kindlaksmääramisel määruse (EL) nr 575/2013 II osa I jaotise 6. peatüki sätteid. 
            
            
               Artikkel 10
                  Osalus väljaspool finantssektorit
            
            
            
               1.Käesoleva osa kohaldamisel arvab investeerimisühing määruse (EL) nr 575/2013 artikli 26 kohaste esimese taseme põhiomavahendite kirjete kindlaksmääramisel maha summad, mis ületavad punktides a ja b sätestatud piirmäära:
            
            
               (a)finantssektorivälises ettevõtjas olev osalus, mis on suurem kui 15 % investeerimisühingu regulatiivsest kapitalist;
            
            
               (b)finantssektorivälistes ettevõtjates olevate osaluste kogusumma, mis on suurem kui 60 % investeerimisühingu regulatiivsest kapitalist.
            
            
               2.Pädevad asutused võivad keelata investeerimisühingul omada lõikes 1 osutatud osalusi, mis on suuremad kui kõnealuses lõikes sätestatud protsent regulatiivsest kapitalist. Pädevad asutused avalikustavad kõnealuse õiguse kasutamist käitlevad otsused viivitamata.
            
            
               3.Finantssektorivälistes ettevõtjates olevaid osalusi ei võeta arvesse lõike 1 kohases arvutuses, kui täidetud on mõni järgmistest tingimustest:
            
            
               (a)kõnealuseid osalusi hoitakse ajutiselt määruse (EL) nr 575/2013 artikli 79 kohase rahalise abi andmise toimingu ajal;
            
            
               (b)kõnealused osalused on väärtpaberite emissiooni tagamisega seotud positsioonid, mida hoitakse viis tööpäeva või vähem;
            
            
               (c)investeerimisühing hoiab kõnealuseid osalusi enda nimel, kuid teiste isikute arvel.
            
            
               4.Lõike 1 kohases arvutuses ei võeta arvesse aktsiaid ja osasid, mis ei ole direktiivi 86/635/EMÜ artikli 35 lõikes 2 osutatud finantspõhivara.
            
            
            
               III OSA
                  KAPITALINÕUDED
            
            
               I JAOTIS
                  ÜLDNÕUDED
            
            
               Artikkel 11
                  Kapitalinõue
            
            
            
               1.Investeerimisühingul peab kogu aeg olema kapitali vähemalt nii palju, nagu on järgmistest suurim:
            
         
         
            
               (a)tema püsivate üldkulude nõue, mis on arvutatud vastavalt artiklile 13;
            
            
               (b)tema püsiv miinimumnõue, mis on arvutatud vastavalt artiklile 14;
            
            
               (c)tema K-teguri nõue, mis on arvutatud vastavalt artiklile 15.
            
            
               2.Investeerimisühingul, mis vastab artikli 12 lõikes 1 sätestatud tingimustele, peab kogu aeg olema kapitali vähemalt nii palju, nagu on lõike 1 punktides a ja b osutatud summadest suurim.
            
            
               3.Kui pädevad asutused leiavad, et investeerimisühingu äritegevus on oluliselt muutunud, võivad nad vastavalt direktiivi (EL) ----/--[investeerimisühinguid käsitlev direktiiv] IV jaotise 2. peatüki IV jaole ette näha, et investeerimisühingu suhtes kohaldatakse muud käesolevas artiklis osutatud kapitalinõuet.
            
            
               Artikkel 12
                  Väikesed ja mitteseotud investeerimisühingud
            
            
            
               1.Käesoleva määruse kohaldamisel loetakse investeerimisühingut väikeseks ja mitteseotud investeerimisühinguks, kui ta vastab kõigile järgmistele tingimustele:
            
            
               (a)artikli 17 kohaselt arvutatud AUM (ehk valitsetavad varad) on alla 1,2 miljardi euro;
            
            
               (b)artikli 20 kohaselt arvutatud COH (ehk käideldavad kliendi korraldused) on väiksem kui üks järgmistest:
            
            
               i) 100 miljonit eurot päevas kassatehingute puhul või
            
            
               ii) 1 miljard eurot päevas tuletisinstrumentide puhul;
            
            
               (c)artikli 19 kohaselt arvutatud ASA (ehk hoitavad ja hallatavad varad) on null;
            
            
               (d)artikli 18 kohaselt arvutatud CMH (ehk hoitav klientide raha) on null;
            
            
               (e)artikli 32 kohaselt arvutatud DTF (ehk päevane kauplemismaht) on null;
            
            
               (f)artiklite 22 ja 23 kohaselt arvutatud NPR (netopositsioonirisk) või CMG (kliirivale liikmele antud tagatis) on null;
            
            
               (g)artikli 26 kohaselt arvutatud TCD (ehk tehingu vastaspoole makseviivitus) on null;
            
            
               (h)investeerimisühingu bilansimaht on alla 100 miljoni euro;
            
            
               (i)investeerimisühingu aastane kogubrutotulu investeerimisteenustelt ja tegevustest on alla 30 miljoni euro.
            
            
               Punktide a, b, c, e, f ja g kohaldamisel kasutatakse päeva lõpu tasemeid.
            
         
         
            
               Punkti d kohaldamisel kasutatakse päevasiseseid tasemeid.
            
            
               Punktide h ja i kohaldamisel kasutatakse eelmise majandusaasta lõpu tasemeid.
            
            
               2.Lõike 1 punktides a, b, h ja i sätestatud tingimusi kohaldatakse kõigi gruppi kuuluvate investeerimisühingute suhtes kombineeritult.
            
            
               Punktides c, d, e, f ja g sätestatud tingimusi kohaldatakse iga investeerimisühingu suhtes individuaalselt.
            
            
               Kui investeerimisühing ei täida enam kõiki lõikes 1 sätestatud tingimusi, ei käsitata teda koheselt enam väikse ja mitteseotud investeerimisühinguna.
            
            
               3.Kui investeerimisühing ei täida enam lõike 1 punktis a või b sätestatud tingimusi, kuid jätkuvalt täidab lõike 1 punktides c–i sätestatud tingimusi, ei käsitata teda enam väikse ja mitteseotud investeerimisühinguna pärast kolme kuud alates kuupäevast, mil künnis ületati.
            
            
               4.Kui investeerimisühing, kes ei ole täitnud kõiki lõikes 1 sätestatud tingimusi, kõnealuseid tingimusi täidab, käsitatakse teda pädeva asutuse heakskiidul väikse ja mitteseotud investeerimisühinguna pärast kuut kuud alates kuupäevast, mil kõnealuseid tingimusi täideti.
            
            
               5.
                     Selleks et võtta arvesse suundumusi finantsturgudel, antakse komisjonile volitused võtta kooskõlas artikliga 54 vastu delegeeritud õigusakte, et kohandada tingimusi, mille alusel kvalifitseeruvad investeerimisühingud väikseks ja mitteseotud investeerimisühinguks vastavalt käesolevale artiklile.
            
            
               Artikkel 13 
                  Püsivate üldkulude nõue
            
            
            
               1.Artikli 11 lõike 1 punkti a kohaldamisel on püsivate üldkulude nõue vähemalt neljandik eelmise aasta püsivatest üldkuludest.
            
            
               2.Kui pädev asutus leiab, et investeerimisühingu tegevus on oluliselt muutunud, võib pädev asutus lõikes 1 osutatud kapitalisummat kohandada.
            
            
               3.Kui investeerimisühingul ei olnud eelmisel aastal püsivaid üldkulusid, peab tal pädevate asutuste heakskiidul olema kapitali mahus, mis vastab vähemalt neljandikule püsivatest üldkuludest, mis olid kavandatud tema äriplaanis tegevuse alustamise aastale järgnevaks aastaks.
            
            
               4.EBA töötab koostöös ESMAga ja komisjoni delegeeritud määrust (EL) 2015/488 arvesse võttes välja regulatiivsete tehniliste standardite eelnõu, et täpsustada lõikes 1 osutatud nõude arvutamist.
            
            
               EBA esitab selle regulatiivsete tehniliste standardite eelnõu komisjonile hiljemalt [üheksa kuud pärast käesoleva määruse jõustumise kuupäeva].
            
            
               Komisjonile antakse õigus võtta vastu esimeses lõigus osutatud regulatiivsed tehnilised standardid kooskõlas määruse (EL) nr 1093/2010 artiklitega 10–14.
            
            
               Artikkel 14
                  Püsiv miinimumnõue
            
            
               Artikli 11 lõike 1 punkti b kohaldamisel on püsiv miinimumnõue vähemalt direktiivi (EL) ----/--[investeerimisühinguid käsitlev direktiiv] artiklis 8 sätestatud algkapitali tase.
            
            
            
               II JAOTIS
                  K-TEGURI KOHANE KAPITALINÕUE
            
         
         
            
               1. PEATÜKK
                  Üldpõhimõtted
            
            
               Artikkel 15
                  K-teguri kohane kapitalinõue ja kohaldatavad koefitsiendid
            
            
            
               1.Artikli 11 lõike 1 punkti c kohaldamisel on K-teguri kohane kapitalinõue vähemalt järgmiste summa:
            
            
               (a)kliendile tekitatava riski (RtC) K-tegurid, mis on arvutatud vastavalt 2. peatükile;
            
            
               (b)turule tekitatava riski (RtM) K-tegurid, mis on arvutatud vastavalt 3. peatükile;
            
            
               (c)investeerimisühingule tekitatava riski (RtF) K-tegurid, mis on arvutatud vastavalt 4. peatükile.
            
            
            
               2.Vastavate K-tegurite suhtes kohaldatakse järgmisi koefitsiente.
            
            
               Tabel 1
            
            
                     
                        K-TEGURID
                     
                  
                  
                     
                        KOEFITSENT
                     
                  
               
                     
                        Valitsetavad varad nii kaalutlusõigusel põhineva väärtpaberiportfelli valitsemise kui ka kaalutlusõigusevälise (nõustamis)korralduse alusel
                     
                  
                  
                     
                        K-AUM
                     
                  
                  
                     
                        0,02 %
                     
                  
               
                     
                        Hoitav klientide raha
                     
                  
                  
                     
                        K-CMH
                     
                  
                  
                     
                        0,45 %
                     
                  
               
                     
                        Hoitavad ja hallatavad varad
                     
                  
                  
                     
                        K-ASA
                     
                  
                  
                     
                        0,04 %
                     
                  
               
                     
                        Käideldavad kliendi korraldused
                     
                  
                  
                     
                        K-COH kassatehingud
                     
                  
                  
                     
                        0,1 %
                     
                  
               
                     
                  
                  
                     
                        K-COH tuletisinstrumendid
                     
                  
                  
                     
                        0,01 %
                     
                  
               
                     
                        Päevane kauplemismaht 
                     
                  
                  
                     
                        K-DTF kassatehingud
                     
                  
                  
                     
                        0,1 %
                     
                  
               
                     
                  
                  
                     
                        K-DTF tuletisinstrumendid
                     
                  
                  
                     
                        0,01 %
                     
                  
               
            
               3.Investeerimisühing jälgib oma K-tegurite väärtust seoses mis tahes suundumustega, mis võivad kaasa tuua oluliselt erineva kapitalinõude järgmiseks aruandeperioodiks, ja teavitavad pädevat asutust kõnealusest oluliselt erinevast kapitalinõudest.
            
            
               4.Kui pädevad asutused leiavad, et investeerimisühingu äritegevus on oluliselt muutunud, nii et see mõjutab K-teguri summat, võivad nad vastavat summat kohandada vastavalt direktiivi (EL) ----/--[investeerimisühinguid käsitlev direktiiv] artikli 36 lõike 2 punktile a.
            
            
               5.Selleks et tagada käesoleva määruse ühtne kohaldamine ja võtta arvesse suundumusi finantsturgudel, antakse komisjonile volitused võtta kooskõlas artikliga 54 vastu delegeeritud õigusakte, et:
            
            
               (a)määrata kindlaks meetodid III osa II jaotise kohaste K-tegurite mõõtmiseks;
            
            
               (b)kohandada käesoleva artikli lõikes 2 sätestatud koefitsiente.
            
            
            
               2. PEATÜKK
                  Kliendile tekitatava riski K-tegurid
            
            
               Artikkel 16
                  Kliendile tekitatava riski K-tegurite kohane kapitalinõue
            
         
         
            
            
               Kliendile tekitatava riski K-tegurite kohane kapitalinõue määratakse kindlaks järgmise valemi kohaselt:
            
            
               K-AUM + K-CMH + K-ASA + K-COH,
            
            
               kus 
            
            
            
               (a)K-AUM võrdub artikli 17 kohaselt mõõdetud AUMiga, mis on korrutatud artikli 15 lõike 2 kohase vastava koefitsiendiga;
            
            
               (b)K-CMH võrdub artikli 18 kohaselt mõõdetud CHMiga, mis on korrutatud artikli 15 lõike 2 kohase vastava koefitsiendiga;
            
            
               (c)K-ASA võrdub artikli 19 kohaselt mõõdetud ASAga, mis on korrutatud artikli 15 lõike 2 kohase vastava koefitsiendiga;
            
            
               (d)K-COH võrdub artikli 20 kohaselt mõõdetud COHiga, mis on korrutatud artikli 15 lõike 2 kohase vastava koefitsiendiga.
            
            
               Artikkel 17
                  AUMi mõõtmine K-AUMi arvutamiseks
            
            
            
               1.K-AUMi arvutamisel on AUM kuiste valitsetavate varade koguväärtuse libisev keskmine, mida mõõdetakse iga viimase 15 kalendrikuu (välja arvatud 3 viimast kuud) viimase tööpäeva andmete alusel.
            
            
               AUM on ülejäänud 12 kuu näitajate aritmeetiline keskmine.
            
            
               K-AUM arvutatakse iga kalendrikuu esimese 14 päeva jooksul.
            
            
               2.Kui investeerimisühing on valitsetavad varad ametlikult delegeerinud teisele finantssektori ettevõtjale, võetakse kõnealuseid delegeeritud varasid arvesse lõike 1 kohaselt mõõdetavas AUMi kogusummas.
            
            
               Kui teine finantssektori ettevõtja on valitsetavad varad ametlikult delegeerinud investeerimisühingule, ei võeta kõnealuseid delegeeritud varasid arvesse lõike 1 kohaselt mõõdetavas valitsetavate varade kogusummas.
            
            
               3.Kui investeerimisühing on valitsenud varasid vähem kui 15 kuud, võib ta K-AUMi arvutamiseks kasutada AUMi tegevusprognoose, järgides järgmisi kumuleeruvaid nõudeid:
            
            
               (a)ajaloolisi andmeid hakatakse kasutama kohe, kui need on kättesaadavad;
            
            
               (b)investeerimisühingu poolt direktiivi 2014/65/EL artikli 7 kohaselt esitatud tegevusprognoosidele on pädev asutus andnud positiivse hinnangu.
            
            
               Artikkel 18 
                  CMH mõõtmine K-CMH arvutamiseks 
            
         
         
            
            
               1.K-CMH arvutamisel on CMH päevase hoitava klientide raha koguväärtuse libisev keskmine, mida mõõdetakse viimase 3 kalendrikuu iga tööpäeva lõpu andmete alusel.
            
            
               CMH on 3 kalendrikuu igapäevaselt mõõdetavate näitajate aritmeetiline keskmine.
            
            
               K-CMH arvutatakse esimeses lõigus osutatud mõõtmisele järgneva tööpäeva lõpuks.
            
            
               2.Kui investeerimisühing on hoidnud klientide raha vähem kui 3 kuud, võib ta K-CMH arvutamiseks kasutada tegevusprognoose, järgides järgmisi kumuleeruvaid nõudeid:
            
            
               (a)ajaloolisi andmeid hakatakse kasutama kohe, kui need on kättesaadavad;
            
            
               (b)investeerimisühingu poolt direktiivi 2014/65/EL artikli 7 kohaselt esitatud tegevusprognoosidele on pädev asutus andnud positiivse hinnangu.
            
            
               Artikkel 19 
                  ASA mõõtmine K-ASA arvutamiseks
            
            
            
               1.K-ASA arvutamisel on ASA päevaste hoitavate ja hallatavate varade koguväärtuse libisev keskmine, mida mõõdetakse viimase 6 kalendrikuu (välja arvatud 3 viimast kalendrikuud) iga tööpäeva lõpu andmete alusel.
            
            
               ASA on ülejäänud 3 kalendrikuu igapäevaselt mõõdetavate näitajate aritmeetiline keskmine.
            
            
               K-ASA arvutatakse iga kalendrikuu esimese 14 päeva jooksul.
            
            
               2.Kui investeerimisühing on tegutsenud vähem kui 3 kuud, võib ta K-ASA arvutamiseks kasutada tegevusprognoose, järgides järgmisi kumuleeruvaid nõudeid:
            
            
               (a)ajaloolisi andmeid hakatakse kasutama kohe, kui need on kättesaadavad;
            
            
               (b)investeerimisühingu poolt direktiivi 2014/65/EL artikli 7 kohaselt esitatud tegevusprognoosidele on pädev asutus andnud positiivse hinnangu.
            
            
               Artikkel 20
                  COHi mõõtmine K-COHi arvutamiseks
            
            
            
               1.K-COHi arvutamisel on COH päevaste käideldavate kliendi korralduste koguväärtuse libisev keskmine, mida mõõdetakse viimase 6 kalendrikuu (välja arvatud 3 viimast kalendrikuud) iga tööpäeva lõpu andmete alusel.
            
            
               COH on ülejäänud 3 kalendrikuu igapäevaselt mõõdetavate näitajate aritmeetiline keskmine.
            
            
               K-COH arvutatakse iga kvartali esimese 14 päeva jooksul.
            
         
         
            
               2.COHi mõõdetakse nii kassatehingute kui ka tuletisinstrumentide absoluutse ostuväärtuse ja absoluutse müügiväärtuse summana vastavalt järgmisele:
            
            
               (a)kassatehingute puhul on väärtus iga tehingu puhul makstud või saadud summa;
            
            
               (b)tuletisinstrumentide puhul on tehingu väärtus tuletislepingu tinglik väärtus.
            
            
               COH hõlmab tehinguid, mida täidab investeerimisühing, kes osutab väärtpaberiportfelli valitsemise teenuseid investeerimisfondide nimel.
            
            
               COH ei hõlma tehinguid, mida täidab investeerimisühing oma nimel kas iseenda või kliendi nimel.
            
            
               3.Kui investeerimisühing on tegutsenud vähem kui 3 kuud, võib ta K-COHi arvutamiseks kasutada tegevusprognoose, järgides järgmisi kumuleeruvaid nõudeid:
            
            
               (a)ajaloolisi andmeid hakatakse kasutama kohe, kui need on kättesaadavad;
            
            
               (b)investeerimisühingu poolt direktiivi 2014/65/EL artikli 7 kohaselt esitatud tegevusprognoosidele on pädev asutus andnud positiivse hinnangu.
            
            
            
               3. PEATÜKK
                  Turule tekitatava riski K-tegurid
            
            
               Artikkel 21
                  Turule tekitatava riski K-tegurite kohane kapitalinõue
            
            
            
               Turule tekitatava riski K-tegurite kohane kapitalinõue oma arvel kas enda või kliendi nimel kaupleva investeerimisühingu kauplemisportfelli kuuluvate positsioonide puhul on kas artikli 22 kohaselt arvutatud K-NPR või artikli 23 kohaselt arvutatud K-CMG, olenevalt sellest, kumb on suurem.
            
            
               Artikkel 22 
                  K-NPRi arvutamine
            
            
            
               1.K-NPRi arvutamisel kasutatakse oma arvel kas enda või kliendi nimel kaupleva investeerimisühingu kauplemisportfelli kuuluvate positsioonide kapitalinõude arvutamiseks ühte järgmistest meetoditest:
            
            
               (a)määruse (EL) nr 575/2013 III osa IV jaotise 2.–4. peatükis sätestatud lihtsustatud standardmeetod, kui investeerimisühingu kauplemisportfelliga seotud tegevuse maht on 300 miljonit eurot või sellest väiksem;
            
            
               (b)standardmeetod, mis on sätestatud [määruse (EL) nr 575/2013 III osa IV jaotise peatükis 1a kooskõlas Euroopa Parlamendi ja nõukogu määruse (millega muudetakse määrust (EL) nr 575/2013 seoses finantsvõimenduse määra, stabiilse netorahastamise määra, omavahendite ja kõlblike kohustuste nõuete, vastaspoole krediidiriski, tururiski, kesksetes vastaspooltes olevate positsioonide, ühiseks investeerimiseks loodud ettevõtjates olevate riskipositsioonide, riskide kontsentreerumise, aruandluse ja avalikustamise nõuetega ning millega muudetakse määrust (EL) nr 648/2012) ettepaneku artikli 1 punktiga 84];
                     
            
            
               (c)sisemudelil põhinev meetod, mis on sätestatud [määruse (EL) nr 575/2013 III osa IV jaotise peatükis 1b kooskõlas Euroopa Parlamendi ja nõukogu määruse (millega muudetakse määrust (EL) nr 575/2013 seoses finantsvõimenduse määra, stabiilse netorahastamise määra, omavahendite ja kõlblike kohustuste nõuete, vastaspoole krediidiriski, tururiski, kesksetes vastaspooltes olevate positsioonide, ühiseks investeerimiseks loodud ettevõtjates olevate riskipositsioonide, riskide kontsentreerumise, aruandluse ja avalikustamise nõuetega ning millega muudetakse määrust (EL) nr 648/2012) ettepaneku artikli 1 punktiga 84].
            
            
               Punktides b ja c osutatud meetodite kohaselt arvutatud K-NPR korrutatakse teguriga 65 %.
            
         
         
            
               2.
                     Lõike 1 punkti a teise lause kohaldamisel arvutab investeerimisühing bilansilise ja bilansivälise tegevuse mahu vastavalt [määruse (EL) nr 575/2013 artikli 325a lõigetele 2–7].
            
            
               Artikkel 23
                  K-CMG arvutamine
            
            
            
               1.
                     Erandina artiklist 22 võib pädev asutus lubada investeerimisühingul arvutada K-CMG positsioonide puhul, mida kliiritakse keskselt, kui täidetud on järgmised tingimused:
            
            
               (a)investeerimisühing ei kuulu gruppi, kuhu kuulub krediidiasutus;
            
            
               (b)keskselt kliiritavate investeerimisühingu tehingute täitmise ja arveldamise eest vastutab kliiriv liige ja selle tagab kas kliiriv liige või see arveldatakse muul viisil põhimõttel „väärtpaberiülekanne makse vastu“;
            
            
               (c)investeerimisühingu poolt kliirivale liikmele antava alustamise tagatise arvutamiseks kasutatakse kliiriva liikme sisemudelit, mis vastab määruse (EL) nr 648/2012 artiklis 41 sätestatud nõuetele;
            
            
               (d)kliiriv liige on krediidiasutus.
            
            
               K-CMG on sellise alustamise tagatise suurim kogusumma, mille investeerimisühing on kliirivale liikmele viimase kolme kuu jooksul andnud.
            
            
               2.
                     EBA töötab ESMAga konsulteerides välja regulatiivsete tehniliste standardite eelnõu, et määrata kindlaks lõike 1 punktis c osutatud alustamise tagatise summa arvutamine. 
                     
                     
            
            
               EBA esitab selle regulatiivsete tehniliste standardite eelnõu komisjonile hiljemalt [üheksa kuud pärast käesoleva määruse jõustumise kuupäeva].
            
            
               Komisjonile antakse õigus võtta vastu esimeses lõigus osutatud läbivaadatud regulatiivsed tehnilised standardid kooskõlas määruse (EL) nr 1093/2010 artiklitega 10–14.
            
            
               
            
               4. PEATÜKK 
               Investeerimisühingule tekitatava riski K-tegurid
            
            
               Artikkel 24
                  Investeerimisühingule tekitatava riski K-tegurite kohane kapitalinõue
            
            
            
               1.Investeerimisühingule tekitatava riski K-tegurite kohane kapitalinõue määratakse kindlaks järgmise valemi kohaselt:
            
            
               K-TCD + K-DTF + K-CON,
            
            
               kus
            
            
               K-TCD võrdub artikli 26 kohaselt arvutatud summaga;
            
         
         
            
               K-DTF võrdub artikli 32 kohaselt mõõdetud DTFiga, mis on korrutatud artikli 15 lõike 2 kohase vastava koefitsiendiga ja
            
            
               K-CON võrdub artikli 38 kohaselt arvutatud summaga.
            
            
               K-TCD ja K-CON põhinevad oma arvel kas enda või kliendi nimel kaupleva investeerimisühingu kauplemisportfellis kajastatud tehingutel.
            
            
               K-DTF põhineb oma arvel kas enda või kliendi nimel kaupleva investeerimisühingu kauplemisportfellis kajastatud tehingutel ja tehingutel, mida investeerimisühing teeb kliendi korralduste täitmisel enda nimel.
            
            
            
               I jagu
            
            
               Tehingu vastaspoole makseviivitus
            
            
               Artikkel 25
                  Kohaldamisala
            
            
            
               1.Käesolevat jagu kohaldatakse järgmiste tehingute suhtes:
            
            
               (a)määruse (EL) nr 575/2013 II lisas loetletud tuletisinstrumendid, välja arvatud järgmised tuletisinstrumendid:
            
            
               i)
                     börsivälised tuletisinstrumendid, mille puhul on tehingu vastaspooleks liikmesriikide keskvalitsused ja keskpangad;
            
            
               ii) 
                     börsivälised tuletisinstrumendid, mida kliiritakse nõuetele vastava keskse vastaspoole kaudu;
            
            
               iii) 
                     börsivälised tuletisinstrumendid, mida kliiritakse kliiriva liikme kaudu, kui tehingute suhtes kohaldatakse määruse (EL) nr 648/2012 artikli 4 kohast kliiringukohustust või samaväärset kohustust kliirida kõnealune leping kolmandas riigis või kui täidetud on kõik järgmised tingimused:
            
            
               aa. investeerimisühingu positsioonid ja varad, mis on seotud kõnealuste tehingutega, on eristatud ja eraldatud nii kliiriva liikme kui ka nõuetele vastava keskse vastaspoole tasandil nii kliiriva liikme kui ka kõnealuse kliiriva liikme muude klientide positsioonidest ja varadest ning tulenevalt sellest eristamisest ja eraldamisest on need positsioonid ja varad riikliku õiguse kohaselt kliiriva liikme või tema ühe või mitme muu kliendi makseviivituse või maksejõuetuse korral pankrotivarast välistatud;
            
            
               bb. kliiriva liikme suhtes kohaldatavate või talle siduvate õigusnormide, eeskirjade ja lepingupõhiste kokkulepetega soodustatakse esialgse kliiriva liikme makseviivituse või maksejõuetuse korral kliendi nende lepingute ja tehingutega seotud positsioonide ja vastava tagatise ülekandmist teisele kliirivale liikmele kohaldatava riski võimendustagatise perioodi jooksul;
            
            
               cc. investeerimisühing on saanud sõltumatu, kirjaliku ja põhjendatud õigusliku hinnangu, milles jõutakse järeldusele, et õigusliku vaidlustamise korral ei kannaks investeerimisühing kahju oma kliiriva liikme ega oma kliiriva liikme kliendi maksejõuetuse tõttu;
            
            
               iv)
                     börsil kaubeldavad tuletisinstrumendid;
            
            
               v)
                     tuletisinstrumendid, millega maandatakse investeerimisühingu positsiooni, mis tuleneb kauplemisportfellivälisest tegevusest;
            
            
               (b)pika arveldustähtajaga tehingud;
            
         
         
            
               (c)repotehingud;
            
            
               (d)väärtpaberite või kaupade laenuks andmise või võtmise tehingud;
            
            
               (e)võimenduslaenu tehingud.
            
            
               2.Erandina käesolevast jaost võib investeerimisühing arvutada lõikes 1 osutatud tehingutega seotud kapitalinõude, kasutades ühte [määruse (EL) nr 575/2013 III osa II jaotise 3.–5. jaos] sätestatud meetoditest, ja teavitab sellest viivitamata pädevat asutust.
            
            
               Artikkel 26 
                  K-TCD arvutamine
            
            
            
               K-TCD puhul määratakse kapitalinõue kindlaks järgmise valemi kohaselt:
            
            
               kapitalinõue = riskipositsiooni väärtus * RF,
            
            
            
               kus RF on vastaspoole liigi kohta vastavalt tabelile 2 kindlaks määratud riskitegur.
            
            
            
            
            
            
               Tabel 2
            
            
            
                     
                        Vastaspoole liik
                     
                     
                  
                  
                     
                        Riskitegur
                     
                  
               
                     
                        Krediidiasutused ja investeerimisühingud
                     
                  
                  
                     
                        1,6 %
                     
                  
               
                     
                        Muud vastaspooled
                     
                  
                  
                     
                        8 %
                     
                  
               
            
               Artikkel 27 
                  Riskipositsiooni väärtuse arvutamine
            
            
         
         
            
               Riskipositsiooni väärtus arvutatakse järgmise valemi kohaselt:
            
            
               riskipositsiooni väärtus = Max (0; RC + PFE – C),
            
            
               kus
            
            
            
               RC = artikli 28 kohaselt kindlaks määratud asenduskulu;
            
            
               PFE = artikli 29 kohaselt kindlaks määratud potentsiaalne tuleviku riskipositsioon ning
            
            
               C = artikli 30 kohaselt kindlaks määratud tagatis.
            
            
            
               Asenduskulu (RC) ja tagatist (C) kohaldatakse kõigi artiklis 25 osutatud tehingute suhtes.
            
            
               Potentsiaalset tuleviku riskipositsiooni (PFE) kohaldatakse üksnes tuletislepingute ja pika arveldustähtajaga tehingute suhtes.
            
            
               Artikkel 28
                  Asenduskulu
            
            
            
               Lõikes 27 osutatud asenduskulu määratakse kindlaks järgmiselt:
            
            
               (a)tuletislepingute puhul on RC praegune turuväärtus (CMV);
            
            
               (b)pika arveldustähtajaga tehingute puhul on RC arveldussumma;
            
            
               (c)repotehingute ning väärtpaberite või kaupade laenuks andmise või võtmise tehingute puhul on RC laenuks antud või võetud raha netosumma.
            
            
               Artikkel 29
                  Potentsiaalne tuleviku riskipositsioon
            
            
            
               1.Artiklis 28 osutatud potentsiaalne tuleviku riskipositsioon (PFE) arvutatakse iga tuletistehingu ja pika arveldustähtajaga tehingu puhul järgmiste korrutisena:
            
            
               (a)tehingu tegelik tinglik väärtus (EN), mis on kindlaks määratud käesoleva artikli lõigete 2–6 kohaselt;
            
         
         
            
               (b)käesoleva artikli lõike 7 kohaselt kindlaks määratud järelevalveline tegur (SF) ja
            
            
               (c)käesoleva artikli lõike 8 kohaselt kindlaks määratud lõpptähtaja tegur (MF).
            
            
               2.Tegelik tinglik väärtus on käesoleva artikli lõike 3 kohaselt arvutatud tingliku väärtuse, käesoleva artikli lõike 4 kohaselt intressi- ja krediidituletislepingute puhul arvutatud kestuse ja käesoleva artikli lõike 6 kohaselt optsioonilepingute puhul arvutatud delta korrutis.
            
            
               3.Tinglik väärtus, kui see ei ole selgelt märgitud ja kuni lõpptähtajani fikseeritud, määratakse kindlaks järgmiselt:
            
            
               (a)välisvaluuta tuletisinstrumentide puhul on tinglik väärtus lepingu välisvaluuta poole tinglik väärtus, mis on konverteeritud omavääringusse. Kui välisvaluuta tuletisinstrumendi mõlemad pooled on nomineeritud muus valuutas kui omavääring, konverteeritakse mõlema poole tinglik väärtus omavääringusse ja tinglik väärtus määratakse kindlaks suurema omavääringu väärtusega poole alusel;
            
            
               (b)aktsia- ja kaubatuletisinstrumentide ning lubatud heitkoguse väärtpaberite ja nende tuletisinstrumentide puhul on tinglik väärtus ühe ühiku praeguse (tulevase) hinna ja tehingu kohase ühikute arvu korrutis;
            
            
               (c)mitme väljamaksega tehingute puhul, mis sõltuvad teatavatest tingimustest (sealhulgas digitaaloptsioonid või tingimusliku lunastustähtajaga forvardid), arvutab investeerimisühing tingliku väärtuse iga tingimuse puhul ja kasutab suurimat saadud tulemust;
            
            
               (d)kui tinglik väärtus määratakse kindlaks turuväärtustel põhineva valemi kohaselt, kasutab investeerimisühing tehingu tingliku väärtuse kindlaksmääramiseks praegusi turuväärtusi;
            
            
               (e)muutuva tingliku väärtusega vahetustehingute (näiteks amortiseeruva või suureneva tingliku väärtusega vahetustehingud) puhul kasutavad investeerimisühingud tehingu tingliku väärtusena vahetustehingu järelejäänud tähtaja keskmist tinglikku väärtust;
            
            
               (f)finantsvõimendusega vahetustehingud konverteeritakse samaväärse finantsvõimenduseta vahetustehingu tinglikuks väärtuseks nii, et kui kõik vahetustehingu intressimäärad korrutatakse teguriga, korrutatakse märgitud tinglik väärtus intressimäärade teguriga, et määrata kindlaks tinglik väärtus;
            
            
               (g)tuletislepingute puhul, mille puhul vahetatakse põhisummat mitu korda, korrutatakse tinglik väärtus tuletislepingu põhisumma vahetuste arvuga, et määrata kindlaks tinglik väärtus.
            
            
               4.Intressimäära- ja krediidituletisinstrumentide tinglikku väärtust nende lepingute lõpptähtajani (aastates) korrigeeritakse vastavalt kestusele, mis arvutatakse järgmise valemi kohaselt:
            
            
               kestus = (1 – exp (-0.05 * aeg lõpptähtajani)) / 0,05.
            
            
            
               5.Lepingu lõpptähtaeg on viimane kuupäev, mil lepingut saab veel täita.
            
            
               Kui tuletisinstrumendi puhul on aluseks muu intressimäära- või krediidiinstrumendi väärtus, määratakse ajavahemik aluseks oleva instrumendi põhjal.
            
            
               Optsioonide puhul on lõpptähtaeg lepingus kindlaks määratud hiliseim täitmiskuupäev.
            
            
               Tuletisinstrumendi puhul, mis on struktureeritud selliselt, et kindlaksmääratud kuupäevadel arveldatakse kõik olemasolevad riskipositsioonid ja tingimusi korrigeeritakse nii, et lepingu õiglane väärtus on null, võrdub järelejäänud tähtaeg ajavahemikuga kuni järgmise korrigeerimise kuupäevani.
            
            
               6.Optsioonide ja vahetusoptsioonide deltat võib arvutada investeerimisühing ise, kasutades selleks asjakohast mudelit. Mudel hindab optsiooni väärtuse muutust alusvara turuväärtuse väikeste muutuste korral. Muude tehingute kui optsioonid ja vahetusoptsioonid puhul on pikkade positsioonide delta 1 ja lühikeste positsioonide delta –1.
            
            
               7.Iga varaklassi järelevalveline tegur (SF) on kindlaks määratud järgmises tabelis.
            
         
         
            
               Tabel 3
            
            
                     
                        Varaklass
                     
                     
                  
                  
                     
                        Järelevalveline tegur
                     
                  
               
                     
                        Intressimäär
                     
                  
                  
                     
                        0,5 %
                     
                  
               
                     
                        Välisvaluuta
                     
                  
                  
                     
                        4 %
                     
                  
               
                     
                        Krediit
                     
                  
                  
                     
                        1 %
                     
                  
               
                     
                        Aktsia
                     
                  
                  
                     
                        32 %
                     
                  
               
                     
                        Aktsiaindeks
                     
                  
                  
                     
                        20 %
                     
                  
               
                     
                        Kaup ja lubatud heitkoguse väärtpaberid
                     
                  
                  
                     
                        18 %
                     
                  
               
               8.Iga tehingu lõpptähtaja tegur (MF) määratakse kindlaks järgmise valemi kohaselt:
            
            
                  
                     
                     
                     MF = (min (M;1 aasta) / 1 aasta)^0,5
            
            
               Võimenduseta tehingute puhul on lõpptähtaeg (M) üks aasta või tuletislepingu järelejäänud tähtaeg, olenevalt sellest, kumb on lühem, kusjuures järelejäänud tähtaeg määratakse kindlaks vastavalt lõike 5 teisele lõigule, kuid igal juhul ei ole tähtaeg lühem kui kümme tööpäeva.
            
            
               Võimendusega tehingute puhul on lõpptähtaeg (M) riski võimendustagatise periood. Minimaalne riski võimendustagatise periood on vähemalt kümme tööpäeva mittekeskselt kliiritavate tuletistehingute puhul, mille suhtes kohaldatakse igapäevaseid võimendustagatise lepinguid, ja viis tööpäeva keskselt kliiritavate tuletistehingute puhul, mille suhtes kohaldatakse igapäevaseid võimendustagatise lepinguid.
            
            
               Artikkel 30
                  Tagatis
            
            
            
               1.Kõigi mitterahaliste tagatiste suhtes, mille investeerimisühing on nii kahepoolsete kui ka artiklis 23 osutatud kliiritavate tehingute raames andnud või saanud, kohaldatakse väärtuskärbet vastavalt järgmisele tabelile.
            
            
               Tabel 4
            
            
                     
                        Varaklass
                     
                  
                  
                     
                        Repotehingute väärtuskärbe
                     
                  
                  
                     
                        Muude tehingute väärtuskärbe
                     
                     
                  
               
                     
                        Keskvalitsuste või keskpankade emiteeritud võlaväärtpaberid
                     
                  
                  
                     
                        ≤ 1 aasta
                     
                  
                  
                     
                        0,707 %
                     
                  
                  
                     
                        1 %
                     
                  
               
                     
                  
                  
                     
                        > 1 aasta ≤ 5 aastat
                     
                  
                  
                     
                        2,121 %
                     
                  
                  
                     
                        3 %
                     
                  
               
                     
                  
                  
                     
                        > 5 aastat
                     
                  
                  
                     
                        4,243 %
                     
                  
                  
                     
                        6 %
                     
                  
               
                     
                        Muude üksuste emiteeritud võlaväärtpaberid
                     
                  
                  
                     
                        ≤ 1 aasta
                     
                  
                  
                     
                        1,414 %
                     
                  
                  
                     
                        2 %
                     
                  
               
                     
                  
                  
                     
                        > 1 aasta ≤ 5 aastat
                     
                  
                  
                     
                        4,243 %
                     
                  
                  
                     
                        6 %
                     
                  
               
                     
                  
                  
                     
                        > 5 aastat
                     
                  
                  
                     
                        8,485 %
                     
                  
                  
                     
                        12 %
                     
                  
               
                     
                        Väärtpaberistamise positsioonid
                     
                  
                  
                     
                        ≤ 1 aasta
                     
                  
                  
                     
                        2,828 %
                     
                  
                  
                     
                        4 %
                     
                  
               
                     
                  
                  
                     
                        > 1 aasta ≤ 5 aastat
                     
                  
                  
                     
                        8,485 %
                     
                  
                  
                     
                        12 %
                     
                  
               
                     
                  
                  
                     
                        > 5 aastat
                     
                  
                  
                     
                        16,970 %
                     
                  
                  
                     
                        24 %
                     
                  
               
                     
                        Börsil noteeritud aktsiad ja vahetatavad väärtpaberid
                     
                  
                  
                     
                        14,143 %
                     
                  
                  
                     
                        20 %
                     
                  
               
                     
                        Kuld
                     
                  
                  
                     
                        10,607 %
                     
                  
                  
                     
                        15 %
                     
                  
               
                     
                        Raha
                     
                  
                  
                     
                        0 %
                     
                  
                  
                     
                        0 %
                     
                  
               
               Tabeli 4 kohaldamisel ei hõlma väärtpaberistamise positsioonid edasiväärtpaberistamise positsioone.
            
            
               2.Investeerimisühingu poolt vastaspoolele antud mitterahaliste tagatise väärtust vähendatakse ja vastaspoole poolt investeerimisühingule antud mitterahaliste tagatise väärtust suurendatakse vastavalt tabelile 4.
            
            
               3.Kui tehingu ja saadud või antud tagatise valuutad ei ole vastavuses, kohaldatakse täiendavat valuutade mittevastavusega seotud väärtuskärbet 8 %.
            
            
               Artikkel 31
                  Tasaarvestus
            
            
            
               Käesoleva jao kohaldamisel võib investeerimisühing käsitleda tasaarvestuskokkuleppega hõlmatud täiesti sarnaseid lepinguid ühe lepinguna, mille tinglik põhisumma võrdub netolaekumistega, võib tasaarvestada muid tehinguid, mida uuendatakse selliselt, et investeerimisühingu ja tema vastaspoole vahelised kõik kohustused koondatakse automaatselt nii, et uuendamisega asendatakse õiguslikult varasemad brutokohustused ühe netosummaga, ja muid tehinguid, mille puhul investeerimisühing suudab pädevale asutusele teda rahuldaval viisil tõendada, et täidetud on järgmised tingimused:
            
            
               (a)tasaarvestusleping vastaspoolega või muu kokkulepe, millega luuakse üksainus õiguslik kohustus ja mis hõlmab kõiki tehinguid, nii et investeerimisühingul oleks õigus saada või kohustus maksta üksnes üksikute tehingute turuhinnapõhiste positiivsete ja negatiivsete väärtuste netosumma, kui vastaspool ei suuda oma kohustusi täita seoses mis tahes järgmisega:
            
            
               i)makseviivitus;
            
            
               ii)pankrot;
            
         
         
            
               iii)likvideerimine;
            
            
               iv)samalaadsed asjaolud;
            
            
               (b)tasaarvestusleping ei sisalda tingimusi, mille kohaselt vastaspoole makseviivituse korral on makseviivituses mitteoleval poolel lubatud tasuda makseviivituses olevale poolele maksed osaliselt või neid üldse mitte tasuda, isegi juhul, kui makseviivituses olev pool on netovõlausaldaja;
            
            
               (c)investeerimisühing on saanud sõltumatu kirjaliku ja põhjendatud õigusliku arvamuse selle kohta, et tasaarvestuskokkuleppe õigusliku vaidlustamise korral oleksid investeerimisühingu nõuded ja kohustused samaväärsed punktis a osutatud nõuete ja kohustustega järgmise õiguskorra alusel:
            
            
               –sellise jurisdiktsiooni õigus, kus vastaspool on asutatud;
            
            
               –kui asjaga on seotud vastaspoole välisfiliaal, sellise jurisdiktsiooni õigus, kus filiaal asub;
            
            
               –õigus, mis reguleerib tasaarvestuskokkuleppe üksikuid tehinguid, või
            
            
               –õigus, mis reguleerib tasaarvestuse tegemiseks vajalikku mis tahes lepingut või kokkulepet.
            
            
            
            
               II jagu
                  Päevane kauplemismaht
            
            
               Artikkel 32
                  DTFi mõõtmine K-DTFi arvutamiseks
            
            
            
               1.K-DTFi arvutamisel on DTF päevase kauplemismahu koguväärtuse libisev keskmine, mida mõõdetakse viimase 6 kalendrikuu (välja arvatud 3 viimast kalendrikuud) iga tööpäeva lõpu andmete alusel.
            
            
               DTF on ülejäänud 3 kalendrikuu igapäevaselt mõõdetavate näitajate aritmeetiline keskmine.
            
            
               K-DTF arvutatakse iga kvartali esimese 14 päeva jooksul.
            
            
               2.DTFi mõõdetakse nii kassatehingute kui ka tuletisinstrumentide absoluutse ostuväärtuse ja absoluutse müügiväärtuse summana vastavalt järgmisele:
            
            
               (a)kassatehingute puhul on väärtus iga tehingu puhul makstud või saadud summa;
            
            
               (b)tuletisinstrumentide puhul on tehingu väärtus tuletislepingu tinglik väärtus.
            
            
               3.DTF ei hõlma tehinguid, mida täidab investeerimisühing, kes osutab väärtpaberiportfelli valitsemise teenuseid investeerimisfondide nimel.
            
         
         
            
               DTF hõlmab tehinguid, mida täidab investeerimisühing oma nimel kas iseenda jaoks või kliendi nimel.
            
            
               4.Kui investeerimisühing on tegutsenud vähem kui 3 kuud, võib ta K-DTFi arvutamiseks kasutada tegevusprognoose, järgides järgmisi kumuleeruvaid nõudeid:
            
            
               (a)ajaloolisi andmeid hakatakse kasutama kohe, kui need on kättesaadavad;
            
            
               (b)investeerimisühingu poolt direktiivi 2014/65/EL artikli 7 kohaselt esitatud tegevusprognoosidele on pädev asutus andnud positiivse hinnangu.
            
            
            
            
               IV OSA
               KONTSENTRATSIOONIRISK
            
            
               Artikkel 33
                  Jälgimiskohustus
            
            
            
               1.Investeerimisühing jälgib ja kontrollib oma kontsentratsiooniriski vastavalt käesolevale osale, kohaldades usaldusväärset haldus- ja raamatupidamisarvestuse korda ja tugevaid sisekontrollimehhanisme.
            
            
               2.Käesoleva osa kohaldamisel tähendavad krediidiasutused ja investeerimisühingud ka kõiki era- või avalik-õiguslikke ettevõtjaid (sealhulgas nende filiaale), kes juhul, kui nad oleksid asutatud liidus, vastaksid käesolevas määruses sätestatud krediidiasutuse või investeerimisühingu määratlusele, ning kes on saanud tegevusloa kolmandas riigis, mis kohaldab usaldatavusnõuete täitmise järelevalve ja regulatiivseid nõudeid, mis on vähemalt samaväärsed liidus kohaldatavate nõuetega.
            
            
               Artikkel 34
                  Aruandlusnõuded 
            
            
            
               Investeerimisühing, kes ei vasta artikli 12 lõikes 1 sätestatud tingimustele, esitab pädevale asutusele vähemalt kord aastas andmed järgmiste riskitasemete kohta:
            
            
               (a)kontsentratsiooniriski tase, mis on seotud kauplemisportfelli kuuluvate riskipositsioonide vastaspoolte makseviivitusega, nii üksiku vastaspoole puhul kui ka koondalusel;
            
            
               (b)kontsentratsiooniriski tase, mis on seotud krediidiasutuste, investeerimisühingute ja muude ettevõtjatega, kus hoitakse klientide raha;
            
            
               (c)kontsentratsiooniriski tase, mis on seotud krediidiasutuste, investeerimisühingute ja muude ettevõtjatega, kus hoitakse klientide väärpabereid;
            
            
               (d)kontsentratsiooniriski tase, mis on seotud krediidiasutustega, kus investeerimisühingul on oma raha hoiustatud, ning
            
            
               (e)kontsentratsiooniriski tase seoses tuludega.
            
            
               Artikkel 35 
                  Riskipositsiooni väärtuse arvutamine
            
         
         
            
            
               1.Investeerimisühing, kes ei vasta artikli 12 lõikes 1 sätestatud tingimustele, arvutab käesoleva osa kohaldamisel järgmised riskipositsioonid:
            
            
               (a)üksikute klientide suhtes olevad kauplemisportfelli kuuluvad riskipositsioonid, liites kõnealused riskipositsioonid netoriskipositsioonidele, mis on seotud kõnealuse üksiku kliendi emiteeritud kõigi finantsinstrumentidega.
            
            
               Netoriskipositsioon arvutamiseks arvatakse maha väärtpaberite emissiooni tagamisega seotud positsioonid, mida kolmandad isikud on ametlike kokkulepete põhjal märkinud või mille tagamises nad on osalenud, vähendades neid positsioone järgmiste tegurite alusel:
            
            
               Tabel 5
            
            
                     
                        tööpäev 0:
                     
                  
                  
                     
                        100 %
                     
                  
               
                     
                        1. tööpäev:
                     
                  
                  
                     
                        90 %
                     
                  
               
                     
                        2–3. tööpäev:
                     
                  
                  
                     
                        75 %
                     
                  
               
                     
                        4. tööpäev:
                     
                  
                  
                     
                        50 %
                     
                  
               
                     
                        5. tööpäev:
                     
                  
                  
                     
                        25 %
                     
                  
               
                     
                        pärast 5. tööpäeva:
                     
                  
                  
                     
                        0 %
                     
                  
               
               Investeerimisühing kehtestab jälgimis- ja kontrollsüsteemid väärtpaberite emissiooni tagamisega seotud riskipositsioonide puhul esialgse kohustuse võtmise ja järgneva tööpäeva vahelisel ajal, võttes arvesse kõnealustel turgudel võetud riskide laadi;
            
            
               (b)omavahel seotud klientide rühmade suhtes olevad riskipositsioonid, liites kokku rühma kuuluvate üksikute klientide kõik riskipositsioonid ning käsitades neid üheainsa riskipositsioonina.
            
            
               2.Arvutades kliendi või omavahel seotud klientide rühma suhtes olevaid riskipositsioone, võtab investeerimisühing kõik mõistlikud meetmed, et teha kindlaks asjaomaste tehingute alusvara ja aluseks olevate riskipositsioonide vastaspool.
            
            
               Artikkel 36 
                  Kontsentratsiooniriski piirangud
            
            
            
               1.Oma arvel kas enda või kliendi nimel kaupleval investeerimisühingul ei tohi olla üksiku kliendi või omavahel seotud klientide rühma suhtes riskipositsiooni, mille väärtus ületab 25 % tema regulatiivsest kapitalist, välja arvatud juhul, kui ta täidab artikli 37 kohast teavitamiskohustust ja artikli 38 kohast K-CONi kapitalinõuet.
            
            
               Kui kõnealune üksik klient on krediidiasutus või investeerimisühing või kui omavahel seotud klientide rühm hõlmab üht või mitut krediidiasutust või investeerimisühingut, ei tohi see väärtus ületada 25 % investeerimisühingu regulatiivsest kapitalist, mida arvutatakse vastavalt artiklile 11, või 150 miljonit eurot, olenevalt sellest, kumb on suurem, tingimusel et kõigi selliste omavahel seotud klientide suhtes olevate riskipositsioonide väärtuste summa, kes ei ole krediidiasutused või investeerimisühingud, ei ületa 25 % investeerimisühingu regulatiivsest kapitalist.
            
            
               Kui 150 miljonit eurot on suurem kui 25 % investeerimisühingu regulatiivsest kapitalist, ei tohi riskipositsiooni väärtus ületada 100 % investeerimisühingu regulatiivsest kapitalist.
            
            
               2.Lõikes 1 osutatud piiranguid võib ületada juhul, kui täidetud on järgmised tingimused:
            
            
               (a)investeerimisühing täidab artikli 38 kohaselt arvutatud K-CONi kapitalinõuet seoses lõikes 1 osutatud piirangu ületamisega;
            
            
               (b)kui piirangu ületamisest on möödunud 10 päeva või vähem, ei tohi kauplemisportfelli kuuluv riskipositsioon üksiku kliendi või omavahel seotud klientide rühma suhtes ületada 500 % investeerimisühingu regulatiivsest kapitalist;
            
            
               (c)kõik piirangu ületamised, mis on kestnud kauem kui 10 päeva, ei tohi kokku ületada 600 % investeerimisühingu regulatiivsest kapitalist.
            
            
               Artikkel 37 
                  Teavitamiskohustus
            
            
         
         
            
               1.Kui artikli 36 lõikes 1 osutud piiranguid on ületatud, teatab investeerimisühing pädevatele asutustele viivitamata ületamise summa ning asjaomase üksiku kliendi nime ning omavahel seotud klientide rühma nime, kui see on asjakohane.
            
            
               2.Pädevad asutused võivad investeerimisühingule kehtestada piiratud ajavahemiku artikli 36 lõikes 1 osutatud piirangute järgimiseks.
            
            
               Kui kohaldatakse artikli 36 lõikes 1 osutatud summat 150 miljonit eurot, võivad pädevad asutused lubada ületada piirangut 100 % investeerimisühingu regulatiivsest kapitalist.
            
            
               Artikkel 38 
                  K-CONi arvutamine
            
            
            
               1.K-CONi arvutamisel on artikli 36 lõikes 2 osutatud ületamise summa kauplemisportfelli kuuluv riskipositsioon asjaomase üksiku kliendi või omavahel seotud klientide rühma suhtes.
            
            
               2.Kui piirangu ületamisest ei ole möödunud üle 10 päeva, on K-CONi kapitalinõue 200 % lõikes 1 osutatud nõuetest.
            
            
               3.Pärast 10 päeva alates piirangu ületamise kuupäevast määratakse ületamise summa tabeli 6 veeru 1 vastavasse ritta.
            
            
               4.K-CONi kapitalinõue on ületamise summa ja tabeli 6 veeru 2 vastava teguri korrutis.
            
            
            
               Tabel 6
            
            
                     
                        Veerg 1
                     
                     
                        Piirangu ületamine
                     
                     
                        (protsenti regulatiivsest kapitalist)
                     
                  
                  
                     
                        Veerg 2
                     
                     
                        Tegur
                     
                  
               
                     
                        kuni 40 %
                     
                  
                  
                     
                        200 %
                     
                  
               
                     
                        40–60 %
                     
                  
                  
                     
                        300 %
                     
                  
               
                     
                        60–80 %
                     
                  
                  
                     
                        400 %
                     
                  
               
                     
                        80–100 %
                     
                  
                  
                     
                        500 %
                     
                  
               
                     
                        100–250 %
                     
                  
                  
                     
                        600 %
                     
                  
               
                     
                        üle 250 %
                     
                  
                  
                     
                        900 %
                     
                  
               
               5.Selleks et tagada käesoleva määruse ühtne kohaldamine ja võtta arvesse suundumusi finantsturgudel, antakse komisjonile volitused võtta kooskõlas artikliga 54 vastu delegeeritud õigusakte, et täpsustada käesoleva artikli kohase K-teguri mõõtmise meetodit.
            
            
               Artikkel 39 
                  Kord, millega tagatakse, et investeerimisühingud ei hoia kõrvale K-CONi kapitalinõude täitmisest
            
            
            
               1.Investeerimisühing ei tohi kanda artikli 36 lõike 1 kohast piirangut ületavaid riskipositsioone ajutiselt üle samasse gruppi kuuluvale või mittekuuluvale teisele äriühingule või teha muid kunstlikke tehinguid riskipositsiooni sulgemiseks artiklis 38 osutatud kümne päeva jooksul ja uue riskipositsiooni tekitamiseks.
            
            
               2.Investeerimisühingul on süsteemid, mis tagavad, et lõikes 1 osutatud ülekandest teatatakse viivitamata pädevatele asutustele.
            
            
               Artikkel 40
                  Väljajätmine
            
            
            
               1.Artikli 38 lõikes 1 sätestatud nõuete kohaldamisel jäetakse välja järgmised riskipositsioonid:
            
         
         
            
               (a)kauplemisportfelli mittekuuluvad riskipositsioonid;
            
            
               (b)riskipositsioonid, mis arvatakse täielikult maha investeerimisühingu omavahenditest;
            
            
               (c)teatavad riskipositsioonid, mis tekivad makseteenuste, valuuta-ja väärtpaberitehingute arveldamisel ning rahaülekannete tegemisel;
            
            
               (d)varad, mis on keskvalitsuste vastu olevad nõuded:
            
            
               i)
                     
                     nõuded keskvalitsuste, keskpankade, avaliku sektori üksuste, rahvusvaheliste organisatsioonide ja mitmepoolsetele arengupankade vastu ning selliste isikute poolt tagatud või neile omistatavad nõuded;
            
            
               ii)
                     nõuded keskvalitsuste ja keskpankade vastu (muud kui punktis i osutatud), mis on nomineeritud ja (kui see on asjakohane) rahastatud laenuvõtja riigi omavääringus;
            
            
               iii)
                     Euroopa Majanduspiirkonna riikide piirkondlike valitsuste ja kohalike omavalitsuste vastu olevad või nende poolt tagatud nõuded;
            
            
               (e)nõuded kesksete vastaspoolte vastu ja tagatisfondi osamaksed.
            
            
               2.Pädevad asutused võivad täielikult või osaliselt jätta artikli 38 lõike 1 kohaldamisel välja järgmised riskipositsioonid:
            
            
               (a)pandikirjad;
            
            
               (b)Euroopa Majanduspiirkonna riikide piirkondlike valitsuste ja kohalike omavalitsuste vastu olevad või nende poolt tagatud nõuded;
            
            
               (c)riigi võlaväärtpaberites hoitavad likviidsusnõuded, tingimusel et pädeva asutuse kaalutlusõigusel põhineva hinnangu kohaselt on need investeerimisjärgu nõuded;
            
            
               (d)nõuded määruse (EL) nr 575/2013 artikli 4 lõike 1 punktis 72 määratletud tunnustatud börside vastu.
            
            
               Artikkel 41
                  Erand kaubadiilerite ja lubatud heitkoguse väärtpaberite diilerite suhtes
            
            
            
               1.Käesoleva osa sätteid ei kohaldata kaubadiilerite ja lubatud heitkoguse väärtpaberite diilerite suhtes, kui grupisiseste tehingute puhul on täidetud kõik järgmised tingimused:
            
            
               (a)teine vastaspool on finantssektoriväline vastaspool;
            
            
               (b)mõlemad vastaspooled kuuluvad sama konsolideerimise alla;
            
            
               (c)mõlema vastaspoole suhtes kohaldatakse sobivaid keskseid riski hindamise, mõõtmise ja kontrollimise menetlusi;
            
            
               (d)tehing aitab hinnangu kohaselt vähendada riske, mis on otseselt seotud finantssektorivälise vastaspoole või asjaomase grupi äritegevuse või finantseerimistegevusega.
            
         
         
            
               2.Käesoleva artikli kohaldamisel loetakse vastaspooli kuuluvat sama konsolideerimise alla, kui täidetud on mõni järgmistest tingimustest:
            
            
               (a)vastaspooled kuuluvad konsolideerimise alla vastavalt direktiivi 2013/34/EL artiklile 22;
            
            
               (b)vastaspooled kuuluvad konsolideerimise alla vastavalt määruse (EÜ) nr 1606/2002 artiklile 4;
            
            
               (c)grupi puhul, mille emaettevõtja peakontor asub kolmandas riigis, kaasatakse vastaspooled konsolideerimise alla vastavalt kolmanda riigi üldtunnustatud raamatupidamispõhimõtetele, mis on tunnistatud samaväärseks IFRSiga vastavalt määruse (EÜ) nr 1569/2007 artiklile 3, või vastavalt kolmanda riigi raamatupidamisstandarditele, mille kasutamine on lubatud vastavalt kõnealuse määruse artiklile 4.
            
            
               3.Enne lõikes 1 osutatud erandi kohaldamist teavitab investeerimisühing pädevat asutust.
            
            
               Pädev asutus lubab erandit kohaldada üksnes juhul, kui kõik lõikes 1 sätestatud tingimused on täidetud.
            
            
               
            
               V OSA
               LIKVIIDSUS
            
            
               Artikkel 42
                  Likviidsusnõue
            
            
            
               1.Investeerimisühingul peab olema likviidseid varasid mahus vähemalt kolmandik püsivate üldkulude nõudest, mis on arvutatud vastavalt artikli 13 lõikele 1.
            
            
               Esimese lõigu kohaldamisel on likviidsed varad järgmised:
            
            
               (a)komisjoni delegeeritud määruse (EL) 2015/61 artiklites 10–13 osutatud varad;
            
            
               (b)koormamata rahalised vahendid.
            
            
               2.Lõike 1 kohaldamisel võib investeerimisühing, mis vastab artikli 12 lõikes 1 sätestatud tingimustele, arvata likviidsete varade hulka nõuded ostjate vastu ning 30 päeva jooksul saadavad teenus- või komisjonitasud, kui kõnealused nõuded vastavad järgmistele tingimustele:
            
            
               (a)need moodustavad kuni kolmandiku lõike 1 kohasest miinimumlikviidsusnõudest;
            
            
               (b)neid ei võeta arvesse üheski täiendavas likviidsusnõudes, mille pädev asutus on kehtestanud seoses ettevõttepõhise riskiga vastavalt direktiivi (EL) ----/--[investeerimisühinguid käsitlev direktiiv] artikli 36 lõike 2 punktile k;
            
            
               (c)nende suhtes kohaldatakse väärtuskärbet 50 %.
            
            
               Artikkel 43
                  Likviidsusnõude ajutine vähendamine
            
            
         
         
            
               1.Investeerimisühing võib erandlikel asjaoludel vähendada hoitavate likviidsete varade mahtu. Sellise vähendamise korral teavitab investeerimisühing sellest viivitamata pädevat asutust.
            
            
               2.Vastavus artikli 42 lõike 1 kohasele likviidsusnõudele tuleb taastada 30 päeva jooksul pärast algset vähendamist.
            
            
               Artikkel 44
                  Klientidele antud tagatised
            
            
            
               Investeerimisühing suurendab oma likviidseid varasid mahus, mis vastab 1,6 %-le klientidele antud tagatiste kogusummast.
            
            
               
            
            
               VI OSA
               TEABE AVALIKUSTAMINE INVESTEERIMISÜHINGU POOLT
            
            
               Artikkel 45
                  Kohaldamisala
            
            
            
               1.Investeerimisühing, mis ei vasta artikli 12 lõikes 1 sätestatud tingimustele, avalikustab käesolevas osas sätestatud teabe samal päeval, mil ta avaldab oma raamatupidamise aastaaruanded.
            
            
               2.Investeerimisühing, mis vastab artikli 12 lõikes 1 sätestatud tingimustele ja mis emiteerib täiendavatesse esimese taseme omavahenditesse kuuluvaid instrumente, avalikustab artiklites 46, 48, 49 ja 50 sätestatud teabe samal päeval, mil ta avaldab oma raamatupidamise aastaaruanded.
            
            
               3.Kui investeerimisühing täidab direktiivi (EL) ----/--[investeerimisühinguid käsitlev direktiiv] artiklis 23 sätestatud nõudeid, avalikustab ta artiklites 47 ja 51 sätestatud teabe.
            
            
               Investeerimisühing, mis täidab direktiivi (EL) ----/--[investeerimisühinguid käsitlev direktiiv] artiklis 23 sätestatud nõudeid, avalikustab teabe sellise majandusaasta seisuga, mis järgneb majandusaastale, mil toimus direktiivi (EL) ----/--[investeerimisühinguid käsitlev direktiiv] artikli 23 lõikes 1 osutatud hindamine.
            
            
               4.Investeerimisühing võib kindlaks määrata asjakohase teabekanali või koha, et tulemuslikult täita lõigetes 1 ja 2 osutatud avalikustamisnõudeid. Kogu teave avalikustatakse võimaluse korral ühe teabekanali kaudu või ühes kohas. Kui sama või sarnane teave avalikustatakse kahe või enama teabekanali kaudu, lisatakse sellele igas teabekanalis viide teistele teabekanalitele.
            
            
               Artikkel 46 
                  Riskijuhtimise eesmärgid ja põhimõtted
            
            
            
               Investeerimisühing avalikustab oma riskijuhtimise eesmärgid ja põhimõtted III–V osa iga eraldi riskikategooria kohta vastavalt artiklile 45, sealhulgas kõnealuste riskide juhtimise strateegiad ja menetlused ning juhtorgani poolt heaks kiidetud riskiaruande, kus lühidalt ja konkreetselt kirjeldatakse investeerimisühingu äristrateegiaga seotud üldist riskiprofiili.
            
            
               Artikkel 47
                  Juhtimine
            
            
         
         
            
               Investeerimisühing avalikustab vastavalt artiklile 45 ettevõttesisese juhtimiskorra kohta järgmise teabe:
            
            
               (a)juhtorgani liikmete poolt juhatuses hõivatud kohtade arv;
            
            
               (b)mitmekesisuspoliitika seoses juhtorgani liikmete valikuga, selle eesmärgid ja asjaomased sihid ning see, mil määral on need saavutatud;
            
            
               (c)kas investeerimisühing on loonud eraldi riskikomitee ja mitu korda see on aastas kohtunud.
            
            
               Artikkel 48
                  Omavahendid
            
            
            
               1.Investeerimisühing avalikustab vastavalt artiklile 45 oma omavahendite kohta järgmise teabe:
            
            
               (a)esimese taseme põhiomavahendite kirjete, täiendavate esimese taseme omavahendite kirjete ja teise taseme omavahendite kirjete ning investeerimisühingu omavahendite suhtes kohaldatavate filtrite ja mahaarvamiste ning investeerimisühingu auditeeritud finantsaruannetes esitatud bilansi täielik kooskõlastav võrdlus;
            
            
               (b)investeerimisühingu emiteeritud esimese taseme põhiomavahenditesse, täiendavatesse esimese taseme omavahenditesse ja teise taseme omavahenditesse kuuluvate instrumentide peamiste tunnuste kirjeldus;
            
            
               (c)kõigi esimese taseme põhiomavahenditesse, täiendavatesse esimese taseme omavahenditesse ja teise taseme omavahenditesse kuuluvate instrumentide täielikud tingimused;
            
            
               (d)eraldi teave kohaldatud usaldatavusfiltrite ja mahaarvamiste laadi ja suuruse kohta ning kirjete kohta, mida ei ole seoses omavahenditega maha arvatud;
            
            
               (e)kirjeldav teave kõigi piirangute kohta, mida on järgitud omavahendite arvutamisel kooskõlas käesoleva määrusega, ning instrumentide, usaldatavusfiltrite ja mahaarvamiste kohta, mille puhul kõnealuseid piiranguid kasutati.
            
            
               2.EBA töötab ESMAga konsulteerides välja rakenduslike tehniliste standardite eelnõu, et määrata kindlaks vormid lõike 1 punktide a, b, d ja e kohase teabe avalikustamiseks.
            
            
               EBA esitab selle rakenduslike tehniliste standardite eelnõu komisjonile hiljemalt [üheksa kuud pärast käesoleva määruse jõustumise kuupäeva].
            
            
               Komisjonile antakse õigus võtta vastu esimeses lõigus osutatud rakenduslikud tehnilised standardid kooskõlas määruse (EL) nr 1093/2010 artikliga 15.
            
            
               Artikkel 49
                  Kapitalinõuded
            
            
            
               Investeerimisühing avalikustab vastavalt artiklile 45 seoses direktiivi (EL) ----/--[investeerimisühinguid käsitlev direktiiv] artikli 11 lõikes 1 ja artiklis 22 sätestatud nõuete järgimisega järgmise teabe:
            
            
               (a)investeerimisühingus praeguste ja edaspidiste tegevuste toetamiseks kasutatava sisemise kapitali adekvaatsuse hindamise meetodi kokkuvõte;
            
            
               (b)pädeva asutuse taotluse korral investeerimisühingu sisemise kapitali adekvaatsuse hindamise protsessi tulemus, sealhulgas täiendavate omavahendite koosseis, tuginedes direktiivi (EL) ----/--[investeerimisühinguid käsitlev direktiiv] artikli 36 lõike 2 punktis a osutatud järelevalvealase läbivaatamise protsessile;
            
         
         
            
               (c)kapitalinõuded, mis on arvutatud eraldi vastavalt igale artikli 15 kohaselt investeerimisühingu suhtes kohaldatavale K-tegurile ja koondvormis, mis põhineb kohaldatavate K-tegurite summal;
            
            
               (d)artikli 13 kohaselt kindlaks määratud püsivate üldkulude nõue.
            
            
               Artikkel 50
                  Varade tootluse avalikustamine
            
            
            
               Investeerimisühing avalikustab artiklis 45 osutatud aastaaruandes oma varade tootluse, mille arvutamiseks jagatakse puhaskasum bilansi kogumahuga.
            
            
               Artikkel 51
                  Tasustamispoliitika ja -tavad
            
            
            
               Investeerimisühing avalikustab vastavalt artiklile 45 selliste töötajate kategooriate tasustamispoliitika ja -tavade kohta, kelle ametialane tegevus mõjutab oluliselt investeerimisühingu riskiprofiili, järgmise teabe:
            
            
               (a)tasustamissüsteemi kõige olulisemad tunnused, sealhulgas muutuvtasu suurus ja sellise tasu maksmise kriteeriumid, instrumentides väljamaksmise põhimõtted, edasilükkamise põhimõtted ja nõudeõiguse tekkimise kriteeriumid;
            
            
               (b)vastavalt direktiivi (EL) ----/--[investeerimisühinguid käsitlev direktiiv] artikli 28 lõikele 2 määratud põhitasu ja muutuvtasu vaheline suhe;
            
            
               (c)kvantitatiivne koondteave tasustamise kohta kõrgema juhtkonna ja selliste töötajate lõikes, kelle tegevus mõjutab oluliselt investeerimisühingu riskiprofiili, sealhulgas järgmine teave:
            
            
               i) majandusaastal määratud töötasu, esitatuna eraldi põhi- ja muutuvtasuna (tuues eraldi välja ka püsikomponendid), ning tasu saajate arv;
            
            
               ii) määratud muutuvtasu summad ja vorm rahalise tasu, aktsiate, aktsiatega seotud instrumentide ja muude liikide kaupa ning eraldi ka ettemakstud ja edasilükatud osa kohta;
            
            
               iii) eelmiste perioodide eest määratud edasilükatud töötasu jagatuna summaks, millele tekib nõudeõigus asjaomasel majandusaastal, ja summaks, millele tekib õigus järgmistel aastatel;
            
            
               iv) edasilükatud töötasu, millele tekib nõudeõigus asjaomasel majandusaastal ja mida on vähendatud töötulemuste alusel;
            
            
               v) määratud tagatud muutuvtasu asjaomasel majandusaastal ning selle saajate arv;
            
            
               vi) eelmistel perioodidel määratud ülesütlemishüvitised, mis maksti välja asjaomasel majandusaastal;
            
            
               vii) majandusaasta jooksul määratud ülesütlemishüvitiste summad (jagatuna ettemakstud ja edasilükatud summadeks), selliste hüvitiste saajate arv ning suurim ühele isikule makstud hüvitis;
            
            
               (d)isikute arv, kelle tasu majandusaasta jooksul on 1 miljon eurot või rohkem, kusjuures tasu puhul, mille summa on 1 ja 5 miljoni euro vahel, jagatakse isikud 500 000 euro suurustesse palgajärkudesse, ning 5 miljoni eurose või suurema tasu puhul 1 miljoni euro suurustesse palgajärkudesse;
            
            
               (e)pädeva asutuse taotluse korral juhtorgani või kõrgema juhtkonna iga liikme kogu hüvitispakett;
            
         
         
            
               (f)teave selle kohta, kas investeerimisühingu suhtes kohaldatakse direktiivi (EL) ----/--[investeerimisühinguid käsitlev direktiiv] artikli 30 lõikes 4 sätestatud erandit.
            
            
               Punkti f kohaldamisel märgivad investeerimisühingud, kelle suhtes sellist erandit kohaldatakse, kas kõnealune erand on tehtud direktiivi (EL) ----/--[investeerimisühinguid käsitlev direktiiv] artikli 30 lõike 4 punkti a või b või mõlema punkti alusel. Samuti peavad nad märkima, milliste tasustamispõhimõtete puhul nad erandit kohaldavad, mitme töötaja suhtes seda kohaldatakse ja kui suur on nende kogutasu (jagatuna põhi- ja muutuvtasuks).
            
            
            
               Käesolevat artiklit kohaldatakse, ilma et see mõjutaks määruse (EL) 2016/679 sätteid.
            
            
            
               VII OSA
               INVESTEERIMISÜHINGU ARUANDLUS
            
            
               Artikkel 52
                  Aruandlusnõuded
            
            
            
               1.Investeerimisühing esitab pädevatele asutustele aastaaruande, mis sisaldab teavet järgmise kohta:
            
            
               (a)omavahendite suurus ja koosseis;
            
            
               (b)kapitalinõuded;
            
            
               (c)kapitalinõude arvutused;
            
            
               (d)tegevuse tase seoses artikli 12 lõikes 1 sätestatud tingimustega, sealhulgas bilanss ja tulude jaotus investeerimisteenuste kaupa ning kohaldatav K-tegur;
            
            
               (e)kontsentratsioonirisk;
            
            
               (f)likviidsusnõuded.
            
            
               2.Erandina lõikest 1 ei pea investeerimisühingud, kes vastavad artikli 12 lõikes 1 sätestatud tingimustele, esitama punktides e ja f kindlaks määratud teavet.
            
            
               3.EBA töötab ESMAga konsulteerides välja rakenduslike tehniliste standardite eelnõu, et määrata kindlaks lõikes 1 osutatud teabe esitamisel kohaldatavad vormingud, aruandekuupäevad, määratlused ja IT-lahendused, milles võetakse arvesse erinevusi sellise investeerimisühingu esitatava teabe üksikasjalikkuses, kes vastab artikli 12 lõike 1 tingimustele.
            
            
               EBA töötab esimeses lõigus osutatud rakenduslike tehniliste standardite eelnõu välja hiljemalt [üheksa kuud pärast käesoleva määruse jõustumise kuupäeva].
            
            
               Komisjonile antakse õigus võtta vastu käesolevas lõikes osutatud rakenduslikud tehnilised standardid kooskõlas määruse (EL) nr 1093/2010 artikliga 15.
            
            
               Artikkel 53
                  Aruandlusnõuded investeerimisühingute puhul, kes tegelevad määruse (EL) nr 575/2013 artikli 4 lõike 1 punkti 1 alapunktis b osutatud tegevustega
            
         
         
            
            
               1.Investeerimisühingud, kes ei vasta artikli 12 lõikes 1 sätestatud tingimustele ja kes tegelevad määruse (EL) nr 575/2013 artikli 4 lõike 1 punkti 1 alapunktis b osutatud tegevusega, kontrollivad oma varade kogumahtu iga kuu ja esitavad kõnealuse teabe pädevale asutusele ja EBA-le kord kvartalis.
            
            
               2.Kui lõikes 1 osutatud investeerimisühing kuulub gruppi, kuhu kuulub ka üks või mitu teist investeerimisühingut, kes tegelevad määruse (EL) nr 575/2013 artikli 4 lõike 1 punkti 1 alapunktis b osutatud tegevustega, kontrollivad sellised investeerimisühingud oma varade kogumahtu iga kuu ja teavitavad üksteist sellest. Seejärel esitavad kõnealused investeerimisühingud igas kvartalis asjaomastele pädevatele asutustele ja EBA-le koondarvestuses andmed oma koguvarade kohta.
            
            
               3.Kui lõigetes 1 ja 2 osutatud investeerimisühingute keskmine kuine koguvara, mis on arvutatud järjestikuse 12 kuu pikkuse perioodi alusel, ületab määruse (EL) nr 575/2013 artikli 4 lõike 1 punkti 1 alapunktis b osutatud mis tahes künnist, teavitab EBA kõnealuseid investeerimisühinguid ja pädevaid asutusi, kes on andnud tegevusloa vastavalt direktiivi 2013/36/EL artiklile [8a].
            
            
               4.EBA töötab ESMAga konsulteerides välja regulatiivsete tehniliste standardite eelnõu, et täpsustada lõigetes 1 ja 2 osutatud kohustust esitada asjaomastele pädevatele asutustele teavet, et saaks tõhusalt jälgida direktiivi 2013/36/EL artikli [8a] lõike 1 punktides a ja b sätestatud künniseid.
            
            
               EBA esitab kõnealuste tehniliste standardite eelnõu komisjonile [1. jaanuariks 2019].
            
            
               Komisjonile antakse õigus võtta vastu käesolevas lõikes osutatud regulatiivsed tehnilised standardid kooskõlas määruse (EL) nr 1093/2010 artiklitega 10–14.
            
            
            
               VIII OSA
               DELEGEERITUD ÕIGUSAKTID JA RAKENDUSAKTID
            
            
               Artikkel 54
                  Delegeeritud volituste rakendamine
            
            
            
               1.Komisjonile antakse õigus võtta vastu delegeeritud õigusakte käesolevas artiklis sätestatud tingimustel.
            
            
               2.Õigus võtta vastu artikli 4 lõikes 2, artikli 12 lõikes 5, artikli 15 lõikes 5 ja artikli 38 lõikes 5 osutatud delegeeritud õigusakte antakse komisjonile määramata ajaks alates [käesoleva määruse jõustumise kuupäev].
            
            
               3.Euroopa Parlament ja nõukogu võivad artikli 4 lõikes 2 ja artikli 15 lõikes 5 osutatud volituste delegeerimise mis tahes ajal tagasi võtta. Tagasivõtmise otsusega lõpetatakse otsuses nimetatud õiguste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses kindlaksmääratud hilisemal kuupäeval. See ei mõjuta juba jõustunud delegeeritud õigusaktide kehtivust.
            
            
               4.Enne delegeeritud õigusakti vastuvõtmist konsulteerib komisjon kooskõlas 13. aprilli 2016. aasta institutsioonidevahelises parema õigusloome kokkuleppes sätestatud põhimõtetega iga liikmesriigi määratud ekspertidega.
            
            
               5.Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule.
            
            
               6.Artikli 4 lõike 2 ja artikli 15 lõike 5 alusel vastu võetud delegeeritud õigusaktid jõustuvad üksnes juhul, kui Euroopa Parlament ega nõukogu ei ole [kahe kuu] jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväiteid või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväiteid. Euroopa Parlamendi või nõukogu algatusel pikendatakse seda tähtaega [kahe kuu] võrra.
            
            
               Artikkel 55
                  Rakendusaktid
            
            
               Artikli 48 lõike 2 kohased avalikustamisvormid ja artikli 52 lõike 2 kohased aruandluseks kasutatavad vormingud, aruandekuupäevad, määratlused ja IT-lahendused võetakse vastu rakendusaktidega artikli 56 lõikes 2 osutatud kontrollimenetluse kohaselt.
            
            
         
         
            
            
            
            
               Artikkel 56
                  Komiteemenetlus
            
            
            
               1.Komisjoni abistab komisjoni otsusega 2004/10/EÜ
                  33
                loodud Euroopa panganduskomitee. Nimetatud komitee on komitee Euroopa Parlamendi ja nõukogu määruse (EL) nr 182/2011
                  34
                tähenduses.
            
            
               2.Käesolevale lõikele viitamisel kohaldatakse määruse (EL) nr 182/2011 artiklit 5.
            
            
               IX OSA
                  ÜLEMINEKUSÄTTED, ARUANDED, LÄBIVAATAMISED JA MUUDATUSED
            
            
               I JAOTIS
                  ÜLEMINEKUSÄTTED
            
            
               Artikkel 57
                  Üleminekusätted
            
            
            
               1.Artikleid 42–44 ja 45–51 kohaldatakse kaubadiilerite ja lubatud heitkoguse väärtpaberite diilerite suhtes alates [viis aastat alates käesoleva määruse kohaldamise alguskuupäevast].
            
            
               2.Investeerimisühing kohaldab määruse (EL) nr 575/2013 III osa IV jaotises sätestatud nõudeid viie aasta jooksul alates käesoleva määruse kohaldamise alguskuupäevast või alates artikli 22 lõike 1 punktides b ja c osutatud sätete kohaldamise alguskuupäevast vastavalt [määruse (EL) nr 575/2013 III osa IV jaotise peatükkidele 1a ja 1b kooskõlas Euroopa Parlamendi ja nõukogu määruse (millega muudetakse määrust (EL) nr 575/2013 seoses finantsvõimenduse määra, stabiilse netorahastamise määra, omavahendite ja kõlblike kohustuste nõuete, vastaspoole krediidiriski, tururiski, kesksetes vastaspooltes olevate positsioonide, ühiseks investeerimiseks loodud ettevõtjates olevate riskipositsioonide, riskide kontsentreerumise, aruandluse ja avalikustamise nõuetega ning millega muudetakse määrust (EL) nr 648/2012) ettepaneku artikli 1 punktiga 84] , olenevalt sellest, kumb on varasem.
            
            
               3.Erandina artiklist 11 võivad investeerimisühingud kohaldada [viie aasta jooksul alates käesoleva määruse kohaldamise alguskuupäevast] oma kapitalinõuete suhtes järgmisi piiranguid:
            
            
               (a)kahekordne määruse (EL) nr 575/2013 III osa I jaotise 1. peatüki kohane asjaomane kapitalinõue, kui investeerimisühingu suhtes oleks jätkuvalt kohaldatud kõnealust määrust;
            
            
               (b)kahekordne käesoleva määruse artikli 13 kohane püsivate üldkulude nõue, kui investeerimisühingut ei olnud enne [käesoleva määruse kohaldamise alguskuupäev] olemas;
            
            
               (c)kahekordne direktiivi 2013/36/EL IV jaotise kohane algkapitali nõue [käesoleva määruse kohaldamise alguskuupäev] seisuga, kui ettevõtja suhtes kohaldati kuni selle ajani üksnes algkapitali nõuet.
            
            
               Artikkel 58
                  Erand määruse (EL) nr 575/2013 artikli 4 lõike 1 punkti 1 alapunktis b osutatud ettevõtjate suhtes
            
            
            
               Investeerimisühingute suhtes, kes vastavad käesoleva määruse jõustumise kuupäeval määruse (EL) nr 575/2013 artikli 4 lõike 1 punkti 1 alapunkti b tingimustele ja kes ei ole veel saanud krediidiasutuse tegevusluba vastavalt direktiivi 2013/36/EL artiklile 8, kohaldatakse jätkuvalt määrust (EL) nr 575/2013 ja direktiivi 2013/36/EL.
            
         
         
            
            
               II JAOTIS
                  ARUANDED JA LÄBIVAATAMISED
            
            
               Artikkel 59
                  Läbivaatamisklausel
            
            
            
               1.Komisjon vaatab [3 aasta jooksul pärast käesoleva määruse jõustumist] läbi järgmiste kohaldamise:
            
            
               (a)tingimused, mille alusel kvalifitseerub investeerimisühing väikseks ja mitteseotud investeerimisühinguks vastavalt artiklile 12;
            
            
               (b)meetodid III osa II jaotise ja artikli 38 kohaste K-tegurite mõõtmiseks;
            
            
               (c)artikli 15 lõike 2 kohased koefitsiendid;
            
            
               (d)artiklite 42–44 sätted;
            
            
               (e)III osa II jaotise 4. peatüki 1. jao sätted;
            
            
               (f)III osa kohaldamine kaubadiilerite ja lubatud heitkoguse väärtpaberite diilerite suhtes.
            
            
               2.Komisjon esitab [3 aasta jooksul pärast käesoleva määruse jõustumist] Euroopa Parlamendile ja nõukogule lõikes 1 osutatud aruande, vajaduse korral koos seadusandlike ettepanekutega.
            
            
            
               III JAOTIS
                  MUUDATUSED
            
            
               Artikkel 60
                  Määruse (EL) nr 575/2013 muutmine
            
            
            
               Määrust (EL) nr 575/2013 muudetakse järgmiselt.
            
            
            
               1.Pealkirjast jäetakse välja sõnad „ja investeerimisühingute“.
            
            
               2.Artikli 4 lõiget 1 muudetakse järgmiselt.
            
         
         
            
               (a)Punkt 1 asendatakse järgmisega:
            
            
               „1) „krediidiasutus“ – ettevõtja, kelle äritegevus koosneb järgmisest:
            
            
               (a)hoiuste või muude tagasimakstavate vahendite võtmine avalikkuselt ja oma arvel laenu andmine;
            
            
               (b)direktiivi 2014/65/EL I lisa A jao punktides 3 ja 6 osutatud tegevused, kui täidetud on üks järgmistest tingimustest ning ettevõtja ei ole kaubadiiler, lubatud heitkoguse väärtpaberite diiler, ühiseks investeerimiseks loodud ettevõtja ega kindlustusandja: 
                     
            
            
               i) ettevõtja varade koguväärtus on üle 30 miljardi euro või
            
            
               ii) ettevõtja varade koguväärtus on alla 30 miljardi euro ning ettevõtja kuulub gruppi, mille puhul kõigi selliste sinna kuuluvate ettevõtjate, kes tegelevad direktiivi 2014/65/EL I lisa A jao punktides 3 ja 6 osutatud tegevustega ja kelle individuaalne koguvara on alla 30 miljardi euro, varade koguväärtus kokku on üle 30 miljardi euro, või
            
            
               iii) ettevõtja varade koguväärtus on alla 30 miljardi euro ning ettevõtja kuulub gruppi, mille puhul kõigi selliste sinna kuuluvate ettevõtjate, kes tegelevad direktiivi 2014/65/EL I lisa A jao punktides 3 ja 6 osutatud tegevustega, varade koguväärtus on üle 30 miljardi euro, kui konsolideeritud järelevalvet teostav asutus järelevalvekolleegiumiga konsulteerides nii otsustab, et käsitleda võimalikke nõuete täitmisest kõrvalehoidumise riske ja võimalikke liidu finantsstabiilsust ohustavaid riske.
            
            
               (b)Punkt 2 asendatakse järgmisega:
            
            
               „2) „investeerimisühing“ – direktiivi 2014/65/EL artikli 4 lõike 1 punktis 1 määratletud isik, kellele on antud tegevusluba kõnealuse direktiivi kohaselt, välja arvatud krediidiasutus;“.
            
            
               (c)Punkt 3 asendatakse järgmisega:
            
            
               (3)„„asutus“ – krediidiasutus, kellele on antud tegevusluba direktiivi 2013/36/EL artikli 8 kohaselt, või direktiivi 2013/36/EL artikli 8a lõikes 3 osutatud ettevõtja;“.
            
            
               (d)Punkt 4 jäetakse välja.
            
            
               (e)Punkt 26 asendatakse järgmisega:
            
            
               „26) „finantseerimisasutus” – ettevõtja, kes ei ole krediidiasutus ning kelle põhitegevuseks on osaluste omandamine või tegelemine ühe või mitme direktiivi 2013/36/EL I lisa punktides 2–12 ja punktis 15 loetletud tegevusega, sealhulgas investeerimisühingud, finantsvaldusettevõtjad, segafinantsvaldusettevõtjad, investeerimisvaldusettevõtjad, makseasutused Euroopa Parlamendi ja nõukogu 13. novembri 2007. aasta direktiivi 2007/64/EÜ (makseteenuste kohta siseturul) tähenduses ja varahaldusettevõtjad, kuid mitte kindlustusvaldusettevõtjad ega segakindlustusvaldusettevõtjad, nagu need on määratletud direktiivi 2009/138/EL artikli 212 lõike 1 punktis g;“.
            
            
               (f)Punkt 51 asendatakse järgmisega:
            
            
               „51) „algkapital“ – direktiivi 2013/36/EL artiklis 12 määratletud omavahendite suurus ja liigid;“.
            
            
               (g)Lisatakse punkt 145:
            
            
               „145) „kaubadiiler ja lubatud heitkoguse väärtpaberite diiler“ – ettevõtja, kelle peamine tegevus on üksnes investeerimisteenuste pakkumine või muu tegevus seoses direktiivi 2014/65/EL I lisa C jao punktides 5, 6, 7, 9 ja 10 osutatud kaubatuletisinstrumentidega või kaubatuletislepingutega, punktis 4 osutatud lubatud heitkoguse väärtpaberite tuletisinstrumentidega või punktis 11 osutatud lubatud heitkoguse väärtpaberitega;“.
            
            
               3.Artiklit 6 muudetakse järgmiselt.
            
            
               (a)Lõige 4 asendatakse järgmisega:
            
         
         
            
               „4. Krediidiasutused järgivad VI ja VII osas sätestatud nõudeid individuaalselt.“
            
            
               (b)Lõige 5 jäetakse välja.
            
            
               4.I osa II jaotise 2. peatükki („Usaldatavusnõuete kohane konsolideerimine“) lisatakse artikkel 10a:
            
            
               „Käesoleva peatüki kohaldamisel hõlmavad liikmesriigis emaettevõtjana tegutsevad finantsvaldusettevõtjad ja ELis emaettevõtjana tegutsevad finantsvaldusettevõtjad investeerimisühinguid, kui sellised investeerimisühingud on krediidiasutuse emaettevõtjad.“
            
            
               5.Artikli 11 lõige 3 asendatakse järgmisega:
            
            
               „3. ELis emaettevõtjana tegutsevad krediidiasutused ja ELis emaettevõtjana tegutseva finantsvaldusettevõtja kontrolli all või ELis emaettevõtjana tegutseva segafinantsvaldusettevõtja kontrolli all olevad krediidiasutused täidavad VI osas sätestatud kohustused kõnealuse emaettevõtjana tegutseva krediidiasutuse või finantsvaldusettevõtja või segafinantsvaldusettevõtja konsolideeritud olukorra alusel, kui konsolideerimisgruppi kuulub üks või mitu krediidiasutust või investeerimisühingut, kellele on antud luba tegelemiseks direktiivi 2004/39/EÜ I lisa A jao punktides 3 ja 6 loetletud investeerimisteenuste osutamise ja seal loetletud tegevustega.“
            
            
               6.Artikkel 15 jäetakse välja.
            
            
               7.Artikkel 16 jäetakse välja.
            
            
               8.Artikkel 17 jäetakse välja.
            
            
               9.Artikli 81 lõike 1 punkt a asendatakse järgmisega:
            
            
               „a) tütarettevõtja on üks järgmistest:
            
            
               i)krediidiasutus;
            
            
               ii)ettevõtja, kelle suhtes tulenevalt kohaldatavatest siseriiklikest õigusaktidest kohaldatakse käesoleva määruse ja direktiivi 2013/36/EL nõudeid;
            
            
               iii)investeerimisühing;“.
            
            
               10.Artikli 82 lõike 1 punkt a asendatakse järgmisega:
            
            
               „a) tütarettevõtja on üks järgmistest:
            
            
               i)krediidiasutus;
            
            
               ii)ettevõtja, kelle suhtes tulenevalt kohaldatavatest siseriiklikest õigusaktidest kohaldatakse käesoleva määruse ja direktiivi 2013/36/EL nõudeid;
            
            
               iii)investeerimisühing;“.
            
            
               11.Artiklit 93 muudetakse järgmiselt.
            
         
         
            
               (a)Lõige 3 jäetakse välja.
            
            
               (b)Lõiked 4, 5 ja 6 asendatakse järgmisega:
            
            
               „4. Kui kontroll lõikes 2 osutatud kategooriasse kuuluva krediidiasutuse üle läheb seda varem kontrollinud isikult üle mõnele teisele füüsilisele või juriidilisele isikule, peab asjaomase krediidiasutuse omavahendite summa ulatuma ette nähtud algkapitali summani.
            
            
               5. Kahe või enama lõikes 2 osutatud kategooriasse kuuluva krediidiasutuse ühinemise tulemusena tekkiva krediidiasutuse omavahendite summa ei tohi juhul, kui ei ole saavutatud ettenähtud algkapitali summat, langeda allapoole ühinenud krediidiasutuste ühinemise aja summaarsetest omavahenditest.
            
            
               6. Lõikeid 2 kuni 4 ei kohaldata, kui pädevad asutused leiavad, et krediidiasutuse maksevõime tagamiseks peab olema täidetud lõikes 1 sätestatud nõue.“ 
            
            
               12.III osa I jaotise 1. peatüki 2. jagu jäetakse välja [5 aastat pärast määruse (EL)___/____(investeerimisühinguid käsitlev määrus) kohaldamise algust].
            
            
               13.Artikli 197 lõike 1 punkt c asendatakse järgmisega:
            
            
               „c) selliste krediidiasutuste ja investeerimisühingute emiteeritud võlaväärtpaberid, mille väärtpaberitel on reitinguagentuuri antud krediidikvaliteedi hinnang, mille EBA on kooskõlas 2. peatükis sätestatud eeskirjadega, mis käsitlevad krediidiasutuste ja investeerimisühingute vastu olevate nõuete riskiga kaalumist, tunnistanud vastavaks krediidikvaliteedi astmele 3 või sellest kõrgemale krediidikvaliteedi astmele;“.
            
            
               14.Artikli 202 sissejuhatav lause asendatakse järgmisega:
            
            
               „Krediidiasutus võib kasutada krediidiasutusi, investeerimisühinguid, kindlustusandjaid ja edasikindlustusandjaid ning ekspordikrediidi agentuure aktsepteeritud kaudse krediidiriski kaitse andjatena, kes kvalifitseeruvad artikli 153 lõikes 3 sätestatud käsitluse kohaldamiseks, kui nad vastavad kõigile järgmistele tingimustele:“.
            
            
               15.Artikkel 388 jäetakse välja.
            
            
               16.Artikli 456 lõike 1 punktid f ja g jäetakse välja.
            
            
               17.Artikli 493 lõige 2 jäetakse välja.
            
            
               18.Artikkel 498 jäetakse välja.
            
            
               19.Artikli 508 lõiked 2 ja 3 jäetakse välja.
            
            
               Artikkel 61
            
            
               Määruse (EL) nr 600/2014 muutmine
            
            
            
               Määrust (EL) nr 600/2014 muudetakse järgmiselt.
            
            
         
         
            
               (1)Artiklit 46 muudetakse järgmiselt.
            
            
               (a)Lõikele 2 lisatakse punkt d:
            
            
               „d) investeerimisühing on kehtestanud korra ja menetlused, mida on vaja lõike 6a kohase teabe esitamiseks.“
            
            
               (b)Lisatakse lõige 6a:
            
            
               „6a. Kolmandate riikide investeerimisühingud, kes osutavad teenuseid või tegelevad muu tegevusega vastavalt käesolevale artiklile, teavitavad Euroopa Väärtpaberiturujärelevalvet kord aastas järgmisest:
            
            
               a)investeerimisühingu poolt liidus osutatud teenuste ja muu tegevuse maht ja ulatus;
            
            
               b)punktis a osutatud teenuste ja tegevuste käive ning neile vastavate varade koguväärtus;
            
            
               c)kas on võetud investorite kaitse meetmeid ja nende üksikasjalik kirjeldus;
            
            
               d)riskijuhtimispõhimõtted ja -kord, mida investeerimisühing kohaldab punktis a osutatud teenuste ja tegevuste puhul.“
            
            
               (c)Lõige 7 asendatakse järgmisega:
            
            
               „7. Euroopa Väärtpaberiturujärelevalve töötab Euroopa Pangandusjärelevalvega konsulteerides välja regulatiivsete tehniliste standardite eelnõu, milles määratakse kindlaks teave, mille registreerimist taotlev kolmanda riigi äriühing peab Euroopa Väärtpaberiturujärelevalvele lõike 4 kohases registreerimistaotluses esitama, ja teave, mis tuleb esitada vastavalt lõikele 6a.
            
            
               Euroopa Väärtpaberiturujärelevalve esitab kõnealuse regulatiivsete tehniliste standardite eelnõu komisjonile hiljemalt [kuupäev].
            
            
               Komisjonile antakse õigus võtta vastu esimeses lõigus osutatud regulatiivsed tehnilised standardid kooskõlas määruse (EL) nr 1095/2010 artiklitega 10–14.“
            
            
               (d)Lisatakse lõige 8:
            
            
               „8. Euroopa Väärtpaberiturujärelevalve töötab välja rakenduslike tehniliste standardite eelnõu, et määrata kindlaks vorming, milles tuleb esitada lõikes 4 osutatud registreerimistaotlus ja lõikes 6a osutatud teave.
            
            
               Euroopa Väärtpaberiturujärelevalve esitab kõnealuse rakenduslike tehniliste standardite eelnõu komisjonile hiljemalt [kuupäev].
            
            
               Komisjonile antakse õigus võtta vastu esimeses lõigus osutatud rakenduslikud tehnilised standardid kooskõlas määruse (EL) nr 1095/2010 artikliga 15.“
            
            
               2)
                     Artiklit 47 muudetakse järgmiselt.
            
            
               (a)Lõike 1 esimene lõik asendatakse järgmisega:
            
            
               „Komisjon võib vastavalt artikli 51 lõikes 2 sätestatud kontrollimenetlusele võtta seoses kolmanda riigiga vastu otsuse, milles märgitakse, et kõnealuse kolmanda riigi õigus- ja järelevalvekord tagab järgmise:
            
         
         
            
            
               (a)kõnealuses kolmandas riigis tegevusloa saanud investeerimisühingud täidavad õiguslikult siduvaid usaldatavus- ja äritegevusnõudeid, mille mõju on samaväärne selliste nõuete mõjuga, mis on sätestatud käesolevas määruses, direktiivis 2013/36/EL, määruses (EL) nr 575/2013, direktiivis (EL)----/-- [investeerimisühinguid käsitlev direktiiv], määruses (EL) ----/---- [investeerimisühinguid käsitlev määrus] ja direktiivis 2014/65/EL ning kõnealuste määruste ja direktiivide alusel vastu võetud rakendusaktides;
            
            
               (b)kõnealuses kolmandas riigis tegevusloa saanud investeerimisühingute üle tehakse tõhusat järelevalvet ja nende suhtes võetakse tõhusaid jõustamismeetmeid, et tagada õiguslikult siduvate usaldatavus- ja äritegevusnõuete täitmine, ja
            
            
               (c)kõnealuse kolmanda riigi õigusraamistikuga nähakse ette tulemuslik samaväärne süsteem kolmanda riigi õiguskorra kohaselt tegevusloa saanud investeerimisühingute tunnustamiseks.
            
            
               Kui teenused ja tegevused, mida kolmanda riigi investeerimisühingud võivad esimeses lõigus osutatud otsuse vastuvõtmise järel liidus osutada ja teostada, on liidu jaoks tõenäoliselt süsteemselt olulised, võib esimeses lõigus osutatud õiguslikult siduvate usaldatavus- ja äritegevusnõuete mõju pidada samaväärseks kõnealuses lõigus osutatud õigusaktides sätestatud nõuete mõjuga alles pärast üksikasjalikku ja põhjalikku hindamist. Selleks hindab ja võtab komisjon arvesse ka asjaomase kolmanda riigi ja liidu järelevalvealase tegevuse lähendamist.
            
            
               Esimeses lõigus osutatud otsuse vastuvõtmisel võtab komisjon arvesse seda, kas kolmas riik on liidu asjaomase poliitika alusel määratletud kui maksustamise seisukohast koostööd mittetegev jurisdiktsioon või direktiivi (EL) 2015/849 artikli 9 lõike 2 kohaselt kui suure riskiga kolmas riik.“
            
            
               (b)Lõike 2 punkt c asendatakse järgmisega:
            
            
               „c) järelevalvetegevuse koordineerimise menetlused, sealhulgas uurimised ja kohapealsed kontrollid.“
            
            
               (c)Lisatakse lõige 5:
            
            
               „5. Euroopa Väärtpaberiturujärelevalve jälgib regulatiivseid ja järelevalvealaseid suundumusi, jõustamistavasid ja muid asjakohaseid turusuundumusi kolmandates riikides, kelle kohta on komisjon vastavalt lõikele 1 võtnud vastu samaväärsusotsused, et kontrollida, kas tingimused, mille alusel kõnealused otsused tehti, on jätkuvalt täidetud. Euroopa Väärtpaberiturujärelevalve esitab tulemuste kohta komisjonile igal aastal konfidentsiaalse aruande.“
            
            
               Artikkel 62
                  Määruse (EL) nr 1093/2010 muutmine
            
            
            
               Määrust (EL) nr 1093/2010 muudetakse järgmiselt.
            
            
                1) 
                     Artikli 4 lõikele 2 lisatakse punkt v:
            
            
               „v) määruse (EL) ----/---- [investeerimisühinguid käsitlev määrus] ja direktiivi (EL)----/-- [investeerimisühinguid käsitlev direktiiv] puhul direktiivi (EL)----/-- [investeerimisühinguid käsitlev direktiiv] artikli 3 punktis 5 määratletud pädevad asutused.“ 
            
            
            
            
            
               X OSA
                  LÕPPSÄTTED
            
            
         
         
            
               Artikkel 63
                  Jõustumine ja kohaldamise kuupäev
            
            
            
               1.Käesolev määrus jõustub […] päeval pärast selle avaldamist Euroopa Liidu Teatajas.
            
            
               2.Käesolevat määrust hakatakse kohaldama [18 kuud pärast selle jõustumist].
            
            
               3.
                     Investeerimisühingute suhtes usaldatavusnõuete kohaldamisel käsitatakse muudes liidu õigusaktides olevaid viiteid määrusele (EL) nr 575/2013 viidetena käesolevale määrusele.
            
            
            
            
            
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        Vt 8. juuni 2017. aasta teatis kapitaliturgude liidu tegevuskava vahearuande kohta (COM(2017) 292 final) ja 20. septembri 2017. aasta teatis „Integreeritud järelevalve tõhustamine eesmärgiga tugevdada muutuvas keskkonnas kapitaliturgude liitu ja finantsintegratsiooni“ (COM(2017) 542 final).
               
               
                  
                     (2)
                  
                        EBA aruanne investeerimisühingute kohta, mis on koostatud vastuseks komisjoni 2014. aasta detsembri nõuandetaotlusele (EBA/Op/2015/20), tabel 12 „Population of investment firms, by category, by country“ (investeerimisühingute arv kategooriate ja riikide kaupa), lk 96, 
                  https://www.eba.europa.eu/documents/10180/983359/EBA-Op-2015-20+Report+on+investment+firms.pdf.
               
               
                  
                     (3)
                  
                        COM(2017) 292 final.
               
               
                  
                     (4)
                  
                        Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
               
               
                  
                     (5)
                  
                        Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
               
               
                  
                     (6)
                  
                        Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1).
               
               
                  
                     (7)
                  
                        Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349) ja Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).
               
               
                  
                     (8)
                  
                        Kooskõlas EBA teise nõuannete kogumiga, mille ta esitas 2016. aasta oktoobris (Euroopa Pangandusjärelevalve arvamus investeerimisühinguid käsitleva nõuandetaotluse esimese osa kohta, https://www.eba.europa.eu/documents/10180/1639033/Opinion+of+the+European+Banking+Authority+on+the+First+Part+of+the+Call+for+Advice+on+Investment+Firms+%28EBA-Op-2016-16%29.pdf), tegi komisjon 2016. aasta novembris ettepaneku, et kapitalinõuete direktiivi artikli 131 kohaste globaalsete investeerimisühingute ja muude süsteemselt oluliste ettevõtjate suhtes tuleks jätkuvalt kohaldada muudetud kapitalinõuete määrust. 2017. aasta märtsis kuulus sellesse rühma kaheksa investeerimisühingut, mis kõik asusid Ühendkuningriigis. Komisjon tegi ka ettepaneku, et need muudatused ei mõjutaks muid investeerimisühinguid. Vt komisjoni 23. novembri 2016. aasta ettepanekud kapitalinõuete määruse ja direktiivi muutmise kohta, 
                  https://ec.europa.eu/info/law/banking-prudential-requirements-directive-2013-36-eu/upcoming_en
                  .
               
               
                  
                     (9)
                  
                        COM(2017) 542 final.
               
               
                  
                     (10)
                  
                        MiFID 2-ga lisatakse sellesse investeerimisteenuste loetelusse „organiseeritud kauplemissüsteemi korraldamine“.
               
               
                  
                     (11)
                  
                        EBA aruanne investeerimisühingute kohta, mis on koostatud vastuseks komisjoni 2014. aasta detsembri nõuandetaotlusele (EBA/Op/2015/20), 
                  http://www.eba.europa.eu/documents/10180/983359/EBA-Op-2015-20+Report+on+investment+firms.pdf
                  .
               
               
                  
                     (12)
                  
                        Investeerimisühingute uue usaldatavusnõuete täitmise korra väljatöötamine (EBA/DP/2016/02), 
                  https://www.eba.europa.eu/documents/10180/1647446/Discussion+Paper+on+a+new+prudential+regime+for+Investment+Firms+%28EBA-DP-2016-02 %29.pdf/cf75b87e-2db3-47a3-b1f3-8a30fa6962da
                  .
               
               
                  
                     (13)
                  
                        EBA arvamus investeerimisühingute uue usaldatavusnõuete täitmise raamistiku väljatöötamise kohta (EBA/Op/2017/11), 
                  http://www.eba.europa.eu/documents/10180/1976637/EBA+Advice+on+New+Prudential+Framework+on+Investment+Firms+%28EBA-Op-2017-11 %29.pdf
                  .
               
               
                  
                     (14)
                  
                        Komisjoni 23. novembri 2016. aasta ettepanekud kapitalinõuete määruse ja direktiivi muutmise kohta, 
                  https://ec.europa.eu/info/law/banking-prudential-requirements-directive-2013-36-eu/upcoming_en
                  .
               
               
                  
                     (15)
                  
                        2017. aasta juuni teatis kapitaliturgude liidu tegevuskava vahearuande kohta, (COM(2017) 292), 
                  https://ec.europa.eu/info/publications/mid-term-review-capital-markets-union-action-plan_en
                  .
               
               
                  
                     (16)
                  
                        COM(2917) 592 final.
               
               
                  
                     (17)
                  
                        EBA aruanne investeerimisühingute kohta, mis on koostatud vastuseks komisjoni 2014. aasta detsembri nõuandetaotlusele (EBA/Op/2015/20), 
                  https://www.eba.europa.eu/documents/10180/983359/EBA-Op-2015-20+Report+on+investment+firms.pdf
                  .
               
               
                  
                     (18)
                  
                        
                  https://ec.europa.eu/info/law/better-regulation/initiatives/ares-2017-1546878_en
               
               
                  
                     (19)
                  
                        Vt nt vastused komisjoni 2015. aasta tõendite esitamise kutsele; 
                  http://ec.europa.eu/finance/consultations/2015/financial-regulatory-framework-review/index_en.htm
                  .
               
               
                  
                     (20)
                  
                        Euroopa Pangandusjärelevalve 12. oktoobri 2017. aasta arvamus küsimustes, mis on seotud Ühendkuningriigi lahkumisega Euroopa Liidust (EBA/Op/2017/12), 
                  http://www.eba.europa.eu/documents/10180/1756362/EBA+Opinion+on+Brexit+Issues+%28EBA-Op-2017-12 %29.pdf
                  .
               
               
                  
                     (21)
                  
                        Nagu on määratletud komisjoni 6. mai 2003. aasta soovituses mikro-, väikeste ja keskmise suurusega ettevõtjate määratluse kohta (ELT L 124, 20.5.2003, lk 36); need on ettevõtjad, kellel on vähem kui 250 töötajat ja kelle aastakäive ei ületa 50 miljonit eurot ja/või aasta bilansimaht ei ületa 43 miljonit eurot.
               
               
                  
                     (22)
                  
                        Komisjoni 4. septembri 2014. aasta delegeeritud määrus (EL) 2015/488, millega muudetakse delegeeritud määrust (EL) nr 241/2014 seoses äriühingute püsivatel üldkuludel põhinevate omavahendite nõuetega (ELT L 78, 24.3.2015, lk 1).
               
               
                  
                     (23)
                  
                        Komisjoni 10. oktoobri 2014. aasta delegeeritud määrus (EL) 2015/61, millega täiendatakse Euroopa Parlamendi ja nõukogu määrust (EL) nr 575/2013 seoses krediidiasutuste suhtes kohaldatava likviidsuskatte nõudega (ELT L 11, 17.1.2015, lk 1).
               
               
                  
                     (24)
                  
                        ELT C […], […], lk […].
               
               
                  
                     (25)
                  
                        ELT C […], […], lk […].
               
               
                  
                     (26)
                  
                        Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338–436).
               
               
                  
                     (27)
                  
                        Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1–337).
               
               
                  
                     (28)
                  
                        Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1–44).
               
               
                  
                     (29)
                  
                        Komisjoni 4. septembri 2014. aasta delegeeritud määrus (EL) 2015/488, millega muudetakse delegeeritud määrust (EL) nr 241/2014 seoses äriühingute püsivatel üldkuludel põhinevate omavahendite nõuetega (ELT L 78, 24.3.2015, lk 1).
               
               
                  
                     (30)
                  
                        Ettepanek: Euroopa Parlamendi ja nõukogu määrus, millega muudetakse määrust (EL) nr 575/2013 seoses finantsvõimenduse määra, stabiilse netorahastamise määra, omavahendite ja kõlblike kohustuste nõuete, vastaspoole krediidiriski, tururiski, kesksetes vastaspooltes olevate positsioonide, ühiseks investeerimiseks loodud ettevõtjates olevate riskipositsioonide, riskide kontsentreerumise, aruandluse ja avalikustamise nõuetega ning millega muudetakse määrust (EL) nr 648/2012. 
               
               
                  
                     (31)
                  
                        Komisjoni 10. oktoobri 2014. aasta delegeeritud määrus (EL) nr 2015/61, millega täiendatakse Euroopa Parlamendi ja nõukogu määrust (EL) 575/2013 seoses krediidiasutuste suhtes kohaldatava likviidsuskatte nõudega (ELT L 11, 17.1.2015, lk 1–36).
               
               
                  
                     (32)
                  
                        Euroopa Parlamendi ja nõukogu 20. mai 2015. aasta direktiiv (EL) 2015/849, mis käsitleb finantssüsteemi rahapesu või terrorismi rahastamise eesmärgil kasutamise tõkestamist ning millega muudetakse Euroopa Parlamendi ja nõukogu määrust (EL) nr 648/2012 ja tunnistatakse kehtetuks Euroopa Parlamendi ja nõukogu direktiiv 2005/60/EÜ ja komisjoni direktiiv 2006/70/EÜ (ELT L 141, 5.6.2015, lk 73).
               
               
                  
                     (33)
                  
                        Komisjoni 5. novembri 2003. aasta otsus 2004/10/EÜ Euroopa panganduskomitee loomise kohta (ELT L 3, 7.1.2004, lk 36).
               
               
                  
                     (34)
                  
                        Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).